দাদা আৰু নাই – ভাস্কৰজ্যোতি বৰুৱা – ফটাঢোল\nঅপলক নেত্ৰে চাই ৰলোঁ ম’বাইলৰ স্ক্ৰীনত। দাদা আৰু নাই। কিয় এনে কৰিলে দাদাই? দুখ, ক্ষোভ, হতাশাই নিমিষতে আগুৰি ধৰিলে মোক। আকৌ এবাৰ লক্ষ্য কৰিলোঁ – মই ভুল দেখা নাইতো? নিশ্চিত হ’লো, মই ঠিকেই দেখিছোঁ। সেই তাহানি কেমেষ্ট্ৰীৰ প্ৰেকটিকেলত টেষ্ট টিউবৰ তৰলৰ ৰং আকাংক্ষা কৰা ধৰণে সলনি হ’বলৈ কৰা বৃথা অপেক্ষাবোৰৰ দৰে আজিও মই যিমানে চাই নাথাকিলেও এই ৰং যে সলনি নহয় সেয়া বুজি পালোঁ।“ফ্ৰেণ্ড” আৰু “ফ’ল’ৱিঙ” শব্দ দুটা যেন এখন বগা কাপোৰেৰে ঢাকি দিলে দাদাই। এতিয়া মই যিমানেই চাই নাথাকিলেও ইয়ালৈ উভতি নাহে পূৰ্বৰ নীলাভ উজ্জলতা। হয়, দাদাই মোক “আনফ্ৰেণ্ড” কৰিলে। কিন্তু কিয়? সেইটোত এই মুহূৰ্তত কোটি টকীয়া, লাখ টকীয়া নহ’লেও নিশ্চিতভাৱে হাজাৰ টকীয়া প্ৰশ্ন। সময় বাগৰিলে পাচলৈ কি হয় মই নাজানোঁ, এই মুহূৰ্তত কোনোবাই কাৰণটো কম বুলি হাজাৰ টকীয়া পাৰ্টি এটা খুজিলেও মই দিবলৈ একাষাৰেই ৰাজী হৈ যাম। মই বাৰু আপোনাক বুজাব পাৰিছোনে মোৰ মানসিক অৱস্থাটো?\nকিয় এনে হ’ল? দাদাতো মোৰ আজিৰ চিনাকি নাছিল। সেই সৰু চহৰখনৰ আমাৰ স্কুলৰ কাষৰ ৰূপহী অনুৰাধাৰ ককায়েক আছিল তেওঁ। স্কুলৰ কেম্পাছৰ পৰা অনুৰাধাক চাওঁ বুলি তেওঁলোকৰ ঘৰলৈ চকু দিওঁতে দাদাৰ চকুৱে চকুৱে পৰাত প্ৰথম বাৰলৈ হাঁহি মাতষাৰ দিয়া কিজানি আজি পয়ঁত্ৰিশ বছৰ মানেই হ’ল।হ’ব পাৰে আমাৰ বাবে অসীমদাৰ গুৰুত্ব তেওঁৰ নিজৰ বাবে নহৈ সুন্দৰী অনুৰাধাৰ ককায়েক হোৱাৰ বাবেই আছিল। কিন্তু সৌজন্যতা, সন্মান আদি দেখোৱাৰ ক্ষেত্ৰততো কাহানিও কৃপণালি কৰা নাছিলোঁ। আমাতকৈ দুশ্ৰেণীমান ওপৰত পঢ়া অসীমদাক স্কুলৰ পানী খোৱা ছুটীত ছোৱালী হাই স্কুলৰ সন্মুখত চানাৱলাৰ কাষত ৰৈ থকা দেখিছোঁ, সম্ভ্ৰমেৰে মাতষাৰ দি আঁতৰি পৰিছোঁ লগে লগেই। মই ৰৈছোঁগৈ বৰফৱালাৰ কাষত। নাই, তেওঁতো বেয়া পোৱা নাছিল তেতিয়া। পাচদিনাখনেই স্কুলত মাত দিছে – কি খবৰ ভাস্কৰ, ভালে আছা? কলেজীয়া কালত চিগাৰেট খাই থাকোঁতে কেতিয়াবা ভুটুঙকৈ সন্মুখত ওলাইছেহি অসীমদা, ধোঁৱাখিনি মুখতে ৰাখি চিগাৰেটটো হাতৰ টিপাত পাচফালে লুকুৱাইছোঁ। নাই, দাদাইতো বেয়া পোৱা নাছিল তেতিয়া। পাচত মুখামুখি হওঁতে প্ৰশ্ন কৰিছে – আজি বৰ পৰিছে ন? চহৰৰ এমূৰে থকা চিনেমা হলটোত প্ৰাপ্তবয়স্কৰ চিনেমাৰ দেওবৰীয়া মৰ্নিং শ্ব’ চাবলৈ যাওঁতে আঁতৰতে দেখিছোঁ দাদাক। ভগৱানক খাটিছোঁ – ওচৰা ওচৰিকৈ যেন চিট নপৰক আমাৰ। মই নিশ্চিত দাদাৰো আছিল একেই চেষ্টা, একেই প্ৰাৰ্থনা। এবাৰৰ বাদে সদায় সদয় আছিল ভগৱানো। কিন্তু সেই বিশেষ দিনটোত যেন আমাৰ সহনশীলতাৰ পৰীক্ষা লৈছিল ভগৱানে। চিনেমা হলত আঁতৰে আঁতৰে বহিলেও কেনেকৈ যে চাইকেল ষ্টেণ্ডত আমাৰ চাইকেল দুখন একে জাপত ওপৰা-ওপৰিকৈ পৰিল সেইটোহে আজিও ধৰিব নোৱাৰিলোঁ। এখন এখনকৈ চাইকেল ষ্টেণ্ডৰ পৰা মানুহে উলিয়াই নি আছে। হঠাৎ আবিষ্কাৰ কৰিলোঁ মোৰ কাষৰ চাইকেলখনত হাত দিছেহি স্বয়ং অসীমদাই। চকুলৈ চাব পৰা নাই। দুয়োজনে টানিছোঁ নিজৰ নিজৰ চাইকেল। ঈশ্বৰৰ কি ইচ্ছা – জোঁটপোঁট লাগিছে। টনাটনিৰ কাৰবাৰটো দীৰ্ঘৰ পৰা দীৰ্ঘতৰ হৈ গৈ আছে। চকু নদঙাকৈ লাগি লাগি চাইকেল দুখন পৃথক কৰি মাত নিদিয়াকৈ আঁতৰি পৰিছোঁ দুয়ো। তেতিয়াওতো বেয়া পোৱা নাছিল অসীমদাই মোক। দুদিনমানৰ পাচত আবেলি কিতাপৰ দোকানত খবৰ কাগজ আনিবলৈ যাওঁতে লগ পাইছোঁ দাদাক। দীৰ্ঘ সময় জুৰি ৰাজ্যৰ সাম্প্ৰতিক পৰিস্থিতিৰ ওপৰত আমি কথা পাতিছোঁ। নাই, এক মুহূৰ্তৰ বাবেও মোৰ লগা নাছিল যে দাদাই মোক সামান্যতমো বেয়া পাইছে। তেন্তে মই এতিয়া এনে কি বেয়া কাম কৰিলো যে অসীমদাই মোক তেওঁৰ ফেচবুকৰ বন্ধুত্বৰ তালিকাৰ একোণত পৰি থকাৰো যোগ্য বুলি নাভাবিলে? ভাবি ভাবি মই উত্তেজিত হ’বলৈ ধৰিলোঁ।\nদাদাই বাৰু বন্ধুত্বৰ তালিকাখন চুটি কৰিম বুলি কিবা সাৱধানবাণীমূলক প’ষ্ট দিছিল নেকি, যি ৰৈ গ’ল মোৰ দৃষ্টিৰ অগোচৰে? দাদাৰ টাইম লাইনত বান্দৰে গছৰ পৰা নমাদি ক্ষিপ্ৰ গতিত নামি গ’লো। নাই, দূৰ দূৰলৈ একো চকুত নপৰিল। যদি দিছিলো, প’ষ্টটো ডিলিট অথবা “অনলি মি” কৰি থ’লে কিজানি। প’ষ্টটো সময়ত চকুত পৰাহেঁতেন ঢপলিয়াই আহি –“মই থাকিম নে?” জাতীয় অলপ ধেমেলীয়া কমেণ্ট লিখি শেষ চেষ্টা নিশ্চয় কৰিলোঁহেঁতেন দাদাৰ বন্ধুত্বৰ তালিকাত ওলমি থাকিবলৈ। অসীমদাই মোক আনফ্ৰেণ্ড কৰি উঠি – “আজি অলপ জাবৰ চাফা কৰিলোঁ” জাতীয় একো প’ষ্টো দিয়া নাছিল ছাগৈ। তেনেকুৱা প’ষ্ট দেখিলেই চক্ খাই লগে-লগেই চাবলৈ মই কেতিয়াও নাপাহৰোঁ – মই আছোঁ নে নাই। যদিও তেতিয়া কৰিবলৈ একো নাথাকে, ৰিজাল্ট লগে লগেই পোৱাৰ নিচিনা কথা। এতিয়া মই নাজানো কিমান দিনৰ আগতে অসীমদাই মোক তেওঁৰ বন্ধুৰ তালিকাৰ পৰা গতিয়াই উলিয়াই দিছে। দাদাৰ বন্ধুৰ সংখ্যা কিমান চাবৰ মন গ’ল। পোন্ধৰশ ত্ৰিশ, পাঁচ হাজাৰলৈ এতিয়াও বহুত বাকী।অথচ মই ……। বেছি ভাবিবলৈ আৰু মন নগ’ল। পাৰস্পৰিক বন্ধুখিনি চালো। আৰে, ৰঞ্জন আছে, মই নাই! যি ৰঞ্জনক দাদাই এসময়ত চকুপাৰি দেখিব নোৱাৰিছিল। খুব সম্ভৱ অনুৰাধাই জীৱনৰ প্ৰথমখন প্ৰেমপত্ৰ ৰঞ্জনৰ পৰাই পাইছিল। সেই তথ্য দাদাই খুব সোনকালে গোটাই পেলাইছিল।আৰম্ভ হৈছিল উচ্চ বাচ্য, ভীতি প্ৰদৰ্শন, দল গোটাই শক্তি প্ৰদৰ্শন। সেইটো বিপুল, দাদাৰ ফ্ৰেণ্ড লিষ্টত হাঁহি আছে। যি দিয়া জোকোৱা নামেৰে এদিন অসীমদা বিখ্যাত হৈ পৰিছিল সৰু চহৰখনত। তাৰে কৃতজ্ঞতা হিচাপে এদিন ক্ৰিকেট ফিল্ডত হাতত বেট লৈ অসীমদাই তাক খেদি ফুৰিছিল। ইমান সহনশীল দাদাৰ বন্ধুৰ তালিকাত মই নাই! অবিশ্বাস্য! মোৰ নিজৰ ওপৰতে সন্দেহ হ’বলৈ ধৰিলে – নিশ্চয় মই এনে কিবা আঘাত দাদাক দিলোঁ যাৰ বাবে আজি মই দাদাৰ ফেচবুকৰ বন্ধুত্বৰ পৰা বঞ্চিত।\n-“কাৰ কাৰ ফেচবুকত একাউণ্ট নাই?”\n২০১১ চনত কলিকতাত হোৱা এখন বিনিয়োগ সম্পৰ্কীয় কৰ্মশালাত সমল ব্যক্তিয়ে সুধিছে। দুখন নে তিনিখন মাত্ৰ হাত ওপৰলৈ উঠিল। তাৰে এখন আছিল মোৰ। উপদেশ আহিল – “অতি সোনকালে একাউণ্ট খোলা। পৰ্যবেক্ষণ কৰি যোৱা আনে কি কৰিছে। নিজেই নিজেই শিকি যাবা”। খুলিলো। গুৰুৰ উপদেশ অনুসৰি কাহানিও ধৰ্ম, ৰাজনীতি আৰু ক্ৰিকেটৰ ওপৰত হোৱা বিতৰ্কত ভাগ নল’বলৈ পণ ললো। বিত্তীয় বিষয়ক লিখা-মেলাতে নিজক সীমাবদ্ধ ৰাখিলো। মাজে মাজে নিজৰ ফটো দিবলৈ ধৰিলোঁ। মোৰ লেখাতকৈ মোৰ ফটো মানুহে বেছি ভাল পালে। মোৰ বিত্তীয় লেখাবোৰ যে মানুহে বেয়া পালে ঠিক তেনেও নহয়, কেতিয়াবা প’ষ্ট কৰা দীঘল লেখা এটাত কেইচেকেণ্ড মানৰ ভিতৰতে লাইক আৰু – “ভাল লেখা”, “উপকৃত হ’লো” জাতীয় কমেণ্ট নহা নহয় বাৰু। লাহে লাহে মোৰো বন্ধুৰ তালিকাখন ডাঙৰ হ’বলৈ ধৰিলে।এনেকৈয়ে কোনোবা এটা দিনত অসীমদাও আহিল মোৰ তালিকালৈ। অ’ মনত পৰিছে – ফ্ৰেণ্ড ৰিকুৱেষ্ট দাদাই পঠোৱা নাছিল, মইহে পঠাইছিলো। দাদাই একচেপ্ট কৰিলে। মোক চিনি পায় নে তেওঁৰ কাব্য সদৃশ প’ষ্টবোৰৰ আগ্ৰহী পাঠক হিচাপে সেইটোহে ধৰিব নোৱাৰিলো। লাহে-লাহে মোক ধৰি ২০-২৫ জন মানুহলৈ টেগ কৰি লিখা অসীমদাৰ পদ্যবোৰ মোৰ ৱাললৈ আহিবলৈ ধৰিলে। প্ৰথমে লাইক কৰিছিলোঁ। পাচলৈ কামোৰ খাই নকৰা হ’লো। টেগ সোলকাই দিয়াও হ’লোঁ। তথাপিতো দাদাই মোক বেয়া পোৱা নাছিল। বছৰৰ পাচত বছৰ দাদাই মোক জন্মদিনত শুভেচ্ছা দি আহিছে, ময়ো দিছোঁ। সম্পৰ্ক চলি আছিল। হঠাৎ এনে কি হ’ল যে দাদাই মোক হজম কৰিব নোৱৰা হ’ল?\nমোৰ জানিবলৈ মন গ’ল – মানুহে কি কি কাৰণত “আনফ্ৰেণ্ড” কৰে? আশ্ৰয় ললোঁ গুগোল বাবাৰ। কিন্তু ই কি! ২০০৪ চনত জুকাৰবাৰ্গে উলিওৱা ফেচবুকত প্ৰচলিত “আনফ্ৰেণ্ড” শব্দটো ২০০৯ চনতে নিউ অক্সফ’ৰ্ড আমেৰিকান ডিক্সনেৰীৰ “বছৰটোৰ শব্দ” খিতাপেৰে বিভূষিত হৈছিল। তাৰমানে মই ফেচবুকত প্ৰবেশ কৰাৰ দুবছৰৰ আগতেই। এটা ক্ৰিয়া পদ। অৰ্থ দিয়া আছে এনেকৈ – টু ৰিম’ভ চমৱান এজ এ ‘ফ্ৰেণ্ড’ ফ্ৰ্ম এ চচিয়েল নেটৱৰ্কিং ছাইট চাচ এজ ফেচবুক”। মই আশ্চৰ্যচকিত হ’লো দেখি যে ক্ৰিষ্টফাৰ চিব’না নামৰ এজন পি এইছ ডি ছাত্ৰই ১৫০০ তকৈ অধিক ফেচবুক ব্যৱহাৰকাৰীৰ মাজত সমীক্ষা চলাই ২০১০ চনতে “আনফ্ৰেণ্ড” কৰাৰ এঘাৰটা প্ৰধান কাৰণ প্ৰকাশ কৰিছিল। মই গভীৰ উৎসুকতাৰে প্ৰথমটো কাৰণত চকু থ’লোঁ।\n-“তোমাৰ প’ষ্ট প্ৰায়ে অপ্ৰয়োজনীয় বস্তুৰে ভৰা”।\nনাঃ, মোৰ এইটো কাৰণ কেতিয়াও হ’ব নোৱাৰে। নিজকে প্ৰবোধ দিলোঁ। যি সীমিত সংখ্যক প’ষ্ট দিওঁ চিনাকি মানুহে নপঢ়িলেও বিনা-দ্বিধাই লাইক এটা কৰি যায় বুলি মই জানো। মই আগবাঢ়িলো দ্বিতীয়টো কাৰণলৈ –\n-“তুমি নিয়মীয়াভাৱে মেৰু বিভাজিত বিষয়ত প’ষ্ট দিয়া। উদাহৰণ স্বৰূপে – ৰাজনীতি বা ধৰ্ম বিষয়ক”।\nধেই, হ’বই নোৱাৰে। মোৰ গুৰুৱে কোৱা নীতি আখৰে আখৰে পালন কৰিবলৈ সদায় চেষ্টা কৰি আহিছোঁ। মোৰ গুৰুজনে সচেতনভাৱেই এই দিশটোত নামমাত্ৰও ৰিস্ক ল’ব খোজা নাছিল। তেওঁ ইয়াত ক্ৰিকেটকো অন্তভুক্ত কৰিছে। কাৰণ ভাৰতত ক্ৰিকেটো এক ধৰ্মই।\n– “তোমাৰ প’ষ্ট অতি বেছি অনুপযুক্ত বস্তুৰে ভৰা”।\nওঁহো, কেতিয়াও নহয়। কোনো অপ্ৰাসংগিক, বেয়া ভাষাৰ প’ষ্ট মই দি পোৱা নাই।\n-“তুমি উপলব্ধি কৰাতকৈ তোমাৰ প’ষ্টবোৰ বেছি বৰ্ণবাদী”। – চতুৰ্থ কাৰণ।\nনাঃ, এইটোও মোৰ বাবে প্ৰযোজ্য নহয়। মই আগবাঢ়িলো পঞ্চমটো কাৰণলৈ –\n-“ তোমাৰ প’ষ্ট বেছিভাগ সময়তেই বিৰক্তিদায়ক, দৈনন্দিন জীৱনকেন্দ্ৰিক বিষয়বস্তুত আৱদ্ধ”।\nঅকণমান সময়ৰ বাবে থমকিলো। এইটোৱেই নেকি? কাৰণ দুটামান কবিতা ষ্টাইলৰ আপডেট ময়ো নিদিয়া নহয় বাৰু। কিন্তু বেছিভাগ সময় ব্যক্তিগত বিত্তীয় বিষয়ক প’ষ্টেই দি থাকো দেখোন! অৱশ্যে সেইবোৰ বিৰক্তিদায়ক নহয় বুলি মই নদি ক’ব নোৱাৰিম। আস, দাদাক এবাৰ সুধিব পৰা হ’লে! বোলো দাদা, মোৰ বিত্তীয় বিষয়ক লেখাবোৰ অপৈণত শিল্পীৰ দীঘলীয়া শাস্ত্ৰীয় সংগীতৰ অনুষ্ঠানৰ দৰেই আমনিদায়ক নেকি?\n-“তুমি বাস্তৱ জীৱনত এনে কিবা কৰিছা যাৰ বাবে তোমাৰ ব্যৱহাৰ বা ব্যক্তিত্ব সেই মানুহজনে বেয়া পাইছে”। ক্ৰিষ্ট’ফাৰৰ ষষ্ঠটো কাৰণ।\nকি কৰিলোঁ মই? একো মনত পৰা নাইচোন।ভাবিবলৈ বাদ দি আগবাঢ়িলো সপ্তমটো কাৰণলৈ-\n-“সম্পৰ্কচ্ছেদ, বিবাহ বিচ্ছেদ”।\nএইটো আমাৰ ক্ষেত্ৰত প্ৰযোজ্য নহয়।\n-“ফ্ৰেণ্ড ৰিকুৱেষ্ট তুমি পঠাইছিলা”।\nএই অষ্টম কাৰণটো আকৰ্ষণীয় দেখোন। মন দি পঢ়িবলৈ ধৰিলোঁ। কাৰণটো অলপ মনস্তাত্ত্বিক। যিজনলৈ ফ্ৰেণ্ড ৰিকুৱেষ্ট আহে আৰু সেই আভাসী বন্ধুত্ব গ্ৰহণ কৰিব নে নকৰিব সিদ্ধান্ত লবলৈ সুযোগ পায়, তেওঁ বোলে সেই সম্পৰ্কটোৰ ক্ষেত্ৰত নিজকে সদায় ওপৰত বুলি গণ্য কৰিবলৈ ধৰে। সেইজন ব্যক্তিয়ে সৰু কথাতে ইজনক “আনফ্ৰেণ্ড” কৰাৰ সম্ভাৱনা বোলে বহু পৰিমাণে বৃদ্ধি পায়। মোৰ মনত পৰিল – দাদালৈ ময়েই ফ্ৰেণ্ড ৰিকুৱেষ্ট পঠাইছিলোঁ। কাৰণ এইটো বুলি ধৰিলেও সেই সৰু কথাটোনো কি? উত্তৰ কিন্তু এতিয়াও অহা নাই।\n-“তোমাৰ সেই ব্যক্তিজনৰ লগত এবছৰতকৈ বেছি দিন ধৰি মুখামুখি হোৱা নাই”।নৱম কাৰণ।\nহৈছেতো! বেলতলাৰ বজাৰত কিমানদিন একেলগে গাহৰি কিনিছোঁ। ভালদৰে চাই-চাই ছাল পাতল, কাণ সৰু গাহৰিৰ “নিয়ৰ ভঙা” অঞ্চলৰ মাংস তেওঁ আৰু মই আধা-আধা ভগাই লৈছো। ইফালে অনলাইন তেঁৱো আছে, ময়ো আছোঁ। মোৰ ফটোত তেওঁৰো লাইক পৰিছে। এডিট কৰা তেওঁৰ ফটোত ময়ো লাইক কৰিছোঁ। এইটো কাৰণ যে হ’বই নোৱাৰে। নেক্সট –\n-“স্কুলত বন্ধু আছিলা, কিন্তু এতিয়া নহয়”। দশম কাৰণ।\nধেই, এইটোও আমাৰ ক্ষেত্ৰত প্ৰযোজ্য নহয়।\nএকাদশ কাৰণ – “তুমি ষ্টেটাছ আপডেট অতি বেছি অথবা খুব কম দিয়া”।\nনাঃ, এইটো কাৰণ যে একেবাৰেই নহয়। মই ছাইটোৰ পৰা ওলাই আহিলোঁ। চাই যাবলৈ ধৰিলোঁ – আন সমীক্ষা-তমীক্ষা গুগোল বাবাই দেখুৱায় নেকি। আৰে! আৰু এটা সমীক্ষা দেখোন। ২০১১ চনতে এন এম ইনছাইট নামৰ সংস্থাটোৱে ১,৮৬৫ জন ছচিয়েল মেডিয়া ব্যৱহাৰকাৰীৰ মাজত সমীক্ষা চলাই এই ৰিপ’ৰ্টটো প্ৰস্তুত কৰিছিল।\nএইটো ৰিপ’ৰ্ট অনুসৰি ৫৫ শতাংশ ফেচবুক ব্যৱহাৰকাৰীয়ে বোলে বন্ধুত্বৰ তালিকাৰ পৰা মানুহক বাদ দিয়ে অসন্তোষজনক মন্তব্যৰ বাবে। ৪১ শতাংশই আকৌ কৰে ইজনক ভালদৰে নজনাৰ বাবে। ৩৯ শতাংশ ফেচবুক ব্যৱহাৰকাৰীয়ে আনক “আনফ্ৰেণ্ড” কৰে যদিহে সেই ব্যক্তিজনে কিবা সামগ্ৰী তেওঁক বিক্ৰী কৰিবলৈ চেষ্টা কৰে। ইফালে ২৩ শতাংশই কৰে বিষণ্ণকাৰী মন্তব্যৰ বাবে। ২০ শতাংশই কয় যে মিলামিচা, ভাব বিনিময়ৰৰ অভাৱৰ বাবেই ফেচবুকৰ বন্ধুক তেওঁলোকে আঁতৰাই পঠিয়ায়।ৰাজনৈতিক কমেণ্টত ক্ষুণ্ণ হৈ ১৪ শতাংশ লোকে ফেচবুকৰ বন্ধুক বিদায় দিয়ে। ১১ শতাংশৰ বাবে কাৰণ- সম্পৰ্কৰ বিচ্ছেদ অথবা বিবাহ বিচ্ছেদ। মাত্ৰ ৮ শতাংশ মানুহে ব্যক্তিজনক বেয়া পায় বাবে “আনফ্ৰেণ্ড” কৰে। সঘনে কৰা প্ৰফাইল আপডেটে ৬ শতাংশ মানুহক ইমান বিৰক্ত কৰে যে তেওঁলোকে সেইজন বন্ধুজনক নিজৰ তালিকাৰ পৰা বিদায়েই দি দিয়ে। অন্য ৬ শতাংশ মানুহক খুব বেছি বন্ধু গোটোৱা কাৰবাৰটোত বিৰক্ত হয় আৰু তেনে বন্ধু তালিকাত থাকিলে সেইজনক “আনফ্ৰেণ্ড” কৰি নিজেই আঁতৰি দিয়ে। ৩ শতাংশ ব্যক্তিয়ে মানুহক “আনফ্ৰেণ্ড” কৰে সিজনে নিজক যথোপযুক্তভাৱে আপডেট নকৰাৰ অভিযোগত। মানে বন্ধুত্বৰ বাবে অনুপযুক্ত হৈ উঠা বুলি ভাৱে।\nশতাংশবোৰ যোগ কৰি চালোঁ – মুঠ ২২৬ শতাংশ। তাৰমানে একোজন ব্যক্তিয়ে একাধিক কাৰণত আনক “আনফ্ৰেণ্ড” কৰে। কিন্তু কোনোটো কাৰণেই মোৰ ক্ষেত্ৰত প্ৰযোজ্য হ’ব যেন নালাগিল দেখোন।সেই সমীক্ষাই দিয়া অন্য এটা তথ্য – এজন মধ্যমীয়া ফেচবুক ব্যৱহাৰকাৰীৰ ১৩০ জন বন্ধু থাকে। কৃষ্ণ! ২০১১ চনত ১৩০ জনতেই আনফ্ৰেণ্ডৰ সমস্যা। ২০১৮ চনত আমাৰ দেখোন প্ৰায় সকলোৰে হাজাৰৰ ওপৰত বন্ধু! আনফ্ৰেণ্ড কৰা বা হোৱাটো অধিক স্বাভাৱিক হৈ উঠিছে নেকি? কিন্তু সেই বুলি অসীমদাই মোক কৰিব লাগেনে? মনটো আকৌ ভাৰাক্ৰান্ত হৈ উঠিল। মোৰ বাবে প্ৰযোজ্য হোৱা সঠিক কাৰণটো যেন এইবোৰ সমীক্ষাই দিব পৰা নাই।\nহঠাৎ ম’বাইলটো বাজি উঠিল। স্ক্ৰীণত চকু থলোঁ। বীৰেণ দেখোন! সিদিনা মেচেঞ্জাৰত মোৰ নম্বৰটো খুজি লৈছিল আৰু নিজৰটোও দিছিল। এতিয়া তাৰেই ফোন। হয়তো খুব সঠিক সময়তেই আহিছে বীৰেণৰ ফোনটো। আনফ্ৰেণ্ডৰ প্ৰসংগত “বীৰেণীয়” ব্যাখ্যা শুনিবৰ মন গ’ল মোৰ। মই সেউজীয়া বুটামটোত বাওঁহাতৰ বৃদ্ধা আঙলিটো পিচলাই কৈ উঠিলো – “হেল্ল’ বীৰেণ, কি খবৰ?” টেঙটেঙীয়া মাত এটাৰে সিফালৰ পৰা উত্তৰ আহিল। কুশল বাৰ্তা পাৰ কৰি মোৰ “আনফ্ৰেণ্ড”ৰ হৃদয়বিদাৰক অভিজ্ঞতাটো ক’লো। অৱশ্যে নক’লো কাৰ কথা, পুৰুষ নে মহিলাৰ। গুগোলৰ সাৰুৱা মাটিত হোৱা তথ্যবৃষৰ ওলমি থকা সতেজ ফলৰ ৰস চেপি বীৰেণৰ মুখতো মই দি যাবলৈ ধৰিলোঁ। মাজে-মাজে মোৰ নিজৰে সন্দেহ হ’বলৈ ধৰিলে – মই প্ৰশ্ন কৰিছোঁ নে মোৰ জ্ঞান জাহিৰ কৰি আছোঁ বীৰেণৰ আগত? অৱশ্যে বীৰেণ অত্যন্ত সহনশীল ল’ৰা। অ’ অ’ কৈ শলাগি শলাগি মোৰ সকলো কথা শুনি গ’ল। শেষত যেতিয়া মই তাৰ মতামত জানিব খুজিলোঁ, তেতিয়া তাৰ প্ৰথম প্ৰশ্ন –\n“দাদা, আপুনি ইনবক্সত কাৰোবাৰ ‘জানু’ হ’বলৈ গৈ ‘বীজাণু’ হ’লগৈ নেকি?”\nমই চিৎকাৰ কৰি উঠিলোঁ – “হেই, কি কোৱা, সেইজন মহিলা নহয়হে, পুৰুষহে”।\n-“এহ সেইটো আগতেই ক’ব লাগে আক’। আপোনালোকৰ বয়সৰ ফেচবুকীয়া ৰাইজ আনফ্ৰেণ্ড হোৱাৰ এইটো অন্যতম প্ৰধান কাৰণ”–বীৰেণে কৈ উঠিল।\n-“বাই দি ৱে এই মেচেঞ্জাৰৰ সমস্যাটো সমীক্ষা দুটাত অহা নাইচোন। অৱশ্যে ক্ৰিষ্ট’ফাৰৰ সমীক্ষাটোৰ ৬ নম্বৰ কাৰণটোৰ কেটেগৰীত পেলাব পাৰি”–মই কলোঁ।\n-“দাদা, এই সমীক্ষাবোৰ পুৰণি। আজি ২০১৮ চনত সেইবোৰতেই সকলো কাৰণ সীমাবদ্ধ নাথাকিব নহয়। তদুপৰি এইবোৰ বিদেশী, স্থানীয় কাৰক বুলিও কথা এটা থাকেতো, মানে আমাৰ সকলো মানসিকতা ইয়াত প্ৰকাশ নোপোৱাতো তেনেই স্বাভাৱিক”।\nমোৰ মনে খালে বীৰেণৰ ব্যাখ্যা। মই অধিক জানিব বিচৰাত সি ক’বলৈ ধৰিলে – “চাওক দাদা, আমি ভাৰতীয়সকল আনক উপদেশ দিয়াত যিমান ভাল, সিমান বেয়া সেই ভাল উপদেশ নিজে পালন কৰাত। অসমীয়াসকলৰ ক্ষেত্ৰততো এই সমস্যা আৰু বেছি। পুলিচে নিজে ট্ৰেফিক আইন মানি চলা দেখিছে? দূৰ্নীতিমুক্ত সমাজ গঢ়াৰ পণ লবলৈ আহ্বান কৰা ৰাজনৈতিক নেতাসকল নিজে কিমান দূৰ্নীতিমুক্ত?”\n-“মানে কি ক’ব খুজিছা? মইতো নীতি-আদশমূলক প’ষ্ট নিদিওঁয়েই দেখোন!”- মই প্ৰশ্ন কৰিলোঁ।\n-“ঠিক আছে আপুনি নিদিয়ে বাৰু, আনৰ উপদেশমূলক প’ষ্টত লাইক-কমেণ্ট কৰেনে নাই?”-বীৰেণৰ প্ৰতিপ্ৰশ্ন।\n-“পঢ়ি ভাল লাগিলে নিশ্চয় কৰোঁ”।\n-“কিন্তু আপুনি জানেনে সেই পঢ়ি ভাল লগা উপদেশমূলক সাধাৰণ যেন লগা প’ষ্টটো প্ৰকৃততে কোনো ব্যক্তি বিশেষক তীৰ্যক সমালোচনা কৰি লিখা দ্বিঅৰ্থক প’ষ্ট হ’বও পাৰে। আপুনি সেই প’ষ্টটোৰ তলৰ মন্তব্যৰ বাকচত যিমানে ভাগ ল’ব, ৰস লগা মন্তব্য দিবলৈ যাব, সিমানেই সেইজন ব্যক্তিক বিতুষ্ট কৰি যাব – যিজনক উদ্দেশ্যি সেই প’ষ্টটো লিখা হৈছে। মনত ৰাখিব – সেইজন ব্যক্তিয়ে কিন্তু বুজিছে প’ষ্টটো যে তেওঁৰ বাবেই লিখা হৈছে আৰু ঘণ্টাই ঘণ্টাই আহি মনে-মনে মন্তব্যবোৰ পঢ়ি গৈছে।লগতে নাপাহৰিব – আত্মোপলব্ধি জাতীয় প’ষ্টবোৰো বিষাক্ত হ’ব পাৰে”।\n– “বুজিছোঁ, কিন্তু মোৰ কেচটোত এইটো কেটেগৰী প্ৰযোজ্য হ’ব যেন লগা নাই বীৰেণ। আৰু বেলেগ কি কাৰণ হ’ব পাৰে বাৰু?”\n-“আপুনি এজন হাস্যকৰ্মীও নহয় জানো?”- বীৰেণৰ প্ৰশ্ন।\n– যিদৰে স্বাস্থ্যৰ লগত জড়িতসকল স্বাস্থ্যকৰ্মী, সংবাদৰ লগত জড়িতসকল সংবাদকৰ্মী, ঠিক তেনেদৰে হাস্য-ব্যংগৰ লগত জড়িতজন হাস্যকৰ্মী বা ব্যংগকৰ্মী। আপুনি হাস্য-ব্যংগৰ গ্ৰুপ এটাৰ লগত জড়িত নহয় জানো?\n– অঁ, তেনেকুৱা ক্ল’জড গ্ৰুপ এটাত আছোঁ।\n– সেই দাদাও আছে?\n– দুমাহমানৰ আগতে এন্ত্ৰী মাৰিছে। পিছে কি হ’ল?- মই ঘূৰাই সুধিলোঁ।\n– দুয়োজনে ইজনে সিজনৰ প’ষ্টত লাইক কমেণ্ট কৰি আছে নে?-মোৰ কথাৰ উত্তৰ নিদি বীৰেণে সুধিলে।\n– মোৰ প’ষ্টত দাদা আহিছিল আগতে। ময়ো ধন্যবাদ কৃতজ্ঞতা জনাইছিলো। লাহে লাহে নহা হ’ল দেখোন।\n– আপুনি দাদাৰ গ্ৰুপত দিয়া প’ষ্টত হাঁহি-মাতি ভাগ লৈছিল নাই সেইটো কওক।\n– তেনেকৈ কৰা নাছিলোঁ। কেতিয়াবা চকুৰ আগত পৰিলে লাইক এটা দিছিলোঁ।\nসমস্যাৰ মূল এইটোৱেই বুলি ঘোষণা কৰিলে বীৰেণে। মোক বুজাবলৈ ধৰিলে কেনেকৈ ফেচবুকত নিজৰ দেৱাল আৰু গ্ৰুপৰ দেৱালৰ চৰিত্ৰ সম্পূৰ্ণ বেলেগ। তেতিয়া মই বিপৰীত যুক্তি দিছিলোঁ যে আমি দেখোন কবিতাৰ গ্ৰুপ এটা দুবছৰতকৈ বেছি দিন ধৰি আছোঁ। যদি সমস্যা কোনো গ্ৰুপত কৰা লাইক-প্ৰতিলাইক, মন্তব্য-প্ৰতিমন্তব্যৰেই, দাদাই মোক বহু আগতেই “আনফ্ৰেণ্ড” কৰিব লাগিছিল। বীৰেণীয় ব্যাখ্যা – সকলো সময়তে মানুহৰ এটা চৰিত্ৰই প্ৰকাশ নাপায়। অসমৰ কাব্য-প্ৰেমীসকল সংবেদনশীল হ’লেও কবিতা-অকবিতাৰ বিতৰ্কই সাংঘাতিকভাৱে সহনশীল কৰি তুলিলে। কিন্তু সেই একেজন মানুহেই যেতিয়া এজন “হাস্য-যোদ্ধা”লৈ ৰূপান্তৰ হয় তেতিয়া কথা বেলেগ হৈ পৰে। যিদৰে এজন ৰাজপুত যোদ্ধাৰ বাবে মুখমণ্ডলত অস্ত্ৰৰ আঘাতৰ দাগ বীৰত্বৰ ভূষণ বুলি বিবেচিত হৈছিল, ঠিক একেদৰে একো-একোজন ফেচবুকৰ হাস্য-যোদ্ধাৰ বাবে লাইক-কমেণ্টেই স্ব-তৃপ্তিৰ প্ৰধান কাৰণ। নিজে এজন হাস্য-যোদ্ধা হৈ সতীৰ্থ হাস্য-যোদ্ধাৰ মনোকষ্টক বুজিব নোৱাৰাটো বোলে মোৰ অক্ষমণীয় অপৰাধ। বীৰেণৰ মতে এই শাস্তি মোৰ একান্ত প্ৰাপ্য।\nবীৰেণ আৰু মোৰ কথা-বতৰা কেতিয়াবাই শেষ হ’ল। কিন্তু শেষ নহ’ল মোৰ মগজুত তাৰ অনুৰণন। মনৰ ভিতৰতেই মই এখন তালিকা তৈয়াৰ কৰিবলৈ ধৰিলো – মোক “আনফ্ৰেণ্ড” কৰিব পৰা সম্ভাব্য ৰাইজৰ। আচৰিতভাৱে তালিকাখন দীঘল হৈ গৈ থাকিল। মোৰ উপলব্ধি হ’ল – বীৰেণে ক’বৰ দৰে মই কোনোপধ্যেই ফেচবুকৰ হাস্য-ব্যংগ গ্ৰুপৰ বাবে উপযুক্ত নহওঁ।\n« ক’ত মোৰ ঊষাৰ নগৰ – চৈয়দ আহমেদ শ্বাহ\nগুৱেহেটীক আৰু কেথানো নাযাওঁ – সদানন্দ ভূঞা »\nকি সাংঘাতিক বিজ্ঞানসন্মত আৰু তথ্যগধুৰ বিশ্লেষণ তথা বিৱৰণ, তবধ মানিলো।\nভাস্কৰদা, দিনক দিনে কলমৰ ধাৰ বাঢ়ি গৈছে দেই। খুব ভাল লাগিল পঢ়ি\nআপোনাৰ লিখনিৰ সোৱাদেই বেলেগ দাদা।\nকিছু লিখিছে দাদা\nসাংঘাটিক লিখনি, ভাল লাগিল ।\nসাংঘাটিক লিখনি, ভাল লাগিল দাদা।\nভাল গৱেষণা এটা চলালে এইটো লেখাৰ বাবে। ভাল লাগিল।\nপঢ়ি চোৱা সকলোলৈকে মোৰ আন্তৰিক কৃতজ্ঞতা। অতিৰিক্ত ধন্যবাদ, মন্তব্য কৰাসকলক। আপোনালোকৰ এষাৰ মাতত লিখি যাবলৈ উৎসাহ পালোঁ।\nএতিয়া সকলোৱে চাফায়ে কৰিব লৈছে,ভাল লাগিল.


প্ৰতিবেশীৰ প্ৰতি কৰ্তব্য আৰু দায়িত্ব – Aim of Life\nপ্ৰতিবেশীৰ প্ৰতি তোমাৰ কৰ্তব্য কি সেয়া তুমি জানা নে ?\nতেওঁ তোমাৰ ওচৰত ঋন বিচাৰিলে ঋন দিবা। তেওঁ অসুস্হ হ’লে শুশ্ৰূষা কৰিবা। তেওঁৰ মৃত্যু হ’লে জানাজাত যোগ দিবা।\nতেওঁৰ সুসংবাদত সন্তোষ প্ৰকাশ কৰিবা।\nঅনুমতি অবিহনে তোমাৰ গৃহক ইমান ওখ নকৰিবা যাতে তেওঁৰ ঘৰত বতাহ প্ৰৱেশ কৰাত বাধা হয়। তেওঁক যন্ত্ৰণা নিদিবা।\nযদি কোনো ফল ক্ৰয় কৰা তেনেহ’লে সেইখিনি গোপনে ঘৰলৈ লৈ যাবা আৰু তোমাৰ সন্তান সকলক সেয়া বাহিৰলৈ যাবলৈ নিদিবা। যাতে তোমাৰ প্ৰতিবেশীৰ সন্তানৰ খং নজমে।\nযি ব্যক্তিয়ে তেওঁৰ প্ৰতিবেশীক ক্ষতিগ্ৰস্ত কৰিব আল্লাহে তেওঁক ক্ষতিগ্ৰস্ত কৰিব!(আবু দাউদ)\nযাৰ অত্যাচাৰৰ পৰা প্ৰতিবেশী সকল নিৰাপদ নহয় তেওঁ কেতিয়াও বেহেস্তত প্ৰৱেশ কৰিব নোৱাৰে।\nযি ব্যক্তিয়ে আল্লাহ আৰু পৰকালৰ ওপৰত বিশ্বাস কৰে তেওঁ যেন তেওঁৰ প্ৰতিবেশীৰ সৈতে সদ্ব্যৱহাৰ কৰে।(বুখাৰী, আবু দাউদ)\nহে মুছলমান মহিলা সকল যদি তোমালোকে কেতিয়াবা নিজৰ ঘৰত ছাগলীৰ ঠেংৰ মাংসও ৰান্ধা সেয়া নিজৰ প্ৰতিবেশীক উপহাৰ দিবলৈ যেন কষ্ঠবোধ নকৰা্(বুখাৰী,তিৰমাজি)\nযেতিয়া তোমালোকে তৰকাৰী ৰান্ধিবা তাৰ জুল বেছিকৈ দিবা যাতে তোমাৰ প্ৰতিবেশী সকলক তাৰ পৰা কিছু অংশ দিব পাৰা।\nএদিন হুজুৰ ছা: চাহাবা সকলক কলে মই তোমালোকক কমনে তোমালোকৰ ভিতৰত সৰ্বপেক্ষা অধম কোন?\nযি সকলে অকলে অকলে আহাৰ কৰে,চাকৰ সকলক প্ৰহাৰ কৰে আৰু কাৰোবাক কিছু দিবলৈ কষ্ঠিত হয়।\nএজন ব্যক্তিয়ে ৰাছুলুল্লাহ (ছ:)ক সুধিছিল মোৰ দুজন প্ৰতিবেশী আছে মই কাক উপহাৰ দিম? ৰাছুলুল্লাহ (ছ:)এ কৈছিল যাৰ দুৱাৰ তোমাৰ দুৱাৰৰ অধিকতৰ নিকটৱৰ্তী (বুখাৰী)\nএজন ব্যক্তিয়ে ৰাছুলুল্লাহ (ছ:)ক প্ৰশ্ন কৰিছিল মই ভাল কৰিছোঁ নে বেয়া কৰিছোঁ সেয়া মই কেনেকৈ জানিম?\nৰাছুলুল্লাহ (ছ:)এ কৈছিল যেতিয়া তুমি তোমাৰ প্ৰতিবেশী সকলক কোৱা শুনিবা যে তুমি ভাল কাম কৰিছা তেতিয়া তুমি প্ৰকৃততেই ভাল কাম কৰিছা। আৰু যেতিয়া তুমি শুনিবা যে তুমি বেয়া কাম কৰিছা তেতিয়া তুমি প্ৰকৃততেই বেয়া বুলি জানিবা (ইবনে মাজা)।\nএজন ব্যক্তিয়ে সুধিলে হে ৰাছুলুল্লাহ কোনো মহিলা লোকে খুব নামাজ পঢ়ে ৰোজা ৰাখে যাকাৎ দিয়ে এয়াৰ ওপৰিও অন্য অন্যান্য সৎ কাম কৰে কিন্তু তেওঁৰ জিভা বা কথাৰ দ্বাৰা তেওঁৰ প্ৰতিবেশীক দুখ দিয়ে (অৰ্থাৎ বেয়া গালি দিয়ে অসদ্ব্যৱহাৰ কৰে) তেওঁৰ পৰিণতি কি হ’ব? ৰাছুলুল্লাহ (ছ:)এ ক’লে তেওঁ নৰক বা জাহান্নামত যাব।\nব্যক্তিজনে আকৌ সুধিলে হে ৰাছুলুল্লাহ (ছ:) কোনো মহিলা লোকে ৰোজাও বিশেষ নাৰাখে দান খয়ৰাত সিমান নকৰে, নামাজ বিশেষ নপঢ়ে অথচ প্ৰায়েই সত্য কথা কয় আৰু প্ৰতিবেশী সকলৰ লগত সদ্ব্যৱহাৰ কৰে কষ্ঠ নিদিয়ে তেওঁৰ পৰিণতি কি হ’ব? ৰাছুলুল্লাহ(ছ:)এ ক’লে তেওঁ বেহেস্তত যাব (বায়হাকি)\nযি ব্যক্তিয়ে আল্লাহ আৰু তেওঁৰ ৰাছুলক ভাল পাব বিচাৰে আৰু তেওঁলোকৰ ভালপোৱাটো পোৱাৰ ইচ্ছা কৰে তেওঁ যেন সদায় সত্য কথা কয় আমানতৰ ধন ঘুৰাই দিয়ে প্ৰতিবেশীৰ উপকাৰ কৰে। (মাশ্বকাত)\nযি ব্যক্তিয়ে নিজে পেট ভৰাই খায় আৰু তেওঁৰ নিকটতম প্ৰতিবেশীক ভোকত বা লঘোনত ৰাখে তেওঁ কেতিয়াও মুছলমান নহয়। (মিশ্বকাত)\nযি ব্যক্তিয়ে এবছৰ পৰ্যন্ত তেওঁৰ ভায়েকৰ সৈতে সম্পৰ্ক ছিন্ন কৰিছে তেওঁ যেন তেওঁৰ ভায়েকক হত্যা কৰিছে (আবু দাউদ)\nকোনো মুছলমানৰ পক্ষেই উচিত নহয় যে তেওঁ তেওঁৰ ভায়েকৰ সৈতে তিনি ৰাতিৰ অধিক কথা বাৰ্তা বন্ধ ৰাখে বা যেতিয়া দুয়ো বিবাদৰ সৈতে সাক্ষাৎ হয় তেতিয়া পৰস্পৰ বিপৰীত ফালে মুখ ফিৰাই ৰাখে তেতিয়া তেওঁলোকৰ ভিতৰত সেইজন ব্যক্তি উত্তম যি জনে প্ৰথম ছালাম দি কথা কয়।(নাচায়ী)\nযি ব্যক্তি তেওঁৰ বন্ধু সকলৰ প্ৰতি ব্যৱহাৰত উত্তম আল্লাহৰ ওচৰত তেওঁ বন্ধু সকলতকৈ উত্তম আৰু যি ব্যক্তি তেওঁৰ প্ৰতিবেশী প্ৰতি উত্তম তেওঁ আল্লাহৰ ওচৰত প্ৰতিবেশী সকলতকৈ উত্তম।(তিৰমিজি)\nএদিন ৰাছুলুল্লাহ (ছ:)এ কৈ উঠিল আল্লাহৰ কছম (শপত) তেওঁ মোমিন নহয় আল্লাহৰ কছম (শপত) তেওঁ মোমিন নহয় আল্লাহৰ কছম (শপত) তেওঁ মোমিন নহয়। ৰাছুলুল্লাহ (ছ:)ক সুধা হ’ল হে ৰাছুলুল্লাহ (ছ:) কোন মোমিন নহয়?\nতেওঁ যাৰ প্ৰতিবেশী তেওঁৰ পৰা নিৰাপদ নহয়।\nআজি কালি দেখা যায় যে যদি কোনো এজন মানুহ ধনী হয় আৰু তেওঁৰ প্ৰতিবেশী দুখীয়া হয় তেতিয়া এই ধনী মানুহজনে তেওঁৰ দুখীয়া প্ৰতিবেশীৰ ওপৰত ইমানেই অত্যাচাৰ চলাই যে সেষ মূহুৰ্তত সেই দুখীয়া প্ৰতিবেশী মাটি বিক্ৰী কৰি ইয়াৰ পৰা যাবলগীয়া হয়।দুখৰ কথা আজি আমি মুছলমান হৈ মুছলমানৰ কৰ্তব্য কি নাজানো।\nসেই কাৰণে আমাৰ উচিত হ’ল যে নিজে আহাৰ কৰাৰ আগত প্ৰতিবেশীৰ খবৰ লোৱা। কাৰণ নিজে পেট ভৰাই আহাৰ কৰিলোঁ আৰু আমাৰ প্ৰতিবেশী লঘোনত থাকিল সেইটো কেতিয়াও মোমিন কৰ্তব্য নহয়।\nএজন মোমিনৰ কৰ্তব্য হ’ল যে নিজে আহাৰ কৰাৰ লগত প্ৰতিবেশীৰ খবৰ লোৱাটো এজন মোমিনৰ সুকৰ্তব্য ।\nআল্লাহ আমাক প্ৰতিবেশী সকলৰ সদ্ব্যৱহাৰ ও খবৰ লবলৈ তৌফিক দান কৰক আমীন।\nCurrent Affairs, Education, Lifestyle May 12, 2021


গ্ৰন্থমেলাক লৈ খেলিমেলি নকৰিব: জুবিন গাৰ্গ | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nগ্ৰন্থমেলাক লৈ খেলিমেলি নকৰিব: জুবিন গাৰ্গ\nSeptember 1, 2018 September 1, 2018 জুবিন গাৰ্গ0Comments গ্ৰন্থমেলা, চৰকাৰ, জুবিন গাৰ্গ\nসদৌ অসম পুথি প্ৰকাশক আৰু বিক্ৰেতা সংস্থাৰ কেইবাগৰাকীও বিষয়ববীয়া কেইদিনমানৰ আগেয়ে মোৰ ঘৰলৈ আহিছিল। তেওঁলোকে প্রত্যেক বছৰে চানমাৰি খেলপথাৰত গ্রন্থমেলা পাতে আজি বহুত বছৰৰ পৰা। তেওঁলোকৰ গ্রন্থমেলালৈ মই বহুবাৰ গৈছোঁ। যোৱা বছৰো গৈছোঁ। কিতাপ ভাল পাওঁ— সেই কাৰণেই গ্রন্থমেলা ভাল পাওঁ। কিন্তু সেইদিনা তেওঁলোকে আহি মোক ক’লে যে গ্রন্থমেলাখনক লৈ বহুত খেলিমেলিৰ সৃষ্টি হৈছে। তেওঁলোকে হেনো আগতেই চানমাৰি খেলপথাৰত গ্রন্থমেলা পাতিবলৈ অভিযান্ত্রিক মহাবিদ্যালয়ৰ পৰা অনুমতি লৈ থৈ দিছিল। পাছত তেওঁলোকক ক’লে যে চৰকাৰে বোলে তাত বেলেগ এখন শিশু গ্রন্থমেলা পতাৰ সিদ্ধান্ত গ্রহণ কৰিছে একেটা সময়তে আৰু সেই কাৰণে তেওঁলোকক দিয়া অনুমতি বাতিল কৰা হ’ব। চৰকাৰে প্ৰায় চাৰিমাহৰ কাৰণে চানমাৰি খেলপথাৰখন লৈ থোৱা বুলি শুনি আচৰিত হৈছোঁ। চৰকাৰে শিশু গ্রন্থমেলা পাতিব,— ভাল কথা। চৰকাৰে অসম প্ৰকাশন পৰিষদৰ নামত আৰু এখন গ্রন্থমেলা পাতিব,— ভাল কথা। কিন্তু একেবাৰে অহা বছৰৰ মাৰ্চ মাহলৈকে চানমাৰি ফিল্ডখন বুক কৰি পুথি প্রকাশক আৰু বিক্রেতা সংস্থাৰ গ্ৰন্থমেলাখন পাতিব নিদিয়াৰ ষড়যন্ত্র কৰিছে কিয়? সংস্থাৰ বিষয়ববীয়াসকলে মোক কোৱা মতে তেওঁলোকৰ ফালৰ পৰা কথা-বতৰা পতাৰ প্ৰস্তাৱ দিয়া হৈছিল যদিও চৰকাৰে বিশেষ একো গুৰুত্ব নিদিলে। যোৱা বছৰ পাঠ্যপুথি প্রকাশ কৰাৰ গোটেই দায়িত্বটো এওঁলোকৰ হাতৰ পৰা লৈ গৈ চৰকাৰে আমাৰ প্রকাশকসকলক আধামৰা কৰিছিল। বাকী থাকিল এই গ্রন্থমেলাখন। এইখনতো এতিয়া চৰকাৰে খেলিমেলি কৰিবলৈ আৰম্ভ কৰিছে।\nকি আনন্দত? কি যুক্তিত?\nমই লেখক-প্রকাশক নহওঁ যদিও গ্রন্থমেলাখন মোৰ আপোন। কোনোবাই গ্রন্থমেলা পাতিছে, তাকো এবছৰ, দুবছৰ নহয়— বিছ বছৰ ধৰি পাতি আহিছে— তাত চৰকাৰে বেয়া পাইছে কিয়? মানুহে কিতাপ কিনাটো চৰকাৰে নিবিচাৰে নেকি? মানুহে কিতাপ লিখি, কিতাপ প্ৰকাশ কৰি জীয়াই থকাটো চৰকাৰে নিবিচাৰে নেকি? নে মানুহে কেৱল সেইবোৰ কিতাপহে কিনিব পাৰিব, যিবোৰ চৰকাৰে ভাল পায়? মানুহে চিন্তা-চৰ্চা নকৰিব নেকি? গ্রন্থমেলাৰ নামত কাজিয়া কৰি, এখন প্রতিষ্ঠিত গ্রন্থমেলা বন্ধ কৰাৰ ষড়যন্ত্র কৰি চৰকাৰে খুবেই বেয়া কাম কৰিছে আৰু ইয়াৰ বাবে তেওঁলোকে লাজ পোৱা উচিত।\nচৰকাৰে গ্রন্থমেলা পাতিলে বেয়া পাবলগীয়া একো নাই। কিন্তু তেওঁলোকৰ যদি ইমানেই মহৎ উদ্দেশ্য আছে, তেনেহ’লে অসমৰ প্রত্যেকখন জিলাৰ প্রত্যেকটো মহকুমাৰ প্ৰতিখন সদৰ ঠাইত একে সময়তে একেলগে গ্রন্থমেলা পাতি দেখুৱাওক। একেদিনাই এশখন গ্রন্থমেলা একে সময়তে উদ্বোধন কৰি চৰকাৰে প্রমাণ কৰক যে তেওঁলোকে মানুহক কিতাপ পঢ়াৰ সুবিধা প্রদান কৰি এটা উন্নত জাতি গঢ়িব বিচাৰে। সেইবোৰকহে বিপ্লৱ বুলি কয়,— সৰু ল’ৰা-ছোৱালীৰ নিচিনা টনা-আঁজোৰা কৰিবলৈ মন্ত্রী-বিধায়ক হোৱাৰ একো দৰকাৰ নাই।\nসদৌ অসম পুথি প্রকাশক আৰু বিক্রেতা সংস্থাই কাইলৈ দীঘলীপুখুৰীৰ সমুখত তেওঁলোকে আয়োজন কৰা উত্তৰ-পূব গ্রন্থমেলা বন্ধ কৰিবলৈ চলা চৰকাৰী ষড়যন্ত্রৰ বিৰূদ্ধে ধর্মঘটৰ কাৰ্যসূচী ঘোষণা কৰিছে। মোকো তেওঁলোকে আমন্ত্রণ জনাইছে। মই বর্তমান ভাৰতৰ বাহিৰত আছোঁ। কিন্তু এই চমু লেখাটোৰ যোগেদিয়েই তেওঁলোকলৈ মোৰ সমর্থন ব্যক্ত কৰিছোঁ। এনে ধৰণে গ্রন্থমেলা পাতিবলৈ ধর্মঘট কৰিবলগীয়া হোৱাটো বৰ আচৰিত আৰু দুখৰ কথা। জাতি হিচাপে আমি লাজ পাব লাগে আচলতে। আমাৰ মানুহে উচিত কথাত প্রতিবাদ কৰিবলৈ শিকিবৰ হ’ল। মই সদায় বিহুত জাপি-গামোছাৰ লগতে কিতাপ দিবলৈ কৈ আহিছোঁ। কিতাপ নথকা জাতি এটাক গামোচাই বচাব নোৱাৰে। চৰকাৰে এই কথাটো বুজি নাপায় বুলি নাভাবোঁ— তেওঁলোকে বুজি পোৱাৰ পাছতো নিজৰ কিবা ন্যস্তস্বাৰ্থত এইবোৰ নাটক কৰি আছে। এখন, দুখন কিয়— দহখন গ্রন্থমেলা হওক। তেতিয়াহে পৰিৱৰ্তন হ’ব। চৰকাৰে নিজৰ স্থিতি সলনি কৰক আৰু দুয়োখন গ্রন্থমেলা যাতে ধুনীয়াকৈ পাতিব পাৰি তাৰ কাৰণে ব্যৱস্থা গ্ৰহণ কৰক।\nপ্ৰসংগ: অসমীয়া উৎসৱত অসমৰ জাতীয় সাজ-পাৰ পৰিধান...\nপৰীক্ষাৰ ফলাফলৰ সময়ৰ চিন্তা: প্রতিযােগিতাৰ নিগনি-দ...\nনাগৰিকত্ব সংশোধনী বিধেয়ক সম্পৰ্কত জুবিন গাৰ্গৰ আহ্...\n← মাধৱৰ পৰা শ্ৰীমাধৱদেৱ\nশিক্ষা আৰু শিক্ষক প্ৰসংগত →


পিঁয়াজৰ উপকাৰিতা : — Vikaspedia\nএটি সমীক্ষাযোগে গম পোৱা গৈছে যে পিয়াঁজ,আলু আৰু বিলাহী এই তিনি বিধ হ'ল মানুহে আটাইতকৈ বেচিকৈ গ্ৰহণ কৰা পাচলি ৷ সঁচাই আমাৰ খাদ্য তালিকাত পিয়াঁজ হ'ল এবিধ এৰিব নোৱৰা সামগ্ৰী ৷ পিয়াঁজৰ যিমানে মূল্যবৃদ্ধি হলেও আমাৰ পাকঘৰত পিয়াঁজ নোহোৱাকৈ এটা দিনো নাথাকে ৷ আজিৰ স্বাস্থ্য বিষয়ৰ আলোচনাত সেই পিয়াঁজৰ বিষয়ে কিছু লাগতিয়াল কথা জনাব লৈছোঁ ৷\nপিয়াঁজৰ বৈজ্ঞানিক নাম হ'ল- Allium cepa ৷ নহৰু হ'ল এই একে Allium বংশৰ ৷ আন আন ভাষাত পিয়াঁজ কি নামেৰে পৰিচিত চাওঁক – ইংৰাজীত Onion, হিন্দী, নেপালী,বাংলা আৰু পঞ্জাবীত প্যাঁজ, ওৰিয়াত পিয়াঁজা , তামিলত ভেনিগয়াম, তেলেগুত নিৰুলি আৰু উলিপায়েলু, মলয়ালমত চাভলা, কানাড়াত নেৰুলি আৰু উল্লিগাডে, গুজৰাটীত ডুংৰি, কোংকনীত পিয়াভু, মাৰাঠীত কান্দা, খাচীয়াত প্যাট , বড়ো ভাষাত সামবৰাম গোজা, কাৰ্বিত হাৰচুন, ডিমাচাত চামপ্ৰাং আৰু মিচিংসকলে দি:লাব্ বুলে ৷ পিয়াঁজৰ অসমীয়াত আন এটা নাম হ'ল পনৰু ৷\nপিয়াঁজৰ বিষয়ে বুৰঞ্জীমূলক তথ্য -\nখৃষ্টপূৰ্ব ৬শতিকাত ৰচিত ভাৰতবৰ্ষৰ বিখ্যাত চিকিৎসা বিষয়ৰ গ্ৰন্থ 'চৰক সংহিতা'ত পিয়াঁজক ঔষধি গুণযুক্ত উদ্ভিদ বুলি বৰ্ণনা কৰিছে ৷ Pedanius Dioscorides নামক গ্ৰীক চিকিৎসক এজনে ৭০ খৃষ্টাব্দত পিয়াঁজৰ ঔষধীয় গুণৰ কথা লিপিবদ্ধ কৰি থৈ গৈছে ৷ চীন আৰু ইজিপ্ত দেশতো অতি প্ৰাচীন কালৰ পৰা পিয়াঁজৰ ঔষধ হিচাবে আদৰ চলি আহিছিল ৷\nপিয়াঁজৰ প্ৰমুখ উৎপাদনকাৰী দেশ কেইখনমানৰ নাম :\n২০১৪চনত প্ৰকাশিত এক তথ্যমতে বিশ্বত সৰ্বোচ্চ পিয়াঁজ উৎপাদনকাৰী ৯খন দেশৰ নাম হ'ল- চীন, ভাৰত, আমেৰিকা, ইজিপ্ত, ইৰাণ, ৰাচিয়া, তুৰস্ক, পাকিস্তান আৰু ব্ৰাজিল ৷ইয়াৰ ওপৰিও পিয়াঁজৰ খেতি কৰা উল্লেখযোগ্য আৰু কিছুমান দেশ হ'ল - ইংলেণ্ড,ফ্ৰান্স, লিবিয়া,আলজেৰিয়া,মৰক্কো, আলবানিয়া, ম্যানমাৰ,ইণ্ডোনেচিয়া,আফগানিস্তান, উজবেকিস্তান, তাজিকিস্তান আৰু বাংলাদেশ ৷\nপিয়াঁজত কি কি লাগতিয়াল তত্ব থাকে ? পিয়াঁজত থাকে flavonoids, Phytochemicals, polyphenol, ডায়েটেৰী ফাইবাৰ আদি অতি উপকাৰী তত্ব ৷ এটা মজলীয়া আকাৰৰ পিয়াঁজত ৭৷ ৮গ্ৰাম কাৰ্বোহাইড্ৰেট, প্ৰটিন ১গ্ৰাম, ফেট ১০০মিলিগ্ৰাম আৰু ২৮কেলৰি থাকে ৷ ক'লেষ্টেৰলৰ পৰিমাণ শূণ্য ৷ সঠিক হিচাবত ১০০গ্ৰাম পিয়াঁজত ৪৫কেলৰি শক্তি থাকে ৷ পিয়াঁজত থকা ভিটামিন সমূহ হ'ল - ফ'লেট,নিয়াচিন,পেন্টথেনিক এচিড, ৰাইবোফ্লেবিন, পেন্টথেনিক এচিড, ভিটামিন- এ, ভিটামিন-চি, ভিটামিন-ই ৷ ইলেকট্ৰলাইট হ'ল- প'টেচিয়াম আৰু চ'ডিয়াম ৷ খনিজসমূহ হ'ল -কেলচিয়াম,আইৰণ, জিংক, মেগনেচিয়াম, মেংগানিজ, ক'পাৰ, ফচফ'ৰাচ, ক্ৰমিয়াম আৰু চেলেনিয়াম ৷ ক্বেৰচেটিন (Quercetin) নামৰ এক অতি লাগতিয়াল এন্টিঅক্সিডেন্ট পিয়াঁজত থাকে ৷ আৰু থাকে এন্থোচায়ানিন নামৰ ৰাসায়নিক তত্ব ৷ পিয়াঁজত থকা চালফাৰৰ বাবে ইয়াৰ নিৰ্দিষ্ট গন্ধ নিৰ্গত হয় আৰু পিয়াঁজ কাটিলে আমাৰ চকুৰ পানী ওলায় ৷\nবিভিন্ন প্ৰকাৰৰ পিয়াঁজ -\nপিয়াঁজৰ বিভিন্ন প্ৰকাৰৰ প্ৰজাতি আছে ৷ প্ৰজাতিভেদে আকাৰ, বৰণ আৰু গুণাগুণৰ কিছু তাৰতম্য থাকে ৷ সাধাৰণতে প্ৰচলিত পিয়াঁজৰ কিছুমান প্ৰজাতিৰ নামাকৰণ এনেকুৱা - হালধীয়া পিয়াঁজ,ৰঙা পিয়াঁজ, বগা পিয়াঁজ, সেউজীয়া পিয়াঁজ, মিঠা পিয়াঁজ আদি ৷ হালধীয়া পিয়াঁজত চুগাৰ আৰু চালফাৰ বেচিকৈ থাকে ৷ ৰঙা পিয়াঁজত চুগাৰ আৰু চালফাৰ কমকৈ থাকে ৷ মিঠা পিয়াঁজত চালফাৰ কম, পানীৰ পৰিমাণ বেচিকৈ থাকে ৷ বগা পিয়াঁজ সাধাৰণতে পিজ্জাত দিবলৈ ব্যৱহাৰ কৰে ৷\nচকুপানী নুটুকাকৈ পিয়াঁজ কেনেকৈ কাটিব ?\nদিনটোৰ বাবে প্ৰয়োজন হোৱা পিয়াঁজকেইটা আগদিনা ৰাতি ফ্ৰিজত থৈ কাটিলে সিমান চকুত নধৰে ৷\nবাকলি গুছোৱাৰ আগতে শিপাৰ অংশটো কিছু মাংসল অংশৰ সৈতে চোকা কটাৰীৰে ত্ৰিভূজ আকাৰকৈ কাটি পেলাই দিব ৷\nনাইবা বাকলি গুছোৱাৰ আগতে আগ অংশটো পোনতে কাটক ৷ তাৰ পিছত ঠিয়কৈ পিয়াঁজটো দুফাল কৰি নলগা বাকলিখন পেলাই দিয়ক ৷ এতিয়া ক্ৰমেও পৰা পৰা তললৈ কাটি যাওক ৷ শিপা অংশ শেষত পেলাই দিব ৷\nপিয়াঁজ কেনেকৈ ব্যৱহৃত হয় ?\nআমাৰ মানুহে সাধাৰণতে যি কোনো আঞ্জা বা ভাজি ৰান্ধিবলৈ লওঁতে পোনতে পিয়াঁজ বা পাঁচফুৰণ ভাজি লয় ৷ মাংস ৰান্ধোতে আলুৰ সৈতে পিয়াঁজ বেচিকৈ দিলেহে খাবলৈ জুতি লগা হয়। চালাড আৰু চাটনিত পিয়াঁজ অপৰিসাৰ্য্য ৷ ইয়াৰ ওপৰিও পিয়াঁজৰ পৰঠা, পকৰী, চুপ, পিজ্জা, আচাৰ আদি বনোৱা হয় ৷ কেঁচাই খোৱা পিয়াজত সিজোৱা পিয়াঁজতকৈ গুণ বেচি থাকে ৷\nপিয়াঁজৰ বহুমুখী উপকাৰিতাৰ তালিকা :\nকৰ্কট ৰোগ প্ৰতিৰোধত অগ্ৰণী ভূমিকা –\nপিয়াঁজত থকা ক্বেৰচেটিন আৰু এন্থোচায়ানিন হ'ল কৰ্কট ৰোধ প্ৰতিৰোধত সহায়ক ৷ কেনেডাৰ গুৱেল্ফ বিশ্ববিদ্যালয়ত কৰা এক অধ্যয়ণত বক্ষ আৰু কল'নৰ কৰ্কট ৰোধ কৰাত পিয়াঁজৰ ভূমিকা প্ৰমাণিত হোৱা বুলি দাবী কৰা হৈছে ৷ তদুপৰি আন আন চিকিৎসা কেন্দ্ৰত লেৰিন্স, অভেৰী, খাদ্যনলীৰ কৰ্কট ৰোগৰ প্ৰতিৰোধৰ বাবে পিয়াঁজ ব্যৱহৃত হৈ আহিছে ৷ কেন্সাৰ প্ৰতিৰোধ কৰিবলৈ হলে দৈনিক এটা কেঁচা পিয়াঁজ খাবলৈ পৰামৰ্শ দিয়া হয় ৷\n2.হৃদৰোগৰ পৰা সুৰক্ষা-\nঅপকাৰী ক'লেষ্টৰেলৰ (LDL) পৰিমাণ হ্ৰাস কৰে ৷ আনহাতে উপকাৰী ক'লেষ্টৰেলৰ (HDL) পৰিমাণ বঢ়ায় ৷ তেজৰ নলীত চৰ্বি জমা (Atheloscerosis) হবলৈ নিদিয়ে ৷ ৰক্তচাপ নিয়ন্ত্ৰণ কৰে ৷\n3.তেজত চুগাৰৰ পৰিমাণ কমোৱাত পিয়াঁজ সহায়ক –\npolyphenol, ক্ৰমিয়াম, চালফাৰযুক্ত পদাৰ্থ ( S-Methylcysteine) আৰু ক্বেৰচেটিনৰ বাবে তেজৰ চুগাৰৰ পৰিমাণ হ্ৰাস পায় ৷ ডায়েবেটিজৰ দৰব মেটফৰ্মিনৰ লগত এই সক্ৰিয়তা আৰু বেচি হয়।\nহাঁড়ৰ সুৰক্ষাত ভূমিকা-\nপিয়াঁজত থকা GPCS নামৰ তত্বৰ বাবে হাঁড়ৰ ক্ষয় (Osteoporosis) ৰোধ হয় ৷ প্ৰষ্টাগ্লেণ্ডিনক বাধা প্ৰদান কৰাৰ ফলত পিয়াঁজ নানা ধৰণৰ বাত ৰোগ আৰু বিষৰ উপশম ঘটোৱাত উপযোগী ৷\nশৰীৰৰ ইমিউনিটি বঢ়ায়-\nপিয়াঁজত থকা চেলেনিয়াম আৰু নানাবিধ এন্টিঅক্সিডেন্টে শৰীৰক ৰোগ প্ৰতিৰোধক শক্তি যোগায় ৷\nপাক প্ৰণালীৰ উপকাৰিতা –\nপিয়াঁজত থকা ইনুলিন নামৰ ফাইবাৰে শৌচ কচা,এচিডিটি আৰু পেটৰ বিষ আতৰায় ৷\nশ্বাসপ্ৰণালীৰ অসুখ কমোৱাত সহায়ক-\nআমেৰিকান অধ্যয়ণত পিয়াঁজ এলাৰ্জিক ৰাইনাইটিচ আৰু এজমাত উপকাৰী সিদ্ধ হৈছে ৷\nপিয়াঁজত থকা ভিটামিন-ই আৰু চালফাৰৰ বাবে গ্ল'কমা, কেটেৰেক্ট,মেকুলাৰ ডিজেনেৰেচন আদি ৰোগ প্ৰতিৰোধ হয় ৷\nযৌন সক্ষমতা বৃদ্ধি –\nইউগেণ্ডা দেশত অতি প্ৰাচীন কালৰ পৰা পিয়াঁজ যৌন অক্ষমতাৰ (Erectile Dysfunction) চিকিৎসাত ব্যৱহৃত হৈ আহিছে ৷ এই ক্ষেত্ৰত পিয়াঁজ আৰু মৌজোলৰ সংমিশ্ৰণ বেচি উপযোগী ৷\nকৰ্ণৰোগৰ চিকিৎসা –\nদুই এটোপাল পিয়াঁজৰ ৰস ঢালিলে কাণৰ বিষ আৰু সংক্ৰমণ নিৰাময় হয় ৷\nমস্তিষ্কৰ স্বাস্থ্য ৰক্ষাত ভূমিকা-\nএন্টিঅক্সিডেন্ট, চালফাৰ আৰু খনিজৰ উপস্থিতিয়ে মৃগীৰোগ, মূৰঘূৰণি, স্মৃতিশক্তি হ্ৰাস আদি ৰোগ প্ৰতিৰোধ কৰে ৷\nছালৰ বাবে উপযোগিতা-\nভিটামিন- এ, ভিটামিন-চি, ভিটামিন-ইৰ উপস্থিতিয়ে চৰ্মৰোগ ৰোধ কৰে ৷ ছালৰ উজ্বলতা বঢ়ায় ৷\nআচিনাইৰ চিকিৎসা –\nপিয়াঁজ পিচি অলিভ অইলৰ লগত মিহলাই ঘঁহিলে আচিনাই ভাল হয় ৷\nচুলিৰ ক্ষেত্ৰত উপকাৰিতা –\nচুলি পকা,অকালতে সৰা, ওকনি আৰু উফিৰ চিকিৎসাত পিয়াঁজ আৰু নেমৰ ৰস চুলিত মালিশ কৰাৰ পৰামৰ্শ দিয়া হয় ৷\nমুখ আৰু দাঁতৰ সুৰক্ষা-\nStreptococcus sobirinus আৰু Streptococcus mutans বেক্টেৰিয়াৰ সংক্ৰমণৰ ফলত দাঁতত গাত বা কেভেটি হয় ৷ পিয়াঁজ হ'ল বেক্টেৰিয়া বিনাশক ৷\nবাৰ্ধক্যৰোধক গুণ –\nএয়া ভিটামিন-এ, ভিটামিন-চি, ভিটামিন-ইৰ বাবেই সম্ভৱ ৷\nষ্ট্ৰেচ কমোৱাত ভূমিকা প্ৰমাণিত হৈছে আৰু পিয়াঁজ ভাল নিদ্ৰা অহাত সহায়ক হয় ৷\nৰজোনিবৃত্তিৰ (মেনোপ'জ) সময়ত উপকাৰী ৷ কেলচিয়াম আৰু ভিটামিনসমূহ ইয়াৰ বাবে উপযোগী ৷\nশক্তি আৰু ষ্টেমিনা বৃদ্ধি কৰোতা বুলি প্ৰমাণিত বনৌষধি ৷\nকলেৰা প্ৰতিৰোধক –\nপিয়াঁজে ক'লেৰাৰ জীৱাণু বিনষ্ট কৰে ৷\nজীৱাণুৰ সংক্ৰমণৰ পৰা সুৰক্ষা –\nই-কলাই, চালমোনেলা আদি অনেক বেক্টেৰিয়া ই বিনষ্ট কৰিবলৈ সক্ষম ৷\nএলাৰ্জিত ভূমিকা –\nক্বেৰচেটিনে এন্টিহিষ্টামিনিকৰ ভূমিকা পালন কৰে ৷\nক'লা দাগ আদি আতৰায় - ক'লাদাগ আৰু টেটুৰ দাগ আতৰাবলৈ পিচা পিয়াজ দৈৰ সৈতে মিহলাই মালিশ কৰিব লাগে ৷\nপোক পতংগই বিন্ধাৰ চিকিৎসা –\nমৌ মাখি,বৰল আদিয়ে বিন্ধিলে পিচা পিয়াঁজৰ লেপ লগাব লাগে ৷\nতিল (Mole) আতৰোৱাৰ প্ৰয়াস –\nকিছুমান তিল এমাহমান কেঁচা পিয়াঁজৰ ৰস সানিলে নাইকীয়া হোৱা দেখা যায় ৷\nজ্বৰৰ উপশম ঘটাবলৈ সমৰ্থ ৷\nনাকৰ ৰক্তক্ষৰণ বন্ধ কৰিবলৈ উতলা পানীত পিয়াঁজ মিহলাই ভাপ লব দিব লাগে ৷\nপিয়াঁজৰ সম্ভাব্য পাৰ্শ্বক্ৰিয়া আৰু লবলগীয়া সতৰ্কতা :\nপিয়াঁজ সাধাৰণতে এবিধ অহিত নকৰা নিৰীহ খাদ্য ৷ খুব কম মানুহৰহে ইয়াক সেৱন কৰিলে বা ছালত প্ৰয়োগ কৰিলে এলাৰ্জি দেখা দিয়ে ৷ তদুপৰি দেখা গৈছে দৈনিক ৩৫ মিলিগ্ৰাম পিয়াঁজ মাহৰ পিছত মাহ ধৰি খালেও একো অপকাৰ বা পাৰ্শ্বক্ৰিয়া নহয় ৷ তথাপিও পিয়াঁজৰ ব্যৱহাৰত সতৰ্কতা লবলগীয়া অৱস্থাসমূহ হ'ল:\nৰক্তক্ষৰণৰত ভোগা ৰোগীয়ে সাৱধানতা লব কিয়নো পিয়াঁজে তেজ গোট মৰা (Clotting) কমায় ৷\nযি কোনো অপাৰেচনৰ সন্মুখীন হবলগীয়া ৰোগীয়ে ১০দিনমানৰ আগৰ পৰা পিঁয়াজ সেৱন বন্ধ ৰাখিব যাতে তেজ গোট মৰাত বিলম্ব হোৱাত ভূগিবলগীয়া নহয় ৷\nডায়েবেটিজ ৰোগীয়ে পিয়াঁজ সেৱন কৰাৰ ফলত চুগাৰৰ পৰিমাণ হ্ৰাস হোৱা দিশতোলৈ চকু ৰাখিব ৷\nগৰ্ভৱতী মাতৃ আৰু স্তনপান কৰোৱা মাতৃয়ে খাদ্যত ব্যৱহৃত নিয়মীয়া মাত্ৰাৰ পিয়াঁজহে গ্ৰহণ কৰিব ৷\nআৰু মোখনিত কবলগীয়া এষাৰ :\nআগতে কাটি ৰখা পিয়াঁজ অহিতকাৰী বুলি এক প্ৰচলিত ভ্ৰান্ত ধাৰণা আছে ৷ আমেৰিকাৰ "নেশ্বনেল অনিয়ন এচচিয়েচনে" এক স্পষ্টীকৰণত এইদৰে কৈছে -\nপিয়াঁজৰ জীৱানুনাশক গুণ আছে বুলি জৰ্জিয়া বিশ্ববিদ্যালয়ত কৰা অধ্যয়ণত প্ৰমাণিত হৈছে ৷\nকাটি ৰখা পিয়াঁজ বিষাক্ত হৈ পৰে, ফুড পইজনিং কৰিব পাৰে, তাত বেক্টেৰিয়াই বাঁহ লয় - আদি কথা সত্য নহয় ৷ কটা পিয়াঁজ বন্ধ বাচনত ফ্ৰিজত এসপ্তাহলৈ সংৰক্ষণ কৰিব পাৰি ৷\nলেখক -ডা০ ভূপেন শইকীয়া\nউৎস – দেনিক জনমভূমি


Anal Sexৰ প্ৰতি আগ্ৰহী? উচিত কাম কি হ’ব পাৰে? জনালে বিশেষজ্ঞই anal-sex-addiction-but-wife-is-not-ready-for-anal-sex-answers-expert-swpb– News18 Assam\nAnal Sexৰ প্ৰতি আগ্ৰহী? উচিত কাম কি হ’ব পাৰে? জনালে বিশেষজ্ঞই\nUpdated:January 13, 2021, 2:48 PM IST\nএই ক্ষেত্ৰত কি কৰিব লাগে জনাইছে বিশেষজ্ঞই\nLast Updated: January 13, 2021, 2:48 PM IST\nযৌনতাৰ কিছু নিৰ্দিষ্ট বৈশিষ্ট থাকে। যৌন সুখ লাভ কৰাৰ সকলোৰে কৌশল বেলেগ বেলেগ। একাংশৰ যৌন সুখৰ ধৰণৰ ঘৃণনীয়ও হ’ব পাৰে। কিন্তু বিশেষজ্ঞ পল্লৱী বৰ্নৱালে বাৰে বাৰে আমাৰ কৈছে যে, যৌনতাৰ ক্ষেত্ৰত সকলোৰে যদিও ধ্যান ধাৰণা বেলেগ বেলেগ তথাপিও কিছু ক্ষেত্ৰত সতৰ্ক হোৱাৰ প্ৰয়োজন।\nএজন যুৱকে পল্লৱীক চিঠিৰ জৰিয়তে জনাইছিল যে, তেওঁ অনল চেক্সৰ প্ৰতি আগ্ৰহী। কিন্তু তেওঁৰ পত্নীয়ে এই ক্ষেত্ৰত আপত্তি কৰে। গতিকে তেওঁ কি কৰা উচিত সেই পৰামৰ্শ বিচাৰে পল্লৱীৰ পৰা।\nসকলোতকৈ প্ৰথমে এই ক্ষেত্ৰত বিশেষজ্ঞ এটা কথাত বিশেষ গুৰুত্ব দিছে। তেওঁৰ পৰামৰ্শ কোনোৱে যদি কিবা পছন্দ নকৰে, তেন্তে সেই ক্ষেত্ৰত কেতিয়াও জোৰ কৰিব নালাগে। যৌনতাৰ ক্ষেত্ৰত উচিত নহয় কেতিয়াও। যদি তাকে নকৰে, তেন্তে যৌনতাৰ ক্ষেত্ৰ অতিক্ৰম কৰি শাৰীৰিক অত্যাচাৰ কৰা হ’বগৈ।\nকিন্তু যৌনসংগমৰ ক্ষেত্ৰত যে Anal Sexও স্বাভাৱিক সেয়াও কৈছে পল্লৱীয়ে। তেওঁ কয় যে, অনল চেক্সৰ বিষয়টোক লৈ বহুতৰ মনত প্ৰশ্ন থাকে। বহুতে আতংকিত হৈ পৰে।\nগতিকে পৰামৰ্শ- কামনা চৰিতাৰ্থ কৰাৰ বাবে অন্য ইচ্ছুক সংগী বা সংগীনীৰ দ্বাৰস্থ হ’ব পাৰে। কিন্তু যিসকল বিবাহিত বা সম্পৰ্কত আছে, তেওঁলোকে এই সিদ্ধান্তৰ কথা সংগীক জনাব লাগে।


এখন ফুলনি, এপাহ ফুল, আৰু (অনন্ত বৰা ) - সাহিত্য ডট অৰ্গ\nলেৰেলি যোৱা ফুলকেইজোপাক লৈয়ে মানুহজনীয়ে খেচখাচাবলৈ ধৰিলে৷ এই মানুহজনীক লৈ বৰুৱাৰ আৰু উপায় নাই৷ ফুলনি এখন কৰি লৈছে, তাতে মানুহজনীৰ জীৱনটো৷ দেওবাৰৰ বাহিৰে বৰুৱাৰ বাকী দিন কেইটা অফিচ অফিচ বুলিয়েই যায়, হ’ল বুলি আৰু দেওবাৰৰ দিনটোত ফুলনি চাফা কৰা জাতীয় কাম কৰিবলৈ বৰুৱাৰ মন নাযায়৷ বৰুৱাই ফুল বেয়া নাপায়, কিন্তু সেই বুলি আৰু ইমান ডাঙৰ ফুলনি এখনৰ প্ৰয়োজনীয়তাও কোনো দিনে অনুভৱ কৰা নাই৷ মানুহজনীক কৈও লাভ নাই৷ অৱশ্যে তেওঁলোকৰ সংসাৰলৈ ’মাইনু’ অহাৰ আগলৈকে ফুলনিখনক লৈ একো অসুবিধা হোৱা নাছিল৷ মানুহজনীয়ে বৰ কষ্টেৰে ফুলনিখনৰ তদাৰক কৰিছিল৷ আজি কিছুদিনৰপৰা যত্নৰ অভাৱত ফুলনিখনৰ দুজোপামান গছ লেৰেলি শুকাই গ’ল৷ শুকান বতৰ, বহুদিন বৰষুণ নাই৷ দেওবৰীয়া পৰিপূৰিকাখন হাতত লৈ বৰুৱা বহি আছে৷ এনেতে শ্ৰীমতীৰ আব্দাৰ: গোটেই দিনটো যে পেপাৰখনকে লুটিয়াই বগৰাই কটাই দিলা, ফুল কেইজোপাত পানী অলপ দিব নোৱাৰিলা!\n: হেৰা, তুমি কিনো এই ফুলনিখনৰ কথাকে কৈ থাকা? এইখনেৰে তুমি কি বিশ্ব ৰেকৰ্ড কৰিবা?\nবৰুৱাই কথাষাৰ ক’বলৈহে পালে, গাজনি-ঢেৰেকণিৰে মানুহজনী জ্বলি-পকি উঠিল৷ নাই উপায় নাই৷ বাল্টিৰে পানী আনি ফুল গছৰ গুৰিত দিহে ৰক্ষা৷ শ্ৰীমতীয়ে প্ৰস্তাৱ দিলে৷\n: পাৰিলে ফুলনিখনৰ যত্ন ল’বলৈ মানুহ এটাকে বিচাৰাচোন৷ সদায় নহ’লেও সপ্তাহত দুদিনমান আহিলেও হ’ব৷\nশ্ৰীমতীৰ কথা শুনি বৰুৱাৰ চকু কপালত উঠিল৷ কি কয় মানুহজনীয়ে! দৰমহাৰ টকা যিকেইটা, মানুহকেইটা মাহটো চলিবলৈকে অসুবিধা, তেনে ক্ষেত্ৰত ফুলনিত কাম কৰিবলৈ মানুহ এটা! আৰু সপ্তাহত দুদিন কাম কৰাই যদি গোটেই চৌহদটোকে ডাঙৰ ফুলনি কৰি পেলায়, তেতিয়াটো মালী জাতীয় মানুহ এটাৰে প্ৰয়োজন হ’ব৷ কথাটো পাতল কৰিবলৈকে বৰুৱাই ক’লে: মানুহ নালাগে বুজিছা, এতিয়াৰ পৰা ময়েই তোমাৰ ফুলনিৰ যত্ন ল’ম৷ চাই থাকা মোৰ হাতৰ পৰশত তোমাৰ ফুলনি কেনেকৈ জকমকাই উঠিছে৷\n: হুঁ, নিজৰ টেবুলখনকে চাফা কৰি ল’ব নোৱাৰা, ফুলৰ যত্ন লৈ ফলাবা৷\nনাই বৰুৱাৰ কথা তেওঁ নামানেই৷ বৰুৱাই মনতে ঠিক কৰিলে, এইবাৰ তেওঁ দেখুৱাব৷ কথা মতে কাম, পিছদিনাৰ পৰা বৰুৱা লাগি গ’ল৷ পাঁচ বজাত শুই উঠি চিধাই কোৰখন লৈ ফুলনিত সোমাল৷ আধাঘণ্টামান কোৰ মাৰি চাফা কৰিলে, কুঁৱাৰ পৰা পানী আনি ফুলৰ গুৰিত দিলে, পাচি এটাত ওচৰৰ ফিল্ডখনৰ পৰা গোবৰ অলপ বুটলি আনিও দিলে৷ মানুহজনীয়ে চাহ একাপ আনি ফুলনিতে দিলেহি৷ বৰুৱাই সুধিলে : কেনে দেখিছা?\nবৰুৱাৰ অৱস্থাটো দেখি মানুহজনীয়ে মুখ টিপি হাঁহিলে৷ অলপ আঁতৰৰ পৰা চিঞৰি ক’লে: সোনকালে গা ধুই আহা৷ মাইনুক ধৰাহি, নহ’লে ভাত খাবলৈ নাপাবা৷\nকামৰ উছাহতে বৰুৱাই সময়ৰ কথা পাহৰিয়েই গ’ল৷ চাৰে ন বজাত অফিচ নাপালেগৈও নহব৷ দাঢ়ি কটা, গা ধোৱা আৰু পেপাৰখন!\nদুদিনমান ঠিকে-ঠাকেই গ’ল৷ তাৰ পাছত আকৌ সেই আগৰ অৱস্থা৷ ছয় বজাত শুই উঠা, চাহ খোৱা, পেপাৰ পঢ়া, দাঢ়ি খুৰোৱা, গা ধোৱা, মাইনুক চকু দিয়া৷ মাইনুজনী বগাই ইফালে সিফালে যাব পৰা হোৱাত আৰু দিগদাৰ হ’ল৷ ফুলনিত কাম কৰিবলৈ বৰুৱাৰ সময়েই নাইকিয়াৰ দৰে হ’ল৷ মানুহজনীয়ে ফুলনিৰ কথা ক’লে বৰুৱাই নুশুনাৰ ভাও ধৰা হ’ল৷\nসেইদিনা বৰুৱাই দেখিলে মানুহজনীয়ে মুখ মুখ ফুলাই আছে৷ মছন্দা ফুল দুজোপামান লেৰেলি শুকাল৷ মানুহজনীৰ মুখখনলৈ চাই বৰুৱাৰ বেয়া লাগিল৷ কি যে অদ্ভুত এই মানুহজনী৷ আন বহু নাৰীৰ দৰে মানুহজনীৰ বৰ বিশেষ উচ্চাকাংক্ষা নাই৷ ফুলনিখনক লৈ মুখ ফুলাইছে অথচ এই সাতটা বছৰে এযোৰ দামী কাপোৰ, এখন গাড়ী, গহনা অথবা এটা সুউচ্চ ঘৰৰ বাবে আব্দাৰ কৰা নাই৷ এই গুণটোৰ কথা জানিয়েইটো বৰুৱাই এদিন এই মানুহজনীৰ বাবে হাবুডুবু খাইছিল৷ নাই এই সাধাৰণ কথাটোৰ বাবে মানুহজনীৰ মনত দুখ দিব নোৱাৰি৷ তেওঁ বিচাৰিছে যেতিয়া ফুলনিত কাম কৰা মানুহ এটা বিচৰা হওক৷ পাছদিনাৰ পৰাই বৰুৱাই মানুহ বিচৰাৰ কাম আৰম্ভ কৰি দিলে৷ নিবিচাৰিলে ঢেৰ মানুহ, বিচাৰিলে পাবলৈ নাই৷ দুটামান পাইছে হাজিৰা কৰা মানুহ৷ দিনে দুশ বিশ টকা হাজিৰা৷ সৰু ফুলনি এখনত কাম কৰিবলৈ দিনে দুশ বিশটকাকৈ হাজিৰা দি মানুহ এটা ৰখাৰ বৰুৱ পক্ষপাতী নহয়৷ সিদিনা হৰি ফুকনে আঠ ন বছৰীয়া ল’ৰা এটাৰ কথা ক’লে৷ আওঁ শিশু শ্ৰমিক ঘৰত কাম কৰাবলৈ ৰাখি ৰঙা ঘৰৰ ভাত খাবলৈ নাই দেই৷ হৰি ফুকন মানুহটো ভাল, তেওঁ ক’লে৷ ল’ৰাটোক কিবা এটা কাম কৰাই পইচা কেইটকামান দিলে তাৰ ঘৰখন চলিব, সৰু ল’ৰা বুলি কোনেও কামত নলগায়৷ শিশু শ্ৰমিক বুলি নহয়, তাৰ পৰা কাম আদায় কৰিব নোৱাৰিব বুলিহে তাক কামত নলগায়৷ মাক নাই বাপেকটো বেমাৰী৷ আৰু তাকটো ৰাখি ল’ব নালাগে বা কামটোও ইমান কষ্টকৰ নহয়৷ স্কুলৰ পৰা আহি সি দুঘণ্টা কাম কৰিলেই হ’ল৷ দুটকা পইচাও পাব তাৰ পেটৰ ভাত কেইটা অন্ততঃ!\nহৰি ফুকনৰ কথাবোৰ চিন্তা কৰি চাই বৰুৱাই ল’ৰাটোক আহিবলৈ ক’লে৷ পাছদিনা ৰাতিপুৱা ল’ৰাটো আহি বৰুৱাৰ ঘৰ ওলালহি৷ নাম কানু৷ কানু উৰাং৷ বৰুৱাই কানুক দেখিয়েই চিনি পালে৷ জগদুৱাৰ তিনি আলিত তাক প্ৰায়ে দেখে৷ কেতিয়াবা কাৰোবাৰ দোকান চাফা কৰা কাম কৰে, কেতিয়াবা কেৰম খেলৰ দৰ্শক হৈ ৰৈ থাকে৷ সপ্তাহত তিনিদিনকৈ কানু আহিবলৈ ল’লে৷ শ্ৰীমতীৰ মুখখন আৰু ফুলনিখন চাই বৰুৱাৰ মনটো ভাল লাগিল৷ কিছুদিন গ’ল৷ কানুৱে দুঘণ্টা মান ফুলনিত কাম কৰে, ল’ৰাটোৰ মুখখনলৈ চালে বৰুৱাৰ বেয়াও লাগে৷ কথাটো ভাল হোৱা নাই নেকি বাৰু! হৰি ফুকনে কোৱা কথাকেইটা ভাবি বৰুৱা আকৌ আশ্বস্ত হয়৷ কিছুদিনৰ পাছত বৰুৱাই মন কৰিলে, মানুহজনীৰ মনটো আকৌ সেমেকা৷ এইবাৰ আকৌ কি হ’ল? বৰুৱাই সুধিবলৈও ভাল পোৱা নাই৷ পিছদিনা মানুহজনীয়েই কথাটো বৰুৱাক ক’লে৷\nবৰুৱাৰ পৰিবাৰ বৰ চিক-চাক৷ কানু বোলে বৰ লেতেৰাকৈ আহে৷ কিবা এটা খাবলৈ দিবলৈকো বেয়া৷ আৰু তাতে সি এই কেইদিনমানৰ পৰা মাইনুক কোলাত ল’বলৈ লৈছে৷ যিটো কথা মানুহজনীয়ে সহজভাৱে ল’ব পৰা নাই৷ বৰুৱাৰ পৰিবাৰে ভাবিছে, কানুৱে এইদৰে লেতেৰা-পেতেৰাকৈ মাইনুক কোলাত ল’লে হয়টো কিবা বেমাৰৰ বীজাণু লাগি যাব পাৰে৷ তেওঁৰ চিন্তাটো ইমান অমূলকো নহয়৷ কিন্তু কানুৱেতো কিবা বেয়া ভাবত মাইনুক কোলাত নলয়, হয়তো মৰমতে লয়৷ ন’লবি বুলি ক’লে হয়তো সি মনত দুখ পাব৷ কি কৰা যায়? তাক অহাটোকে বন্ধ কৰি দিয়া হওক নেকি? বৰুৱাই একো উপায় বিচাৰি নাপালে৷ শেষত পৰিবাৰৰ লগত আলোচনা কৰি পাবলগা পইচা কেইটা দি কানুক বিদায় দিয়াটোকে ঠিক কৰা হ’ল৷ পইচা কেইটা লৈ কানু গ’লগৈ৷\nদুদিনমানৰ পাছৰ কথা৷ বৰুৱাৰ পৰিবাৰৰ মন আকৌ বেয়া৷ কানু বোলে আকৌ আহিবলৈ লৈছে৷ সময় নাই অসময় নাই যেতিয়াই তেতিয়াই আহি ওলায়হি৷ এইবাৰ আনকি সি মাইনুৰ বাবে কিবাকিবি খোৱা বস্তুও আনিবলৈ লৈছে৷ মৰ্টন, চানা বিস্কুট কাগজত বান্ধি তাৰ লেতেৰা চোলাৰ জেপত লৈ আহে৷ মাইনুক খুৱাব খোজে, গালত হাত বুলাই মাইনুক মৰম কৰে৷\nদুৰ্গা পূজাৰ বাবে দুদিনমান বৰুৱাৰ অফিচ বন্ধ৷ সিদিনা কানু আকৌ আহি ওলালহি৷ হাতত এটা ডাঙৰ পুতলা৷ খুউব লৰালৰিকৈ দৌৰি অহাদি আহিছে কানু৷ বাৰাণ্ডাত ভৰি দিয়েই সি বৰুৱাৰ মুখামুখি হ’ল৷ তললৈ মূৰ কৰি সি সুধিলে : মাইনু ক’ত আছে?\nএনেতে মাইনুক কোলাত লৈ বৰুৱাৰ পৰিবাৰ ওলাই আহিল৷ কানুক দেখি মাইনুও যেন অকণমান উৎসাহিত হ’ল৷ মাইনুৰ মুখত হাঁহি৷ কানুৱে মাইনুক পুতলাটো দিব খুজিলে, বৰুৱাৰ পৰিবাৰে পুতলাটো নিজৰ হাতত ল’লে৷ পুতলাটো নতুনেই, তথাপি ক’ৰ পৰা বা আনিছে!\nকানু এইটো ক’ত পালি? বৰুৱাই সুধিলে৷ তিনি আলিৰ দোকানৰ পৰা আনিছো৷ বহুদিনৰ পৰাই দেখি আছিলো, কালি পইচা পালো লৈ আহিলো মাইনুৰ কাৰণে৷\nপইচা ক’ত পালি? বৰুৱাই আকৌ সুধিলে৷\nৰাম নাথৰ দোকান চাফা কৰি পালো৷ আগৰ পঞ্চাশ টকা আছিল৷\nকানুৰ কথা শুনি বৰুৱাৰ মনটো কিবা খেলি মেলি হৈ গ’ল৷ নিজকে বৰ অপৰাধী যেন লাগিল৷ বেমাৰৰ বীজাণু লাগিব বুলি মাইনুক কানুৰ পৰা আঁতৰাই ৰাখিছে, অথচ দোকান চাফা কৰি পোৱা পইচাৰে কানুৱে মাইনুলৈ পুতলা আনিছে৷\nবৰুৱাৰ পৰিবাৰে কানুক সুধিলে, তই যে মাইনুলৈ পুতলা আনিছ, তোৰ বাবে কি ল’লি? আৰু তোৰ ভায়েৰ ভনীয়েৰক কি দিলি কানু?\nমোৰ ভনী নাই নহয়, মৰিল৷ একদম মাইনুৰ নিচিনা আছিল৷ এইবুলি কানুৱে মাইনুৰ গালত হাতখন বুলাই দিলে৷\nকানু গ’লগৈ৷ তাৰ ক’ৰবাত কাম আছে৷ কানুৰ কথাবোৰে যে বৰুৱাৰ পৰিবাৰৰ কোমল হৃদয়ত বাৰুকৈয়ে আঘাত কৰিছে, সেয়া বৰুৱাই ধৰিব পাৰিছে৷\nএই কানুটো অকণমান চাফা হোৱাৰ ব্যৱস্থা কৰিব নোৱাৰিনে? বৰুৱাই ক’লে৷ কথাটো ময়ো ভাবিছো৷ সি সদায় একেযোৰ কাপোৰকে পিন্ধি আহে৷ তাৰ আৰু বেলেগ কাপোৰ নাই নেকি?\nতাৰ পাছত বৰুৱাই কানুৰ বাবে দুযোৰ নতুন কাপোৰ আনিলে৷ সি আহিলে তাক দিব৷ চাফা হৈ আহিলে সি মাইনুক ল’ব পাৰিব, মৰম কৰিব পাৰিব৷\nএদিন দুদিনকৈ দুই তিনি সপ্তাহ পাৰ হ’ল৷ কানু নাহিল৷ এমাহ দুমাহ, নাই কানু নাহিল৷ বৰুৱাৰ পৰিবাৰে কানুৰ কথা সুধি সুধি বৰুৱাৰ কাণ ঘোলা কৰি দিলে৷ হৰি ফুকনেও ক’ব নোৱাৰে সি কলৈ গ’ল৷ বৰুৱাই তালৈ অনা নতুন কাপোৰ দুযোৰ পলিথিনৰ পেকেটত সোমাই আছে, কানুৱে মাইনুৰ বাবে অনা পুতলাটো ক’ৰবাত পৰি আছে৷ এদিন বৰুৱাই গম পালে, কানু ক’ৰবাত ফেক্টৰীৰৰ কামত সোমাইছে৷\nমাইনু অলপমান ডাঙৰ হ’ল৷ আজিকালি বৰুৱাৰ পৰিবাৰেই ফুলনিৰ যত্ন লয়৷ মাজে মাজে কানুৰ কথা ওলাই৷ মানুহজনীয়ে আশা এৰা নাই, কানু এদিন আহিব, মাইনুক কোলাত লৈ মৰম কৰিব৷\n← কচুৰ সৈতে কুকুৰা মাংস -(সুজাতা পাঠক বৰা)\nচিনেমা-উদ্যোগ আৰু গ্ৰন্থ-উদ্যোগ (পঙ্কজ জ্যোতি মহন্ত) →\nহিয়ানৈ — নিৰ্মালি নয়নতৰা


September 2019 – ফটাঢোল\nSeptember 1, 2019 লটিঘটি\t10 Comments\n‘চাবধান’-বিশ্ৰাম! – জ্যোতিৰূপম দত্ত\nমোৰ এটা প্ৰিয় কাম হ’ল ‘ঘুমটি মাৰা’! মানে শোৱা! সাধাৰণভাৱে শোৱা নহয়, ফষ্টি মাৰি শোৱা৷ মানে আমাৰ বৰপেটীয়া দোৱানত ‘ধিচমল্লা দি ঘুমো’! মই একেবাৰে কুম্ভকৰ্ণৰ দৰে শুই থাকি বৰ ভাল পাওঁ৷ শোৱা সময়ত নাকৰ শব্দও বাৰুকৈয়ে হয়৷ যতে ততে শুব পাৰো৷ শুবলৈ বিছনাও নালাগে, চকী-চোফা কিবা এখন হলেই হৈ যায়৷ সময়-অসময় নাই, বিছনাত পৰিলেই চকুৰ পতা জাপ খাই শৰীৰটো আঠুভঙা ‘দ’টোৰ দৰে হৈ যায়৷ বাৰু যি নহওক, মোৰ বাবে টোপনিৰ সমান একোৱেই নাই! বহুদিন আগৰ কথা৷ মই মোৰ বৰ্তমানৰ সহধৰ্মিনী\nSeptember 1, 2019 অনুবাদ\t7 Comments\nমৃত্যু দূত (Death Speaks) – অনুবাদ : হেমন্ত কাকতি (মূল : জেফৰী আৰ্চাৰ)\nইৰাকৰ বাগদাদ চহৰত এজন সদাগৰ আছিল৷ এদিন তেওঁৰ কৰ্মচাৰী এজনক বজাৰলৈ পঠিয়াইছিল কিবাকিবি কিনি আনিবৰ বাবে৷ যোৱাৰ কিছু সময়ৰ পিছতে কৰ্মচাৰীজন ভয়তে কঁপি কঁপি ফোপাই জোপাই ঘূৰি আহিল৷ সদাগৰজনে তেনে অৱস্থাত কৰ্মচাৰীজনক দেখি আচৰিত হৈ সুধিলে- কি হ’ল? কিয় ঘূৰি আহিলি? কৰ্মচাৰীজনে অলপ ৰৈ ক’লে- : নক’ব ছাৰ, মই বজাৰস্থলী পোৱাৰ পিছতে দেখিলোঁ এজনী মাইকী মানুহে মোৰ ফালে এক আচৰিত ভংগীমাত চাই আছিল৷ সেই দৃষ্টি মোৰ সহ্যৰ বাহিৰত হৈ পৰিল৷ সেইজনী মোৰ মৃত্যুদূত যেন লাগিল৷ যেন তাই মোক এই মুহূৰ্ততে\nSeptember 1, 2019 গল্প\t7 Comments\nঅনিয়ন্ত্ৰিত – মণিকুন্তলা ভট্টাচাৰ্য\nবাতৰি কাকতৰ দমটোৰ মাজৰ পৰা ৰত্না উঠি থিয় হ’ল৷ এইদম কাগজৰ মাজত সোমাই থকা নাই সেই নির্দিষ্ট কাগজখন। কাগজদম একাষৰীয়া কৰি তাই বহাৰপৰা উঠাৰ লগে লগে শৰ্মানীয়ে তাইলৈ চেলাউৰি কোছাই চালে। তাৰ অৰ্থ বুজি ৰত্নাই ক’লে, : এইখিনিত নাই আইতা, আৰু এজাপ আনোগৈ৷ বৃদ্ধাৰ চেলাউৰি সৰল হ’ল। ভিতৰলৈ যাওঁতে লৰি উঠা পৰ্দাখনলৈ চাই লৈ তেওঁ পুনৰ হাতত থকা ডায়েৰীখনলৈ চকু দিলে। কেতিয়াবাৰে ডায়েৰী, তেওঁৰ হিচাপ-পত্ৰবোৰ লিখা থাকে। ক’ত কিমান দিয়া হ’ল বা দিবলৈ আছে, সকলো লিখা থাকে৷ হিচাপ-নিকাচ সৰল আৰু\nSeptember 1, 2019 লটিঘটি\t4 Comments\nবিচ্ছেদৰ_বিষ – মল্লিকা শৰ্মা বৰদলৈ\nষষ্ঠ শ্ৰেণীত পঢ়ি থকা সময়ৰে কথা, নতুনকৈ প্ৰেম অনুভৱ কৰিছোঁ। প্ৰেম তাকো ষষ্ঠ শ্ৰেণীত? নহয়নো কি? যেতিয়াই তেতিয়াই তেওঁক মিচ কৰা, তেওঁক এক ঝলক দেখিলেই চকুত হাঁহি বিৰিঙি উঠা, বহুদিন নেদেখাকৈ থাকিলে পেটলৈ ভাত নোযোৱা, আনকি নেদেখাকৈয়ে দূৰৰ পৰাই তেওঁৰ সুগন্ধিতেই উপস্থিতি অনুভৱ কৰা, এইবোৰ প্ৰেমৰ লক্ষণ নহয় যদি কি? কোনোবাই হয়তো ক’ব, ইমান কম বয়সতে প্ৰেম চেম কৰিলেই। আৰে প্ৰেমৰ আকৌ কি বয়স কম বেছি। আচল কথা হ’ল কম বয়সৰ প্ৰেমত হোৱা ক্ষন্তেকীয়া বিচ্ছেদো কিমান কষ্টকৰ হ’ব পাৰে সেয়া\nSeptember 1, 2019 ফটা প্ৰেম\t8 Comments\nদাঁত – অভিজিত দত্ত\nদুটা গোপন কথা – (কোনেও কাকো নক’ব দেই) ১। আজিৰপৰা দহবছৰৰ আগতে মোৰ অৱস্থা হাড়ে ছালে লগা আছিল। ২। মোৰ দাঁতৰ অৱস্থা সৰুৰেপৰাই বেয়া। আগদাঁতটো ভঙা। নিম্নোক্ত ঘটনাটো ঘটাৰ এমাহমানৰ আগতে স্থায়ীভাৱে মই দাঁতটো লগাইছিলো। এইবাৰ ঘটনাটোৰ বিষয়ে পঢ়ক – ২০০৯ চন। বিয়াৰ বয়স হ’ল। মা-দেউতাহঁতে ছোৱালী চোৱা আৰম্ভ কৰিছে। মোৰো দাম্পত্য জীৱন এটা কল্পনা কৰি মনটো ৰাইজাই কৰি আছে। মোৰ প্ৰেম কৰিবলৈ নহ’ল। (আচলতে বহুজনীক অফাৰ দিছিলো, কোনেও গ্ৰহণ কৰা নাছিল) গতিকে মই মা-দেউতাই ছোৱালী এজনী ঠিক কৰি দিব\nএদিন সন্ধিয়া থুলুকে এটুপি ধৰি আহি নবীনক সুধিলেহি, : ঐ ৰমেচক দেখিছিলি নেকি বে? নবীনে ধৰিব নোৱাৰিলে কোন ৰমেছৰ কথা সুধিছে৷ সেয়ে ওলোটাই সুধিলে, : এই ৰমেছ কোন বে? থুলুকটো গৰম, : আবে কি ফাল্টু মানুহ বে, ৰমেছক চিনি নাপাৱ? এই বুলি ভেকাহি মাৰি নবীনক ঠিকচে কাণ চেপা এটা দি সেই ঠাইৰ পৰা আঁতৰি গুচি যায়। নবীনে কি হ’ল ততকে ধৰিব নোৱাৰিলে। কাণ চেপা খাই খং উঠিছিল যদিও একো নকৈ কামত ধৰিলেগৈ। দুদিন পিছত আকৌ একেই ঘটনা। ঘুটুং পানী ধৰি\nSeptember 1, 2019 আপদীয়া পদ্য\t3 Comments\nআপদীয়া পদ্য – ডাঃ প্ৰয়াগ শইকীয়া\n১) ভোট ভোট কি যে অদ্ভূত গালিভাৰ হৈ যায় সৰু সৰু লিলিপুট পলাই ডিক্টেটৰৰ ভূত দলৈকে শিপালে গণতন্ত্ৰৰ ৰুট ভোট কোনে খাই কাৰ নিমখ সনা বুট জীৱনৰ বোকা ভাওনাত সময়ে সলাই নিজস্ব ধাৰাৰে তাৰ মোট মেদভাৰী ৰখীয়া-পৰীয়াৰ গৰ্ব সদায়ে নাথাকে অটুট ভোট পৰাৰ পিছতহে বুজা যায় কিমান অদ্ভুত ২) আৰামৰ কাৰাগাৰ শৌচাগাৰ তোমাতকৈ ভাল আৰু নাই কোনো আৰামৰ কাৰাগাৰ কোননো ডাঙৰ ৰজাক সোঁৱৰাই দিবলৈ ইয়াতকৈ ডাঙৰ সাধু আছেনে মজাৰ পিছে কি হ’ব দুৰ্নীতিত ডুবি থকা দেশত অভাৱ এতিয়া শৌচাগাৰ\nSeptember 1, 2019 প্ৰবন্ধ\t3 Comments\nফেচবুক,গড্ডলিকা প্ৰৱাহ আৰু জৰদ্গব ৰজাৰ সাধু – আৰাধনা বৰুৱা\nআমাৰ ছোৱালী হ’ষ্টেলত হঠাতে হুলস্থূল লাগিল৷ তেতিয়া হাতে হাতে ম’বাইল বা ইণ্টাৰনেট নাছিল৷ ক’ৰবাৰ পৰা বাতৰি এটা বতাহত উৰি আহিল যে কাইলৈ পুৱা অমুক সময়ত বিৰাট ভূমিকম্প হ’ব৷ আৰু পৃথিৱী যে ধংস হ’ব খাটাং৷ হুৱাদুৱা লগাৰে কথা৷ পৃথিৱী যদি ধংসই হয় তেন্তে চোন দূৰৈত থকা মা দেউতা, প্ৰেমিক, পৰিয়াল কাকোৱেই লগ পোৱা সম্ভৱ নহ’ব, নেদেখাকৈয়ে মৰিব লাগিব৷ পৰিস্থিতি গম্ভীৰ হ’ল তেতিয়া যেতিয়া হ’ষ্টেলৰ চুপাৰইনটেণ্ডেণ্টে কোৱাৰ্টাৰৰ টিভি আদি দামী বস্তুবোৰ সব তললৈ নমাই পেকিং কৰি নিৰাপদ স্থানত ৰাখিলে৷ সৰু পুতেকৰ কাৰণে\nSeptember 1, 2019 ভিন্নস্বাদ\t7 Comments\nঅপদাৰ্থ বিজ্ঞান পৰিচয়, প্ৰথম ভাগ – অভিজিত কলিতা\n=পাতনি= সমগ্ৰ পৃথিৱী নহয় এই বিশ্ব ব্ৰহ্মাণ্ডতে যত বয় বস্তু বা পদাৰ্থ আছে তাক সামৰি, পঢ়ি, শুনি, পৰীক্ষা কৰি, তাৰ বিষয়ে কিছুমান দাঁত ভঙা নীতি নিয়ম, সূত্ৰ আদি বনাই থকা বিজ্ঞান বিধকে পদাৰ্থ বিজ্ঞান বোলে। আমাৰ এই পদাৰ্থবোৰৰপৰাই এল্গিৰপৰা আৰম্ভ কৰি পথালিচকুৱাকে ধৰি নেবুলা, নিহাৰীকালৈকে সকলোৰে সৃষ্টি। দুনীয়াৰ পদাৰ্থ বিজ্ঞানীসোপাই এচি ৰূম বা লেবেৰেটৰীত বহি এই পদাৰ্থবোৰক খোঁচা বিন্ধা কৰি দাঁত ভঙা নীতি প্ৰয়োগ কৰি, এই পদাৰ্থবোৰৰ ধৰ্ম, ব্যৱহাৰ আদিৰ বিষয়ে নানান তথ্য বিচাৰি উলিয়াই হায়াৰ চেকেণ্ডেৰী পঢ়ি থকা ল’ৰা\nSeptember 1, 2019 ফটা প্ৰশ্ন\t6 Comments\n১)বিকাশ লাহন : মানুহবোৰে কেতিয়াবা সোধে যে চাহ-তাহ খালেনে বুলি, চাহটো বুজিলোঁ তাহটো কি? উত্তৰ : অনুৰূপ শব্দ। ২) নীতুমণি দেৱী : এই বাৰ গৰম কিয় বেছি পৰিছে? মেদিনী আদিত্যৰ বেছিকৈ ওচৰ চাপি আহিছে নেকি? উত্তৰ : নহয় হে, এই যে ধৰণীহঁতৰ মানৱ বোলাটোৱে গোটেই বাৰীখনৰ লাগনি গছবোৰ কাটি খৰি খোৱা নাই জানো? তাৰে কিবা ভিতৰুৱা খং আছে চাগে। ৩) নিৰ্মালি বৰমুদৈ : ঘৰিয়ালৰ চকুপানী বুলি কিয় কয়? সাপ, নেউল, জেঠী, বেং, বাঘ, গৰু এইবোৰৰ চকুপানী হ’বও পাৰিলে হয়। উত্তৰ


Mefomin GZ in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nMefomin GZ की जानकारी\nMefomin GZ ৰ লাভ আৰু ব্যৱহাৰসমূহ- Mefomin GZ Benefits & Uses in Assamese- Mefomin GZ ar laabh aaru byavaharsamuh\nMefomin GZ ৰ পালি আৰু সেয়া কেনেদৰে ল'ব- Mefomin GZ Dosage & How to Take in Assamese - Mefomin GZ ar paali aaru xeya kenedore lobo\nMefomin GZ ৰ পাৰ্শ্চক্ৰিয়াসমূহ- Mefomin GZ Side Effects in Assamese- Mefomin GZ ar parshwakriyasamuh\nMefomin GZ সংক্ৰান্ত সতৰ্কতাবাণীসমূহ- Mefomin GZ Related Warnings in Assamese- Mefomin GZ xonkranta xatarkatabanisamuh\nঅইন দৰৱৰ সৈতে Mefomin GZৰ গুৰুতৰ ক্ৰিয়া-প্ৰতিক্ৰিয়া- Severe Interaction of Mefomin GZ with Other Drugs in Assamese- Oinor xoite Mefomin GZ ar gurutor kriya-pratikriya\nMefomin GZ মতভেদসমূহ- Mefomin GZ Contraindications in Assamese- Mefomin GZ nishedhsamuh\nMefomin GZ ৰ বিষয়ে সততে সোধা প্ৰশ্নসমূহ- Frequently asked Questions about Mefomin GZ in Assamese- Mefomin GZ ar bikhoye satate xodha prashnasamuh\nখাদ্য আৰু মদৰ সৈতে Mefomin GZ ক্ৰিয়া-প্ৰতিক্ৰিয়া- Mefomin GZ Interactions with Food and Alcohol in Assamese- khadya aaru modor xoite Mefomin GZ kriya-pratikriya\nMefomin GZ ৰ লাভ আৰু ব্যৱহাৰসমূহ - Mefomin GZ Benefits & Uses in Assamese - Mefomin GZ ar laabh aaru byavaharsamuh\nMefomin GZ তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nMefomin GZ ৰ পালি আৰু সেয়া কেনেদৰে ল'ব - Mefomin GZ Dosage & How to Take in Assamese - Mefomin GZ ar paali aaru xeya kenedore lobo\nMefomin GZ-ৰ উপাদানসমূহ - Mefomin GZ Active Ingredients in Assamese - Mefomin GZ-ar upadaansamuh\nMefomin GZ ৰ পাৰ্শ্চক্ৰিয়াসমূহ - Mefomin GZ Side Effects in Assamese - Mefomin GZ ar parshwakriyasamuh\nগৱেষণাৰ ভিত্তিত, Mefomin GZ ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nMefomin GZ সংক্ৰান্ত সতৰ্কতাবাণীসমূহ - Mefomin GZ Related Warnings in Assamese - Mefomin GZ xonkranta xatarkatabanisamuh\nMefomin GZ-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nMefomin GZৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Mefomin GZ নাখাব আৰু আপোনাৰ চিকিতসকৰ পৰামৰ্শ লওক।\nMefomin GZ-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nMefomin GZ এ স্তনপান কৰোৱাৰ সময়ত কোনো ক্ষতিকৰ প্ৰভাব নেপেলায়।\nবৃক্কত Mefomin GZ কি প্ৰভাৱ দেখা গৈছে?\nবৃক্ক can be affected by Mefomin GZৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Mefomin GZ কি প্ৰভাৱ দেখা গৈছে?\nMefomin GZএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Mefomin GZ ৰ কি প্ৰভাৱ দেখা গৈছে?\nMefomin GZৰ পাৰ্শ্ব-প্ৰতিক্ৰিয়াৰ ফলত হৃদয়ৰ ক্ষতি হব পাৰে। গতিকে গ্ৰহণ কৰাৰ পূৰ্বে চিকিতসকৰ পৰামৰ্শ প্ৰয়োজনীয়।\nঅইন দৰৱৰ সৈতে Mefomin GZৰ গুৰুতৰ ক্ৰিয়া-প্ৰতিক্ৰিয়া - Severe Interaction of Mefomin GZ with Other Drugs in Assamese - Oinor xoite Mefomin GZ ar gurutor kriya-pratikriya\nMefomin GZ তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nMefomin GZ মতভেদসমূহ - Mefomin GZ Contraindications in Assamese - Mefomin GZ nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Mefomin GZ লোৱা অনুচিত যাতে -\nMefomin GZ ৰ বিষয়ে সততে সোধা প্ৰশ্নসমূহ - Frequently asked Questions about Mefomin GZ in Assamese - Mefomin GZ ar bikhoye satate xodha prashnasamuh\nএই Mefomin GZ-এ অভ্য়াস বা নিচাৰ সৃষ্টি কৰে নেকি?\nনহয়, Mefomin GZ লোৱাটোৱে কোনো আসক্তিৰ সৃষ্টি নকৰে।\nMefomin GZ আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, আপুনি ডাক্তৰৰ পৰামৰ্শৰ পিছতহ Mefomin GZ লোৱাটো নিৰাপদ।\nমানসিক ৰোগৰ চিকিত্সাৰ বাবে Mefomin GZ লৈ কোনো লাভ নাই।\nখাদ্য আৰু মদৰ সৈতে Mefomin GZ ক্ৰিয়া-প্ৰতিক্ৰিয়া - Mefomin GZ Interactions with Food and Alcohol in Assamese - khadya aaru modor xoite Mefomin GZ kriya-pratikriya\nখাদ্য আৰু Mefomin GZৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Mefomin GZ ল'ব পাৰে।\nমদ আৰু Mefomin GZৰ মাজৰ প্ৰতিক্ৰিয়া\nমদৰ সৈতে Mefomin GZ সেৱন কৰাটো বিপজ্জনক হ'ব পাৰে।\nMefomin GZ ৰ মূল্য আৰু পেকৰ চাইজ - Mefomin GZ Price and Pack Size in Assamese - Mefomin GZ ar mulya aaru pakor size


Lorazepam - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lorazepam in Assamese\nLorazepam ৰ লাভ আৰু ব্যৱহাৰসমূহ- Lorazepam Benefits & Uses in Assamese- Lorazepam ar laabh aaru byavaharsamuh\nLorazepam ৰ পালি আৰু সেয়া কেনেদৰে ল'ব- Lorazepam Dosage & How to Take in Assamese - Lorazepam ar paali aaru xeya kenedore lobo\nLorazepam ৰ পাৰ্শ্চক্ৰিয়াসমূহ- Lorazepam Side Effects in Assamese- Lorazepam ar parshwakriyasamuh\nLorazepam সংক্ৰান্ত সতৰ্কতাবাণীসমূহ- Lorazepam Related Warnings in Assamese- Lorazepam xonkranta xatarkatabanisamuh\nঅইন দৰৱৰ সৈতে Lorazepamৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lorazepam with Other Drugs in Assamese- Oinor xoite Lorazepam ar gurutor kriya-pratikriya\nLorazepam মতভেদসমূহ- Lorazepam Contraindications in Assamese- Lorazepam nishedhsamuh\nLorazepam ৰ বিষয়ে সততে সোধা প্ৰশ্নসমূহ- Frequently asked Questions about Lorazepam in Assamese- Lorazepam ar bikhoye satate xodha prashnasamuh\nখাদ্য আৰু মদৰ সৈতে Lorazepam ক্ৰিয়া-প্ৰতিক্ৰিয়া- Lorazepam Interactions with Food and Alcohol in Assamese- khadya aaru modor xoite Lorazepam kriya-pratikriya\nLorazepam ৰ লাভ আৰু ব্যৱহাৰসমূহ - Lorazepam Benefits & Uses in Assamese - Lorazepam ar laabh aaru byavaharsamuh\nLorazepam তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLorazepam ৰ পালি আৰু সেয়া কেনেদৰে ল'ব - Lorazepam Dosage & How to Take in Assamese - Lorazepam ar paali aaru xeya kenedore lobo\nLorazepam-ৰ উপাদানসমূহ - Lorazepam Active Ingredients in Assamese - Lorazepam-ar upadaansamuh\nLorazepam ৰ পাৰ্শ্চক্ৰিয়াসমূহ - Lorazepam Side Effects in Assamese - Lorazepam ar parshwakriyasamuh\nগৱেষণাৰ ভিত্তিত, Lorazepam ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLorazepam সংক্ৰান্ত সতৰ্কতাবাণীসমূহ - Lorazepam Related Warnings in Assamese - Lorazepam xonkranta xatarkatabanisamuh\nLorazepam-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLorazepamৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Lorazepam ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nLorazepam-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ওপৰত Lorazepam ৰ পাৰ্শ্ব-প্ৰতিক্ৰিয়া অতি বিৰল।\nবৃক্কত Lorazepam কি প্ৰভাৱ দেখা গৈছে?\nবৃক্ক ৰ বাবে Lorazepam ক্ষতিকাৰক নহয়।\nযকৃতত Lorazepam কি প্ৰভাৱ দেখা গৈছে?\nLorazepam গ্ৰহণ কৰাৰ পিছত আপোনাৰ কলিজা ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nহৃদযন্ত্ৰৰ ক্ষেত্ৰত Lorazepam ৰ কি প্ৰভাৱ দেখা গৈছে?\nহৃদয় ৰ বাবে Lorazepam কেতিয়াবাহে ক্ষতিকাৰক।\nঅইন দৰৱৰ সৈতে Lorazepamৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lorazepam with Other Drugs in Assamese - Oinor xoite Lorazepam ar gurutor kriya-pratikriya\nLorazepam তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLorazepam মতভেদসমূহ - Lorazepam Contraindications in Assamese - Lorazepam nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lorazepam লোৱা অনুচিত যাতে -\nLorazepam ৰ বিষয়ে সততে সোধা প্ৰশ্নসমূহ - Frequently asked Questions about Lorazepam in Assamese - Lorazepam ar bikhoye satate xodha prashnasamuh\nএই Lorazepam-এ অভ্য়াস বা নিচাৰ সৃষ্টি কৰে নেকি?\nহয়, Lorazepamক আসক্তি হিচাপে জনা যায়। আপোনাৰ ডাক্তৰৰ পৰামৰ্শতহে এয়া লওক।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Lorazepam লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, কিন্তু Lorazepam লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nহয়, Lorazepam লৈ মানসিক বিসংগতিৰ চিকিত্সা কৰিব পাৰি।\nখাদ্য আৰু মদৰ সৈতে Lorazepam ক্ৰিয়া-প্ৰতিক্ৰিয়া - Lorazepam Interactions with Food and Alcohol in Assamese - khadya aaru modor xoite Lorazepam kriya-pratikriya\nখাদ্য আৰু Lorazepamৰ ক্ৰিয়া-প্ৰতিক্ৰিয়া\nLorazepam য়ে প্ৰভাৱ পেলোৱাৰ ক্ষেত্ৰত কেতোৰ খাদ্যৰ সেৱনে সময়ৰ ওপৰত প্ৰভাৱ পেলাব পাৰে। আপুনি এইবিষয়ে ডাক্তৰৰ সৈতে পৰামৰ্শ কৰি লোৱা উচিত।\nমদ আৰু Lorazepamৰ মাজৰ প্ৰতিক্ৰিয়া\nমদৰ সৈতে Lorazepam সেৱন কৰাটো বিপজ্জনক হ'ব পাৰে।


২০২৪ত মোদী নে কেজৰিৱাল? কি ক’লে অৰবিন্দ কেজৰিৱালে? | Asom Live 24\n২০২৪ত মোদী নে কেজৰিৱাল? কি ক’লে অৰবিন্দ কেজৰিৱালে?\nপঞ্জাৱ বিধানসভা নিৰ্বাচনত আম আদমি পাৰ্টিয়ে দৃষ্টান্তমূলক প্ৰদৰ্শন কৰাৰ পিছতে দলটোৰ ৰাজনৈতিক উচ্চাকাংশা বৃদ্ধি পোৱা পৰিলক্ষিত হৈছে৷ ইয়াৰ পিছতে দলটোৱে আগন্তুক হিমাচল প্ৰদেশ আৰু প্ৰধানমন্ত্ৰী নৰেন্দ্ৰ মোদীৰ গৃহৰাজ্য গুজৰাট দখল কৰাৰ বাবে প্ৰস্তুতি চলাইছে৷\nৰাষ্ট্ৰীয় সংবাদ সংস্থা এনডিটিভৰ এক সাক্ষাৎকাৰত আম আদমি পাৰ্টিৰ মুখ্য আহ্বায়ক তথা দিল্লীৰ মুখ্যমন্ত্ৰী অৰবিন্দ কেজৰিৱালে কয় যে তেওঁৰ দলে দিল্লীৰ পিছতে পঞ্জাৱত ক্ষমতা দখলৰ পিছতে দেশৰ অন্যান্য ৰাজ্যলৈ তেওঁৰ দলক সম্প্ৰসাৰিত কৰিব বিচাৰিছে৷\nইতিমধ্যে অৰবিন্দ কেজৰিৱালে গুজৰাট আৰু হিমাচল প্ৰদেশত ৰণদুন্দুভি বজাইছে৷ দুয়োখন ৰাজ্যতে কেজৰিৱালৰ অনুষ্ঠান বিপুল জন সমাগম হোৱা পৰিলক্ষিত হৈছে৷\nলগতে পঢ়ক পুটিনক বলে নোৱাৰি দুই পুটিন কন্যাক লক্ষ্য আমেৰিকাৰ! নিষেধাজ্ঞা জাৰি বাইডেন প্ৰশাসনৰ\nইফালে ২০২৪ চনৰ লোকসভাৰ সাধাৰণ নিৰ্বাচন সম্পৰ্কে কৰাৰ প্ৰশ্নোত্তৰত দিল্লীৰ মুখ্যমন্ত্ৰীগৰাকীয়ে কৌশলপূৰ্ণ স্থিতি গ্ৰহণ কৰা দেখা যায়৷\nকংগ্ৰেছক দেশৰ প্ৰধান বিৰোধী দল হিচাপে লৈ ২০২৪ চনৰ লোকসভা নিৰ্বাচনত প্ৰধানমন্ত্ৰী নৰেন্দ্ৰ মোডীৰ বিৰুদ্ধে মোকাবিলা কৰিবলৈ তেওঁ দলে কিবা পৰিকল্পনা কৰিছে নেকি বুলি সোধা এক প্ৰশ্নৰ পৰা কেজৰিৱালে আঁতৰি যায়।\nইয়াৰ উত্তৰত অৰবিন্দ কেজৰিৱালে কয় যে ‘সকলো জনতাৰ ওপৰত৷ জনতাই হৈছে সৰ্বোচ্চ৷’\nলগতে পঢ়ক এইবাৰ চীনা সৈন্যৰ নহয়, লাডাখৰ পাৱাৰ গ্ৰীডত চীনা চাইবাৰ আক্ৰমণ!\n২০১৪ চনত বাৰাণসীত প্ৰধানমন্ত্ৰী নৰেন্দ্ৰ মোদীৰ বিৰুদ্ধে প্ৰতিদ্বন্দ্বিতা কৰাৰ দৰেই ২০২৪ তো তেওঁ প্ৰধানমন্ত্ৰী মোদীৰ বিৰুদ্ধে অৱতীৰ্ণ হ’ব বুলি এক প্ৰশ্ন কৰা হৈছিল৷ উক্ত প্ৰশ্নোত্তৰ পোনপতীয়াকৈ নিদি কেজৰিৱালে কয় যে ‘প্ৰতিটো সময়েই বেলেগ বেলেগ’৷\nতেওঁ লগতে কয় ‘‘মোৰ জীৱনৰ কৰ্মসূচী মোদীক পৰাভূত কৰিবলৈ নহয়৷ যেতিয়াই আমি ক্ষমতালৈ আহিম, তেতিয়া মোৰ একমাত্ৰ লক্ষ্য হৈছে দেশখন আগুৱাই লৈ যোৱা৷’’ অৰবিন্দ কেজৰিৱালে কয়৷\nতেওঁৰ দলক কেৱল এটা দলে নহয় বুলি উল্লেখ কৰি আপ এটা দৰ্শন বুলিও অভিহিত কৰিছে৷ এই দৰ্শনক বিশ্বৰ ভিতৰতে ভাৰতক ১ নম্বৰ দেশৰূপে প্ৰতিষ্ঠা কৰাৰ দৰ্শন বুলি কয় অৰবিন্দ কেজৰিৱালে৷\nTags: APPasom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssambjpDelhi CM AravindPM Modipm narendra modi\nএইবাৰ মাৰোৱাৰী, বিহাৰী সম্প্ৰদায়ক বহাগ বিহু পাতিবলৈ আহ্বান মুখ্যমন্ত্ৰীৰ\nনাৰীদেহ ব্যৱসায়ত জড়িত শিক্ষক : ছাত্ৰীক চালান দিবলৈ গৈ পৰিল আৰক্ষীৰ জালত


কুইজ – অসীম বৰা – ফটাঢোল\nৰ’ব! কুইজ শব্দটো দেখিয়ে ফটাফট উত্তৰ দি পুৰস্কাৰ ল’ম বুলি আশা নকৰিব৷ আজি মই ইয়াত কুইজ প্ৰতিযোগিতা অনুষ্ঠিত কৰাৰ সলনি মোৰ জীৱনৰ কুইজৰ অভিজ্ঞতাহে বৰ্ণনা কৰিবলৈ লৈছোঁ৷\nওচৰৰ খুড়া এজনৰ কৃপাত প্ৰাথমিক বিদ্যালয়ত পঢ়ি থকা দিনৰ পৰাই কুইজৰ প্ৰতি এক ৰাপ গঢ়ি উঠিছিল। স্কুলৰ বছৰেকীয়া খেল-ধেমালি, ওচৰে-পাজৰে অনুষ্ঠিত হোৱা ৰাভা দিৱস, শিল্পী দিৱস, বিহুমেলা আদিত কুইজ প্ৰতিযোগিতাত অংশগ্ৰহণ কৰি যথেষ্ঠ পুৰস্কাৰ আদিও পাইছিলোঁ। সেই সময়ত অৱশ্যে গাঁৱে-ভূঞে কুইজৰ এক পৰিৱেশ গঢ়ি উঠিছিল আৰু কেতিয়াবা বিভিন্ন অনুষ্ঠান প্ৰতিষ্ঠানেও কুইজ প্ৰতিযোগিতা অনুষ্ঠিত কৰি প্ৰতিযোগীসকলক উৎসাহ যোগাইছিল।\nমই তেতিয়া ক্লাছ ছেভেনত, আমাৰ ওচৰৰ ৰমেনদা ক্লাছ নাইনত৷ সেইবাৰ ৰমেনদা স্কুলৰ “সাংস্কৃতিক সম্পাদক “৷\n(ৰমেনদা, আমাৰ ল’ৰালিৰ চেঙেলীয়াকালৰ গুৰুজী, বৰ্তমান বন্ধু, তাৰ লগত জীৱনত হোৱা কাহিনীবোৰ লিখিলে মহাভাৰতেই হ’বগৈ এখন, তাৰ অনুমতি পালে লিখিম কেতিয়াবা)\nদুলীয়াজান আঞ্চলিক ছাত্ৰ সন্থাই ভাদৈ হাইস্কুলত কুইজ প্ৰতিযোগিতাৰ আয়োজন কৰিছে। ওচৰ-পাজৰৰ সকলোকে হাইস্কুললৈ নিমন্ত্ৰণ জনালে। প্ৰতিযোগিতাৰ দিনা স্কুললৈ “OIL” ৰ বাছ আহিল৷ দৰ্শক তথা প্ৰতিযোগী নিবলৈ৷\nটিম চিলেক্ট কৰাৰ দায়িত্ব ৰমেনদা আৰু সাধাৰণ সম্পাদক নিখিলৰ হাতত৷ সেই সময়তে দাড়িয়ে থুতিওৱা ৰমেনদাৰ আগত নিখিল কোন কুটা। গতিকে তিনিজনীয়া কুইজ টিমত কোন যাব সেই ডিচিছন ৰমেনদায়েই ল’ব৷\nলিষ্টত প্ৰথম নাম মোৰ, দ্বিতীয়তে জোনমণিবা, তৃতীয়তে “অপৰূপা” (নামটো সলনি কৰি দিছোঁ)। দলৈছাৰৰ প্ৰথম পিৰিয়ডটো শেষ কৰি কমন ৰূম পাওঁ মানে ৰমেনদাৰ লিষ্ট ফাইনেল৷\nয’তে হ’লেও দলীয় কুইজত আমাৰ টীমত থকা “পৰাগৰ” নামটোৰ সলনি অপৰূপাৰ নাম দেখি মোৰ মাথা ঘূৰাই গ’ল।\n: ঐ, এইজনীক কাৰ মূৰটো কৰিবলৈ লৈছ? এইজনীয়ে কেতিয়া কুইজ প্ৰতিযোগিতাত গৈছে৷ পৰাগক নল’লে ময়ো নাযাওঁ।\nৰমেনদাক পূৰা খঙত ক’লোঁ৷\n: বাদ দে পৰাগ চৰাগ৷ তাৰ ওস্তাদি বহুত। তই আছ, লগতে জোনমণি আছেই। পৰাগক কেলেই? তাৰ সলনি অপৰূপাক লৈছোঁ। অলপটো বুজি পা৷\n: হ’ব চব বুজিছোঁ, তই তাইক পটাইছ যে সেই কাৰণে নিব লৈছ৷ সেইজনীৰ লগত মই কুইজত নবহোঁ।\n: ধেই৷ তই থাকোঁতে বাকীবোৰ কেলৈ লাগে৷ এনেই মাথা গন্তি কৰিবলৈ ৰাখি থ৷ আৰু অহা দেওবাৰে বজাৰত তোক মই গাহৰি ভাজি খোৱাম দে৷ (ৰমেন দাই তেল মাৰিছে লগতে প্ৰলোভন)\nবৈষ্ণৱপন্থী আমাৰ গাঁওখনত সেই সময়ত গাহৰি খোৱাটো আজিৰ দিনত চেঙেলীয়া ল’ৰাই লুকাই-চুৰকৈ চিগাৰেট হোপাৰ সমপৰ্যায়ৰে ৰোমাঞ্চ আছিল৷ গতিকে দেওবৰীয়া বজাৰত গাহৰি ভাজি খাবলৈ পোৱাৰ লোভত ৰমেনদাৰ কথাত সন্মত হ’লোঁ৷\nৰমেনদাই (চুটীৰ পাৰ্মিচনৰ বাবে)লিষ্টখন হেডছাৰৰ হাতত দিলেগৈ। হেডছাৰৰ পাৰ্মিচন লৈ বাছত উঠি সমৰ্থকসহিতে ভাদৈ হাইস্কুল পালোঁগৈ৷ যথা সময়ত কুইজ আৰম্ভ হ’ল।\nৰাজনীতি, বুৰঞ্জী, খেল, তথ্য-প্ৰযুক্তি আদি কেইবাৰাউণ্ডত প্ৰতিযোগিতা হ’ব৷ প্ৰত্যেক দলৰ বাবে মঞ্চত একোখনকৈ বেঞ্চ দিছে৷\nপ্ৰথম ৰাউণ্ডসমূহত আমাৰ অগ্ৰগতি লাভ কৰিলোঁ৷ মঞ্চৰ তলত ৰমেনদাসহিতে আমাৰ সমৰ্থকৰ তামাম ফূৰ্তি। ফূৰ্তিত ৰমেনদাই মুখত আঙুলি সুমুৱাই হুইচেল বজায়ো দিছে৷\nশেষত মাত্ৰ দুটা ৰাউণ্ড৷ তথ্য-প্ৰযুক্তি আৰু খেল।\nতথ্য-প্ৰযুক্তিৰ ৰাউণ্ডত বেছিভাগ প্ৰশ্ন সুধিলে কম্পিউটাৰ, ইণ্টাৰনেটৰ আদিৰ বিষয়ে। সেইসময়লৈকে আমি কম্পিউটাৰ চুই পোৱাটো দূৰৰ কথা ওচৰৰ পৰা দেখিও পোৱা নাছিলোঁ৷ জীৱনত তেতিয়ালৈকে মাথো দুটা কম্পিউটাৰেই দেখিছোঁ তাকো টিভিত।\nপ্ৰথমটো- গেণ্ডাস্বামীয়ে মিছাইল লঞ্জ কৰা কম্পিউটাৰটো, যিটোৰ মিছাইলবোৰৰ “ফিউজ কণ্ডাক্টৰ”বোৰ যে ব্ৰিগেডিয়েৰ সূৰ্যদেৱ সিঙে খুলি দিছিল৷\nদ্বিতীয়টো- কাপালাই শক্তিমানক ভিতৰত বুদ্ধি কৰি সোমোৱাই টুকুৰা-টুকুৰ কৰি দিয়াটো৷ পাছত যে গীতা বিশ্বাসে কীবৰ্ডখন টিপি শক্তিমানক জইন কৰি দিছিল সেইটো।\nপ্ৰত্যাশিতভাৱেই সেই ৰাউণ্ডত আমি পিছ পৰি ৰ’লোঁ আৰু টাউনীয়া দল “অইল হায়াৰ চেকেণ্ডেৰী” আগুৱাই গ’ল। আমি দ্বিতীয় স্থানলৈ অৱনমিত হ’লোঁ৷\nশেষত আহিল খেলৰ ৰাউণ্ড৷ খেলৰ প্ৰতি তামাম নিচা থকা পৰাগক বহু মিচ কৰিছোঁ। এতিয়া পৰাগৰ খালী ঠাই অপৰূপাই পূৰাব পাৰিবনে? তামাম টেনচন৷\nখেলৰ ৰাউণ্ডৰ প্ৰথম প্ৰশ্নটো আহিল আমাক উদ্দেশ্যি,\n“সদ্যসমাপ্ত ভাৰত আৰু অষ্ট্ৰেলিয়াৰ টেষ্ট চিৰিজত কোনজন ভাৰতীয় বলাৰে সৰ্বাধিক উইকেট দখল কৰিছিল?”\n: কোন আছিল? কোন আছিল? হৰভজন সিং নে শ্ৰীনাথ?\nবুকুৰ ঢপঢপনি বাঢ়ি গৈছে৷ জোনমণিবাক কাণে কাণে সুধিছোঁ “কোন বাৰু?”\nসেইসময়তে আমাক আচৰিত কৰি ঘপকৈ কুইজ মাষ্টৰৰ হাতৰ পৰা মাইক্ৰ’ফোনটো টানি অপৰূপাই উত্তৰটো দি দিলে,\nৰমেনদালৈ চালোঁ, ৰমেনদা কিলবিচৰ নিচিনাকৈ ছেকেণ্ডতে গায়েব।\n« এখন আলোচনীৰ সম্পাদকৰ কাহিনী – অৰবিন্দ গোস্বামী\nএজন ক্ৰিকেটাৰৰ নামেই জানিছিল বেছেৰীয়ে, তাকো খেলৰ বাবে নহয়, হেণ্ডচাম আছিল বাবেহে। মজা লাগিল


চালভাড' ডালি - অসমীয়া ৱিকিপিডিয়া\n২৯ নৱেম্বৰ, ১৯৩৯ত কাৰ্ল ভান ভেচ্‌তেনে লোৱা ডালিৰ আলোকচিত্ৰ\nচালভাড' হেল' ফেলিপ জেচিন্ত' ডালি ই ডমিনিচ\nমে' ১১ , ১৯০৪\nজানুৱাৰী ২৩ , ১৯৮৯ (৮৪ বছৰ)\nচিত্ৰ, নক্সা, আলোকচিত্ৰ, ভাস্কৰ্য, লিখা, চলচ্চিত্ৰ\nকিউবিজম, দাদা, চাৰিয়েলিজম\nদা পাৰ্চিচ্‌টেন্স অৱ মেম'ৰী (১৯৩১)\nফে'চ অৱ মে' ৱেষ্ট হুইচ্ মেই বি ইউজ্‌দ এজ এন এপাৰ্টমেণ্ট , (১৯৩৫)\nছফ্ট কন্‌ষ্ট্ৰাক‌চন ৱিথ ব'ইল্‌ড বীনচ্ (অসামৰিক যুদ্ধৰ পূৰ্বানুমান) (১৯৩৬)\nস্বানচ্ ৰিফ্লেক্‌টিং এলিফেণ্টচ্ (১৯৩৭)\nবেলেৰিনা ইন এ ডেথচ্ হে'ড (১৯৩৯)\nড্ৰিম ক'জড বাই দা ফ্লাইট অৱ এ বী এৰাউণ্ড এ প'মেগ্ৰেনেট এ চেকেণ্ড বিফ'ৰ এৱেকেনিং (1944)\nদা টেম্পটেচন অৱ ছেইণ্ট এন্থনী (১৯৪৬)\nগেলেটী অৱ দা স্ফেয়াৰ্চ্ (১৯৫২)\nক্ৰুচিফিক্সন (ক'ৰপাচ্ হাইপাৰকিউবাচ্ (১৯৫৪)\nচালভাড' ডমিনিক ফেলিপ জেচিন্ত ডালি ই ডমিনিচ, মাৰ্কুচ দে পিউবল (১১ মে', ১৯০৪ – ২৩ জানুৱাৰী, ১৯৮৯), বা অধিক জনাজাত চালভাড' ডালি (কাটালান উচ্চাৰণ: [səɫβəˈðo ðəˈɫi]), আছিল ফিগুৱেৰেচত জন্মলাভ কৰা এজন প্ৰখ্যাত স্পেনীয় কাটালান চিত্ৰশিল্পী।\nডালি কৌশলগত নক্সাত পাৰ্গত আছিল। তেখেত চাৰিয়েলিজম বা অধিবাস্তৱবাদী ধাৰাৰ অদ্ভুত অথচ চকুতলগা চিত্ৰসমূহৰ বাবে জনপ্ৰিয় হৈ পৰিছিল। ৰেঁনেচা যুগৰ শিল্পীসকলৰ প্ৰভাৱ তেখেতৰ চিত্ৰত পৰা বুলিও কোৱা হয়। তেখেতৰ সৰ্বোৎকৃষ্ট কৰ্ম, দা পাৰ্চিচ্‌টেন্স অৱ মেম'ৰী ১৯৩১ চনত সমাপ্ত হয়। তাৰ উপৰিও তেখেতৰ চলচ্চিত্ৰ, ভাস্কৰ্য আৰু আলোকচিত্ৰ গ্ৰহণতো দখল আছিল যাক বিভিন্ন ক্ষেত্ৰত আন আন বহুতো শিল্পীৰ লগত ফুটাই তুলিছিল।\nডালিৰ কল্পনাশক্তি আছিল প্ৰচুৰ, লগতে আচহুৱা আচৰণৰ প্ৰতি তেখেতৰ অহেতুক প্ৰীতি আছিল। অপ্ৰকৃতিস্থ ব্যৱহাৰ আৰু মনোযোগ আকৰ্ষণৰ বাবে কৰা ৰাজহুৱা কাম-কাজ কিছুমানে মাজে-সময়ে তেখেতৰ চিত্ৰশিল্পতকৈ অধিক প্ৰচাৰ লাভ কৰিছিল। ইয়াৰ বাবে তেখেত অনুৰাগী আৰু সমালোচকসকলৰ অপ্ৰিয়ভাজন হৈছিল ।\nউল্লেখযোগ্য যে এইগৰাকী চিত্ৰকৰৰ 'The Persistence of Memory' নামৰ ছবিখনৰ পৰা অনুপ্ৰাণিত হৈ অসমৰ সংগীতৰ কিম্বদন্তি ভূপেন হাজৰিকাই তেওঁৰ 'জীৱন ঘড়ীৰ প্ৰতিটো পল যেন গলি গলি গ'ল....' শীৰ্ষক গীতটি ৰচনা কৰিছিল৷ \nThe Dalí family in 1910: from the upper left, aunt Maria Teresa, mother, father, Salvador Dalí, aunt Catherine (later became second wife of father), sister Ana Maria and grandmother Ana.\n১৯০৪ চনৰ ১১ মেত স্পেইনত চালভাড' ডালিৰ জন্ম হয়৷   ডালিয়ে শৈশৱতে চিত্ৰশিল্প অধ্যয়ন কৰিবলৈ লয়৷ ১৯১৯ চনত ডালিৰ চিত্ৰসমূহৰ প্ৰথমখন ৰাজহুৱা প্ৰদৰ্শনী হয়৷ ডালিৰ ১৬ বছৰ বয়সত ১৯২১ চনত মাকৰ মৃত্যু হয়৷ এই ঘটনাই ডালিৰ জীৱনত যথেষ্ট প্ৰভাৱ পেলায়৷ ১০২২ চনত ডালিয়ে মাদ্ৰিদলৈ গৈ 'Real Academia de Bellas Artes de San Fernando'ত অধ্যয়ন কৰিবলৈ লয়৷ এই কালছোৱাত ডালিৰ জীৱনত নানাধৰণৰ সংঘাতে দেখা দিয়ে৷ কিন্তু ইয়াৰ লগে লগে চিত্ৰশিল্পৰ সাধনায়ো পূৰ্ণাংগ ৰূপ পাবলৈ সক্ষম হয়৷ এই সময়ছোৱাতে ডালিয়ে পেৰিছত পাবলো পিকাছোৰ সান্নিধ্য লাভ কৰে আৰু পৰৰ্ৱত্তীকালৰ চিত্ৰসমূহত ইয়াৰ প্ৰভূত প্ৰভাৱ পৰা দেখা যায়৷\n১৯৪৯ চনত ডালি স্পেইনলৈ যায় আৰু জীৱনৰ বাকী কালছোৱা তাতে কটায়৷ ১৯৮০ চনত ডালিৰ স্বাস্থ্যৰ গুৰুতৰভাৱে অৱনতি ঘটে৷ ১৯৮২ চনৰ জুন মাহৰ ১০ তাৰিখে ৮৭ বছৰ বয়সত ডালিৰ পত্নী গালাৰ মৃত্যু হয়৷ গালাৰ মৃত্যুয়ে ডালিৰো জীয়াই থকাৰ স্পৃহা কমাই আনে৷ ইয়াৰে ফলস্বৰূপে ডালিয়ে আত্মহত্যাৰো চেষ্টা কৰা বুলি জনা যায়৷[উদ্ধৃতিৰ প্ৰয়োজন]\nWild-eyed antics of Dalí (left) and fellow surrealist artist Man Ray in Paris on June 16, 1934.\n১৯৮৯ চনৰ ২৩ জানুৱাৰীত হৃদযন্ত্ৰ বিকল হৈ ডালিৰ ৮৪ বছৰ বয়সত মৃত্যু হয়৷\nগালা ইন দা ৱিণ্ড' (১৯৩৩)\nহ'মেজ টু নিউটন (১৯৮৫)\nস্বাক্ষৰিত আৰু সংখ্যাকৃত ভাস্কৰ্য 5/8. Bronze with dark patina.\nআকাৰ: 388 x 210 x 133cm.\nUOB প্লাজা, চিংগাপোৰ\nনিউটনলৈ ডালিৰ শ্ৰদ্ধা নিবেদন, উন্মুক্ত বুকু আৰু উলমি থকা হৃদপিণ্ডৰ অৰ্থ হৈছে "মুকলি হৃদয়", খোলা মূৰৰ অৰ্থ "মুকলি মন""—\nবিজ্ঞানৰ আৱিষ্কাৰ আৰু মানৱৰ অগ্ৰসৰতাৰ সহায়ক দুটা গুৰুত্বপূৰ্ণ কাৰক।\nইষ্টানবুলৰ এখন ডালিৰ চিত্ৰ প্ৰদৰ্শনীত ল'ৰা-ছোৱালীৰ ভিৰ\n↑ "Phelan, Joseph, ',The Salvador Dalí Show". Artcyclopedia.com. http://www.artcyclopedia.com/feature-2005-03.html। আহৰণ কৰা হৈছে: August 22, 2010.\n↑ Saladyga, Stephen Francis. "The Mindset of Salvador Dalí". lamplighter (Niagara University). Vol. 1 No. 3, Summer 2006. Retrieved July 22, 2006.\n↑ "ভূপেন হাজৰিকাৰ জনপ্ৰিয় গীতৰ অনুপ্ৰেৰণা ডালিৰ বিখ্যাত ছবি". http://www.assamkart.com/new-releases/178/2/assamese/%E0%A6%8F%E0%A6%95-%E0%A6%A7%E0%A7%80%E0%A6%AE%E0%A6%BE%E0%A6%A8%E0%A7%B0-%E0%A6%9C%E0%A7%80%E0%A7%B1%E0%A6%A8%E0%A6%AA%E0%A6%9E%E0%A7%8D%E0%A6%9C%E0%A7%80-%28Ek-Dhimanor-Jeevanpanji-detail। আহৰণ কৰা হৈছে: নৱেম্বৰ 23, 2013.\n↑ Birth certificate and "Dalí Biography". Dalí Museum. Dalí Museum. http://www.salvadordalimuseum.org/history/biography.html। আহৰণ কৰা হৈছে: August 24, 2008.\n↑ Dalí, The Secret Life of Salvador Dalí, 1948, London: Vision Press, p.33\n↑ Etherington -Smith, Meredith The Persistence of Memory: A Biography of Dalí pp. xxiv, 411–412, 1995 Da Capo Press, ISBN 0-306-80662-2\n"https://as.wikipedia.org/w/index.php?title=চালভাড%27_ডালি&oldid=136482"ৰ পৰা সংকলিত\nএই পৃষ্ঠাখন শেষবাৰৰ বাবে শুধৰোৱা হৈছিল 24 april 2014ৰ 16:16 বজাত


অস্থিৰ শ্ৰীলংকা! দেশজুৰি বিক্ষোভৰ মাজতে মাজনিশা ঘোষণা কৰা হ’ল জৰুৰী অৱস্থা\nমাজনিশাৰ পৰাই শ্ৰীলংকাত জৰুৰী অৱস্থা ঘোষণা কৰিলে দেশখনৰ ৰাষ্ট্ৰপতি গোটাবায়া ৰাজাপক্ষেই। তীব্ৰ আৰ্থিক সংকটৰ সময়ত দেশজুৰি বিক্ষোভৰ মাজতে শ্ৰীলংকা চৰকাৰে ল’লে এই সিদ্ধান্ত। যোৱা ১ এপ্ৰিলৰ পিছত দ্বিতীয়বাৰ এই নিৰ্দেশ কাৰ্যকৰী হ’ব দ্বীপৰাষ্ট্ৰখনত।\nতীব্ৰ আৰ্থিক সংকটৰ বাবে ৰাজাপক্ষে চৰকাৰকে দায়ী কৰি ইয়াৰ পদত্যাগৰ দাবীত উত্তাল হৈ পৰিছে শ্ৰীলংকা। শুকুৰবাৰৰ পৰা দেশজুৰি ধৰ্মঘট আৰম্ভ হৈছে। শিক্ষাৰ্থীকে ধৰি বিভিন্ন সংগঠন তথা সমাজৰ বিভিন্ন শ্ৰেণীৰ লোকে কৰ্মবিৰতি পালন কৰিছে।\nলগতে পঢ়ক: কাজিৰঙা ৰাষ্ট্ৰীয় উদ্যানত বন্যপ্ৰাণী উদ্ধাৰ কেন্দ্ৰ স্থাপনৰ বাবে সাজু মুকেশ আম্বানীৰ সংস্থা\nশুকুৰবাৰে বিক্ষুব্ধ শিক্ষাৰ্থীসকলে সংসদত প্ৰৱেশৰ চেষ্টা চলায়। শ্ৰীলংকান আৰক্ষীয়ে কন্দুৱা গেছ প্ৰয়োগ কৰি তেওঁলোকক অঁতৰাই পঠিয়ায়।\nদেশখনে ১৯৪৮ চনত স্বাধীনতা লাভ কৰাৰ পিছত এনে চৰম আৰ্থিক দুৰ্দশা পূৰ্বে কেতিয়াও হোৱা নাছিল। গোটাবায়া চৰকাৰে দেশখনক ইতিমধ্যে দেউলীয়া ঘোষণা কৰিছে।\nদেশখনত নিত্য প্ৰয়োজনীয় সামগ্ৰীৰ পৰা আৰম্ভ কৰি ইন্ধন, কৃষি সাৰকে ধৰি কেইবাবিধো পণ্য সামগ্ৰীৰ দাম সাধ্যৰ বাহিৰত। সেয়াই নহয়, ঔষধৰ দামেও জনজীৱনক সন্ত্ৰস্ত কৰি ৰাখিছে।\nলগতে পঢ়ক: ৰাজনীতিত প্ৰশান্ত কিশোৰৰ নতুন যাত্ৰা! কিমান কঠিন হ’ব তেওঁৰ এই কৌশলী অভিযান?\nপ্ৰায় এমাহ ধৰি ৰাষ্ট্ৰপতি গোটাবায়া ৰাজাপক্ষেৰ পদত্যাগৰ দাবীত তেওঁৰ কাৰ্যালয়ৰ বাহিৰত বহু প্ৰতিবাদকাৰীয়ে শিৱিৰ পাতি প্ৰতিবাদ চলাই আহিছে। কিন্তু এনে প্ৰতিবাদৰ মাজতো অটল হৈ ৰৈছে ৰাষ্ট্ৰপতি ৰাজাপক্ষে। তেওঁ কোনো কাৰণতে পদত্যাগ কৰিবলৈ আগ্ৰহী নহয়।


হিউ হাৰ্ৰে নিজেই সাজি লোৱা নিজৰ ভৰি দুখন - এই সময়ত ᴾᴶᴹ\nPosted at 04:13h in বিজ্ঞান-প্ৰযুক্তি, সমাজ\tby\tপংকজ জ্যোতি মহন্ত0Comments\nষ্টিফেন হকিঙৰ কম্পিউটাৰ-নিৰ্ভৰ কথোপকথন ব্যৱস্থাৰ বাবে ২০১৪ চনৰ ডিচেম্বৰত উন্নত নতুন প্ৰণালী এটা নিৰ্মাণ সম্পূৰ্ণ কৰি তাত ব্যৱহৃত চফ্টৱেৰটো “open source” হিচাপে ইনটেল(Intel)-এ মুকলি কৰি দিয়ে। যাৰ বাবে, সেইটো আৰু উন্নত কৰাত অধিক মানুহ জড়িত হ’ব পাৰিব, আৰু কথা কোৱাৰ সক্ষমতা নথকা আন মানুহেও সেইটো ব্যৱহাৰৰ অধিক সুযোগ পাব। ষ্টিফেন হকিঙেও কৈছিল যে ইয়াৰ বিকাশ সাধনত গোটেই পৃথিৱীৰে অক্ষম লোকসকলৰ জীৱনধাৰা বহু উন্নত কৰাৰ সামৰ্থ্য আছে।\n১৯৪২ চনৰ ৮ জানুৱাৰীত জন্মগ্ৰহণ কৰা ষ্টিফেন হকিঙে গৱেষণাৰ কেৰিয়াৰ আৰম্ভ কৰিবলৈ লোৱা সময়তে, ২১ বছৰ বয়সত দুৰাৰোগ্য মটৰ নিউৰণ ৰোগত আক্ৰান্ত হোৱাত মাথোঁ দুবছৰহে বাচি থাকিব বুলি ধাৰণা কৰা হৈছিল৷ তাৰ পাছতো তেওঁ বাচি থাকিল যদিও দিনক দিনে স্বাস্থ্যৰ অৱনতি ঘটি কেৱল দুটা আঙুলিহে সামান্য লৰচৰ কৰিব পৰা হৈছিলগৈ, আৰু ২০০৮ চনৰ পৰা সেয়াও তেওঁৰ বাবে দুঃসাধ্যৰ হৈ পৰিল৷ আনহাতে, ১৯৮৫ চনৰ পৰাই তেওঁ কথা কোৱাৰ সমাৰ্থ্যও হেৰুৱাই পেলাইছিল। তেনে অৱস্থাৰেই তেওঁ বিজ্ঞান জনপ্ৰিয়কৰণৰ গ্ৰন্থ লিখি বিশ্বজোৰা খ্যাতি অৰ্জন কৰিলে, বিশ্বৰহস্য উদঘাটনৰ গৱেষণাৰে বিশ্বশ্ৰেষ্ঠ বিজ্ঞানীৰূপে বন্দিত হৈ থাকিল, গৱেষণাৰ নেতৃত্ব দি কেইবাজনো স্বনামধন্য ছাত্ৰ গঢ়ি তোলাত অৱদান আগবঢ়ালে, সামাজিক বিষয়ত দিকদৰ্শন দিব পৰা বক্তব্যৰে যুগক প্ৰতিনিধিত্ব কৰা আৰু বিশ্বজুৰি প্ৰচাৰিত হোৱা প্ৰবন্ধ লিখিলে, . . . . ৷ এতিয়াও ৭৫ বছৰ বয়সতো তেওঁ নিৰন্তৰ সাধনাত ব্ৰত। এনে এজন মানুহ পৃথিৱীয়ে লাভ কৰাৰ আঁৰত, তেওঁ ইমানখিনি অৱদান আগবঢ়াবলৈ সক্ষম হোৱাৰ আঁৰত চিকিৎসক-নাৰ্ছ-পৰিয়াল-দাতব্য অনুষ্ঠানৰ উপৰি আন বহু বিজ্ঞানী, অভিযন্তা, কম্পিউটাৰ প্ৰগ্ৰেমাৰৰ অৱদান জড়িত হৈ আছে। কুৰি শতিকাৰ পূৰ্বে যদি তেওঁ জন্ম হ’লহেঁতেন তেন্তে কিবা অৱদান আগবঢ়াবলৈ হয়তো একেবাৰেই সক্ষম নহ’লহেঁতেন। তেওঁৰ বিশেষ হুইল চেয়াৰখনত সংলগ্ন সঁজুলিবিলাক— যাৰ জৰিয়তেই তেওঁ লিখিব পাৰে, লিখা বাক্য কথালৈ ৰূপান্তৰিত কৰি মানুহৰ লগত যোগাযোগ ৰাখিব পাৰে, চলাচল কৰিব পাৰে, ইলেক্ট্ৰনিক দুৱাৰ খুলিব পাৰে, লাইট অন-অফ কৰিব পাৰে— এইবোৰ কৰাৰ সুবিধা বহু মানুহৰ প্ৰচেষ্টাৰ পাছত সম্ভৱ হৈছে।\nকথা-বতৰাৰ বাবে তেওঁ যেতিয়া সম্পূৰ্ণ কম্পিউটাৰ নিৰ্ভৰ হৈ পৰিছিল, তেওঁৰ হুইল চেয়াৰখনত সংলগ্ন কৰা বিশেষ কম্পিউটাৰ আৰু বিশেষ চফ্টৱেৰৰ সহায়ত দুটা আঙুলিৰে প্ৰতি মিনিটত ১৫টা হাৰত শব্দ লিখি বক্তব্য প্ৰকাশ কৰিব পাৰিছিল। আঙুলি দুটা ক্ৰমে দুৰ্বল হৈ অহাত ২০০৮ চনত এজন ব্যক্তিয়ে হকিঙৰ চচমাত ইনফাৰেড চেনচৰৰ এটা সৰু সঁজুলি সংযোগ কৰে, যাৰ সহায়েহে গালৰ পেশীৰ সঞ্চালনৰ সংকেত তেওঁৰ বিশেষ কম্পিউটাৰটোলৈ যায় আৰু তাৰ দ্বাৰাই বিশেষ পদ্ধতিৰে কম্পিউটাৰত শব্দ লিখিবলৈ সক্ষম হ’ল। সেই পদ্ধতিটোত, কম্পিউটাৰ স্ক্ৰীণত এটা চিহ্নৰ পৰা আনটো চিহ্নলৈ ক্ৰমে গৈ থকা কাৰ্চৰ(cursor)ডাল সেই সংকেতৰ সহায়ত ৰখাই দৰকাৰী আখৰ বা অপচন একোটা তেওঁ বাচনি কৰিব পাৰে। কিন্তু, ২০১১ চনলৈ হকিঙে প্ৰতি মিনিটত এটা বা দুটা শব্দহে লিখিবলৈ সক্ষম হ’লগৈ। ইনটেলে বহু বছৰ ধৰি হকিঙৰ বিশেষ কম্পিউটাৰটোৰ প্ৰয়োজনীয় বিকাশ সাধন কৰি আহিছিল। এই ব্যৱস্থাটোৰো কিবা উন্নত কৰিব পাৰিব নেকি বুলি হকিঙে ইনটেলৰ সহপ্ৰতিষ্ঠাপক প্ৰখ্যাত অভিযন্তা ড° গৰ্ডন মুৰৰ সৈতে যোগাযোগ কাৰিলে আৰু মুৰে তাৰ বাবে এটা দল গঠন কৰিলে। দলটোৱে যেতিয়া হকিঙক প্ৰথম লগ কৰিবলৈ গৈছিল তেতিয়া হকিঙে ২০ মিনিট লাগি কেৱল ৩০টা শব্দহে লিখি মনৰ ভাৱ প্ৰকাশ কৰিবলৈ সক্ষম হৈছিল। দলটোৱে প্ৰায় তিনিবছৰৰ চেষ্টা আৰু পৰীক্ষা-নিৰীক্ষাৰ অন্তত ব্যৱস্থাটো উন্নত আৰু হকিঙৰ ব্যৱহাৰৰ সুচলকৈ গঢ়ি তুলিবলৈ সক্ষম হয়। শব্দ একোটা সম্পূৰ্ণ নিলিখাকৈয়ে কম্পিউটাৰে পূৰ্বানুমান কৰিব পৰা উন্নত এলগৰিথিম; আৰু এটা শব্দ লিখাৰ পাছত লিখিবলগীয়া পৰৱৰ্তী শব্দটো হকিঙৰ ক্ষেত্ৰত কি হ’ব পাৰে তাক পূৰ্বানুমান কৰা উন্নত ব্যৱস্থা ইত্যাদিৰে হকিঙৰ লিখাৰ ক্ষমতা বঢ়াবলৈ দলটো সক্ষম হ’ল। এইদৰেই তেওঁ এতিয়াও লিখা, কথা কোৱা, ইমেইল প্ৰেৰণ কৰা, মজিলা ব্ৰাউজাৰৰ সহায়ত ৱেবত পঢ়া-শুনা কৰা, পিডিএফ পঢ়া ইত্যাদি কাম কৰিব পাৰে।\nবৰ্তমান ৩৪ বছৰীয়া নিক ভয়িচিছ জন্ম হৈছিল দুহাত আৰু দুভৰি নথকাকৈ। মাথোঁ বাওঁ ভৰিৰ পিনে আছিল দুটা আঙুলী লগ হৈ থকাৰ দৰে অকণমানি এটুকুৰা অংগ। বৰ্তমান এবেগেতমান দীঘল সেই অংগটিক তেওঁ কৌতুক কৰি চীকেন ড্ৰামষ্টিক বুলি কয়। তেওঁক প্ৰথম দেখি দেউতাকে ইমানেই চক খাইছিল যে বমি কৰিবলৈ কোঠাটোৰ পৰা বাহিৰলৈ ওলাই গৈছিল। আৰু মাকে চাৰিমাহ পৰ্যন্ত কোঁচত ল’বলৈ সংকোচ কৰিছিল। কিন্তু পিছত মাক-দেউতাকৰ মৰম-চেনেহেৰে তেওঁ ডাঙৰ হ’ল। নিকৰ মাক-দেউতাকে এটা ডাঙৰ সিদ্ধান্ত লৈছিল— তেওঁক বিশেষ বিদ্যালয়লৈ নপঠিয়াই তেওঁলোকে সাধাৰণ বিদ্যালয়লৈকে পঠাইছিল। মাক নিজেও আছিল এগৰাকী নাৰ্ছ, দেউতাক এজন কম্পিউটাৰ প্ৰগ্ৰেমাৰ আৰু একাউণ্টেণ্ট। নিকে সেই সৰু অংগটিৰে পেঞ্চিল বা কলম ধৰিবলৈ মাকে প্লাষ্টিকেৰে এটি বিশেষ সঁজুলি তৈয়াৰ কৰি দিছিল। দেউতাকে তেওঁক ছয় বছৰ বয়সৰ পৰাই কম্পিউটাৰ ব্যৱহাৰ কৰিবলৈ শিকাইছিল। নিকে এটা আনন্দময় আৰু স্বাধীন জীৱন কটাবলৈ যিমান সহযোগ আগবঢ়াব পাৰি তেওঁলোকে সৰ্বোচ্চ চেষ্টা চলাইছিল। কিন্তু বিদ্যালয়ত নিক বহু ইতিকিঙৰ মুখামুখি হৈছিল আৰু বহুদিন চকুলো টুকি টুকি ঘৰলৈ উভটিছিল। নিজৰ একো ভৱিষ্যত নেদেখি ১০ বছৰ বয়সত তেওঁ বাথ-টাৱত ডুব গৈ আত্মহত্যাৰ চেষ্টা চলাইছিল, আৰু সেই বিফল চেষ্টাৰ সময়ত তেওঁ উপলব্ধি কৰিছিল যে ইয়াৰ দ্বাৰা তেওঁ আপোন মানুহখিনিক দোষী কৰি তোলাহে হ’ব, যিটো আঘাত তেওঁ প্ৰকৃততে দিব নিবিচাৰে। ১৩ বছৰ বয়সত নিকে বাতৰি-কাকতত এজন শাৰীৰিকভাৱে অক্ষম মানুহৰ কথা পঢ়িবলৈ পালে, যিজনে তেনে অৱস্থাৰেই অসামান্য কাম কৰিছিল আৰু আন মানুহক সহায় কৰিছিল। ই তেওঁক বহু অনুপ্ৰেৰণা যোগালে। তেওঁ যাতে আনক সহায় কৰিব পাৰে, আন মানুহৰ মনত আশা আৰু সাহস জন্মাব পাৰে তাৰ বাবে উদ্দেশ্যপূৰ্ণ এটা জীৱন যাপন কৰিবলৈ নিক উদ্বুদ্ধ হ’ল। আৰু ২০ বছৰ বয়সতে নিকে আফ্ৰিকাৰ এটি দুখীয়া অঞ্চললৈ বিশ হাজাৰ ডলাৰ সাহাৰ্য আগবঢ়াব পৰা হ’ল। স্নাতক ডিগ্ৰী গ্ৰহণ কৰি থকা সময়ত নিকে ভাষণ প্ৰদানৰ অনুশীলন চলাই গৈছিল; আৰু প্ৰশিক্ষকৰ পৰা ব’ডি লেংগুৱেজৰো বিবিধ পৰামৰ্শ গ্ৰহণ কৰিছিল। দুহাত-দুভৰি নোহোৱাকৈয়ে আজি তেওঁ প্ৰেৰণাদায়ক বক্তা হিচাপে ৫০ৰো অধিক দেশৰ কেইবাহাজাৰ স্থানত বক্তৃতা প্ৰদান কৰিছে। কেইবাখনো বহুপাঠিত গ্ৰন্থ লিখিছে। ইতিকিঙৰ বিৰুদ্ধে সজাগতা আনিছে। অক্ষম লোকৰ সহায়ৰ কামত জড়িত হৈছে, . . . । যোগাত্মক শক্তি তথা যিখিনি সামৰ্থ্য আছে সেইখিনি পূৰ্ণ ব্যৱহাৰৰ হেঁপাহ, মনোবল তেওঁৰ খুৱ প্ৰবল। হাত আৰু ভৰি দুখন নথকাত তেওঁৰ দেহত বায়ুপূৰ্ণ অংশই বেছি বাবে তেওঁ সহজেই পানীত উপঙি উঠে। আৰু গাটো আৰু সেই সৰু অংগটি সাংঘাটিক ধৰণে জোকাৰি তেওঁ সাঁতোৰ প্ৰদৰ্শন কৰে। ফুটবল, গ’ল্ফ আদি বিবিধ খেল খেলাৰ উপৰি নিকে দুঃসাহসিক-ক্ৰীড়াতো ভাগ লয়। সাধাৰণ সক্ষম মানুহ একোজনতকৈয়ো তেওঁ জীৱনটো বহু অধিক উপভোগ কৰিছে। ২০১২ চনত প্ৰেয়সীক বিয়া কৰাই বৰ্তমান তেওঁ দুটা সন্তানৰ পিতৃ।\nনিকক এখনি বিশেষ ইলেক্ট্ৰিক হুইল চেয়াৰ সাজি দিয়া হৈছে। সেই সৰু অংগটিৰ সহায়ত তেওঁ সেইখন চলাই ফুৰিব পাৰে। এবছৰৰ পূৰ্বে তেওঁ গাড়ী চলাবলৈকো সক্ষম হয়। এটা কোম্পানীৰ এটি অভিযন্তা গোটে কেইবাটাও পদ্ধতিৰে পৰীক্ষা কৰি চোৱাৰ অন্তত কৃটিম হাত, সেই সৰু অংগটি আৰু মুখেৰে নিয়ন্ত্ৰণ কৰি তেওঁ গাড়ী চলাবলৈ সক্ষম হয়।\nহিউ হাৰ্ৰ(Hugh Herr)-এ যি ধৰণৰ কাম কৰিছিল তাৰ বাবে সুস্থ দুভৰি থকা তেওঁৰ কেইজনমান প্ৰতিযোগীয়ে নিজৰে ভৰি দুখন কটাই পেলাম বুলি কৈছিল। পিছত এটা শ্ব’ত হিউৱে কৈছিল— সেয়া যেন তেওঁৰ কাণত মধুৰ সংগীতহে বাজিছিল।\nকৈশোৰতে হিউৱে শিলৰ (ঠিয়) পাহাৰ বগোৱাত অসাধাৰণ দক্ষতা প্ৰদৰ্শন কৰিছিল। ১৭ বছৰ বয়সলৈ তেওঁ আমেৰিকাৰ এজন শ্ৰেষ্ঠ পৰ্বতাৰোহী হিচাপে বিবেচিত হৈছিল। তেনে সময়তে এবাৰ, আন এজনৰ সৈতে বৰফৰ এটা জটিল পথেৰে আৰোহণ কৰি থাকোঁতে blizzardৰ কবলত পৰি তেওঁলোকে দিক-বিদিক হেৰুৱাই পেলায়। ধুমুহা আৰু শীতৰ মাজত তিনি ৰাতি তেওঁলোক প্ৰাণে-বাচি আবদ্ধ থাকে। পিছত উদ্ধাৰকাৰী দলে দুয়োজনকে উদ্ধাৰ কৰে যদিও এজন উদ্ধাৰকাৰী মৃত্যু মুখত পৰে, আৰু তুষাৰ-দংশন (frostbite)ত খুৱ বেয়াকৈ আক্ৰান্ত হোৱাত কেই সপ্তাহমানৰ পাছত হিউৰ দুয়োখন ভৰি আঠুৰ তলতে আৰু আনজনৰ এখন ভৰি কটাই পেলাব লগা হয়।\nঅপাৰেচনৰ পাছত কৃত্ৰিম ভৰি লগাই হস্পিটেলৰ পৰা হিউ যেতিয়া উভটিছিল চিকিৎসককে ধৰি আনে ভাবিছিল যেনেতেনে খোজ কাঢ়িব পৰাৰ বাহিৰে তেওঁৰ কাম শেষ হৈছে। বহুদিন ধৰি তেওঁ সদায় চকুলো টুকিছিল। কিন্তু কেইমাহমানৰ পাছতে যাৱতীয় সা-সঁজুলিখিনি টোপোলা বান্ধি কৃত্ৰিম ভৰিৰেই তেওঁ পৰ্বত অভিমুখে যাত্ৰা কৰিলে। পৰ্বতাৰোহণৰ লগে লগে তেওঁ দেখিলে, আচল ভৰি দুখন নথকাত কৃত্ৰিম ভৰিৰে সৈতে গোটেই শৰীৰটোৰ ওজন পূৰ্বতকৈ ভালেখিনি কম হোৱাত তেওঁ গোটেই গাটো অধিক ওপৰলৈ উঠাই নিয়াত সহায় হৈছে। আনহাতে, ভৰি দুখনৰ নিম্ন মানদণ্ডৰ প্ৰযুক্তি দেখি আচৰিত হৈ তেওঁ নিজেই সেই দুখন উন্নত কৰাৰ চিন্তা কৰিলে। আৰু সঁচাকৈয়ে, কোনো প্ৰশিক্ষিত জ্ঞান নথকাকৈয়ে ভৰি দুখন তেওঁ বহু উন্নত কৰিব পাৰিলে। ভৰি দুখনৰ ওজন তেওঁ পূৰ্বতকৈ আৰু কমাই পেলালে। ইফালে, শিলৰ ঠিয় পাহাৰ বগাবলৈ সুবিধাৰ বাবে প্ৰয়োজন অনুসৰি নিজৰ উচ্চতা তেওঁ ৫ৰ পৰা ৮ ফুটলৈ সালসলনি কৰি ল’ব পৰা কৰিলে। ঠেক শিলত খোপনি পুতিবলৈ বা ঠিয় বৰফত পিছলৈ নাযাবলৈ পৃথকে পৃথকে সুচল ভৰি তৈয়াৰ কৰিলে। আৰু এনেদৰেই পূৰ্বতকৈ জটিল পথ পাৰ হৈ পূৰ্বতে কোনো মানুহেই উপনীত হ’ব নোৱৰা উচ্চতাত তেওঁ উপনীত হ’ল। দুৰ্ঘটনাৰ পূৰ্বৰ “সক্ষম” ভৰি দুখনতকৈয়ো কৃত্ৰিম ভৰিৰে তেওঁ অধিক সফলতাহে অৰ্জন কৰিবলৈ সক্ষম হ’ল। আৰু ইয়াকে দেখি প্ৰতিযোগীকেইজনে তেওঁক সেই কথা কৈছিল।\nএতিয়ালৈকে কিন্তু, এয়া হ’ল এই লেখাটোৰ মূল প্ৰসংগটোৰ দীঘল পাতনিহে; শিৰোনামত উল্লেখ কৰা নিজৰ ভৰি দুখন হিউৱে নিজেই নিৰ্মাণ কৰিবলৈ এতিয়াও প্ৰায় দুটা দশক বাকী আছে। আহক আমি যাত্ৰা কৰোঁ—\nখ্ৰীঃপূঃ দশম শতিকাতে ইজিপ্তীয় সভ্যতাত মানুহে কৃত্ৰিম অংগ ব্যৱহাৰ কৰাৰ প্ৰমাণ এতিয়ালৈকে পোৱা গৈছে। কিন্তু কুৰি শতিকাতহে বিজ্ঞান-প্ৰযুক্তিৰ উৎকৰ্ষই কৃত্ৰিম অংগক কিছু উন্নত ৰূপ দিবলৈ সক্ষম হয়; তথাপি সেইসমূহো হ’ল “সম্পূৰ্ণ নিৰ্জীৱ”। উদাহৰণস্বৰূপে, কৃত্ৰিম ভৰিবিলাক সম্পূৰ্ণ জঠৰ, যাৰ বাবে খোজ কাঢ়োতে বা ওপৰলৈ উঠোতে ভৰিখন শৰীৰে বোজাৰ দৰে কঢ়িয়াব লগা হয়। খলাবমাত খোজ কঢ়া বা সাধাৰণ ভৰিৰ দৰে বিভিন্ন দিশে ঘূৰোৱা আদি বিবিধ কাৰ্য অনায়াসে কৰিব নোৱাৰি। ফলত কৃত্ৰিম ভৰিৰে চলিবলৈ সাধাৰণ মানুহতকৈ অধিক শক্তি খৰচ কৰিবলগা হয়।\nহিউৰ একমাত্ৰ লক্ষ্য আছিল পৰ্বতাৰোহণ। বিদ্যায়তনিক ক্ষেত্ৰত মন দিয়াৰ কোনো লক্ষ্য তেওঁৰ নাছিল। যেতিয়া কোনো কাৰিকৰী জ্ঞান নথকাকৈয়ে নিজৰ কৃত্ৰিম ভৰি দুখনৰ ইমান উন্নত সাধন কৰি ইমান সফলতা অৰ্জন কৰিব পাৰিলে, তেওঁ অনুভৱ কৰিলে— “যদি গণিত, বিজ্ঞান, আভিযান্ত্ৰিকীৰ গভীৰ জ্ঞান অৰ্জন কৰে কোনে জানে তেওঁ কি সৃষ্টি কৰিবলৈ সক্ষম হ’বগৈ পাৰে!” তেওঁ স্থানীয় এখন কলেজত ভৰ্তি হ’ল আৰু পদাৰ্থ বিজ্ঞানৰ স্নাতক ডিগ্ৰী লৈ মাছাচুছেটছ্ ইনষ্টিটিউট্ অৱ টেকন’লজি(MIT)ত যান্ত্ৰিক অভিযান্ত্ৰিক (Mechanical Engineering) বিভাগৰ স্নাতকোত্তৰ ডিগ্ৰী গ্ৰহণ কৰিলে। তাৰ পাছত তেওঁ হাৰ্ভাৰ্ড বিশ্ববিদ্যালয়ত biophysicsৰ ডক্টৰেট ডিগ্ৰী লয়। তাৰ পাছত পুনৰ এমআইটিলৈ biomedical devicesৰ পোষ্ট-ডক্টৰেট কৰিবলৈ যায়। বৰ্তমান তেওঁ এমআইটিৰে অধ্যাপক আৰু Biomechatronicsৰ গৱেষক-গোটৰ মুৰব্বী।\nতেওঁৰ শিক্ষা জীৱন আৰম্ভ কৰিছিল কৃত্ৰিম দুভৰি সম্বল হিচাপে লৈ আৰু শিক্ষা আহৰণৰ প্ৰধান লক্ষ্য আছিল কৃত্ৰিম অংগৰ উৎকৰ্য সাধন কৰা। পোষ্ট-ডক্টৰেট কৰি থকা সময়ৰ পৰাই তেওঁ কৃত্ৰিম অংগৰ উৎকৰ্য সাধনৰ কামত ব্ৰতী হ’বলৈ ধৰে। ধাতৱ বা কাঠৰ টুকুৰা এটাৰ দৰে জঠৰ অংগ এটা নহৈ, তেজ-মঙহৰ অংগৰ দৰে মানুহৰ স্নায়ুতন্ত্ৰৰ সৈতে সংযোজিত কৃত্ৰিম অংগ নিৰ্মাণৰ প্ৰচেষ্টা ইতিমধ্যে আৰম্ভ হৈছিল। যি ক্ষেত্ৰত, মানুহ এজনে যদি নিজৰ কৃত্ৰিম ভৰিখন আগুৱাই বা পিছুৱাই দিবলৈ ইচ্ছা কৰে তেন্তে সেইখন চোঁচোৰাই বা দাঙি সেইটো নকৰাকৈ সাধাৰণ ভৰি এখনৰ দৰেই কৃত্ৰিম ভৰিখনেও নিজে নিজেই আগুৱাই বা পিছুৱাই যোৱাৰ প্ৰৱণতা লাভ কৰিব পাৰে। ইয়াত তিনিটা প্ৰক্ৰিয়া জড়িত আছে— কেনেকৈ কৃত্ৰিম ভৰিখন শৰীৰৰ লগত সংযোগ কৰা হয়; কেনেকৈ কৃত্ৰিম ভৰিখনৰ পতা, গেৰোৱা আদি অংশবিলাকে তেজ-মঙহৰ ভৰিৰ দৰে লৰচৰ কৰে; আৰু কেনেকৈ এইসমূহে স্নায়ুতন্ত্ৰৰ সংকেত বিনিময় কৰে। হিউৱে এইসমূহৰ অসামান্য বিকাশ সাধন কৰিবলৈ সক্ষম হ’ল। কৃত্ৰিম ভৰিৰ উপৰি তেওঁ এনে এটা অংগ প্ৰথমবাৰৰ বাবে সাজি উলিয়ালে যিটো সাধাৰণ ভৰিৰ মানুহ এজনে লগাই ল’লে তেওঁৰ ভৰিৰ কাৰ্যদক্ষতা বহুত বৃদ্ধি পায়, আৰু যিটো কিছুসময় ব্যৱহাৰ কৰাৰ পাছত সোলোকাই পেলালে নিজৰে সক্ষম ভৰি দুখন গধুৰ বোজাস্বৰূপ কম কাৰ্যদক্ষতাৰ আছিল যেন অনুভৱ হ’বলৈ ধৰে। তেজ-মঙহৰ শৰীৰৰ সৈতে যন্ত্ৰ সংযোগ কৰি মানুহ অধিক কাৰ্যক্ষম হৈ উঠাৰ এইসমূহ অসামান্য বিকাশ সাধন। তেওঁৰ দুটা উদ্ভাৱন দুটা বৰ্ষত টাইম আলোচনীত “বছৰটোৰ বিশ্ব শ্ৰেষ্ঠ উদ্ভাৱন”ৰ তালিকাত অন্তৰ্ভুক্ত হৈছে। বৰ্তমানলৈকে তেওঁৰ প্ৰায় ৬০খন গৱেষণা-পত্ৰও প্ৰকাশ হৈছে।\n২০০৪ চনত এমআইটিত অধ্যাপক হিচাপে নিযুক্ত হৈ কেইবছৰমানলৈ হিউৱে নতুনকৈ অহা ছাত্ৰ-ছাত্ৰীক তেওঁৰ নিজৰো ভৰি দুখন নিজে সাজি লোৱা সম্পৰ্কে চেমিষ্টাৰৰ প্ৰথমভাগত একো নকৈছিল, আৰু চেমিষ্টাৰৰ শেষত যেতিয়া তেওঁৰ ভৰি দুখনৰ কথা ছাত্ৰ-ছাত্ৰীক সুধিছিল তেতিয়া প্ৰশ্নটো শুনি আধা সংখ্যকে কৃত্ৰিম বুলি কৈছিল আৰু বাকী সংখ্যকে সাধাৰণ বুলি কৈছিল। উন্নত কৃত্ৰিম ভৰি দুখনৰ সহায়ত হিউৰ খোজ-কাটল ইমান স্বাভাৱিক ধৰণৰ যে তেওঁ পাঠদান আগবঢ়াই থকা সেয়া যে তেওঁৰ নিজৰে কৃত্ৰিম ভৰি দুখন সম্পৰ্কীয় কথা তাক বিশ্বাস কৰাটো সহজ নাছিল। তাৰ পাছত তেওঁ লংপেণ্টটো ওপৰলৈ উঠাই কৃত্ৰিম ভৰি এখন খুলি তাৰ অংশবিলাক ভাগ ভাগ কৰি ছাত্ৰ-ছাত্ৰীক দেখুৱাবলৈ আৰম্ভ কৰিছিল, আৰু বিষ্ময়ত সকলো ছাত্ৰ-ছাত্ৰী মূক হৈ পৰিছিল।\nহিউৱে নিজৰ ভৰি দুখনেই যে সাজি উলিয়ালে এনে নহয়; তেওঁৰ উদ্ভাৱনে হাজাৰ সংখ্যক মানুহ, কেইবাশ অংগক্ষত সৈনিকক পুনৰ কৰ্মস্থলীলৈ যাত্ৰাৰ সুযোগ দিলে। হিউয়ে কয় যে প্ৰতিজন মানুহে অক্ষমতা অবিহনে জীয়াই থাকিবলৈ পোৱা উচিত। এটা সুস্থ-সক্ষম জীৱন পোৱাটো মানুহৰ মৌলিক অধিকাৰ। এতিয়াও প্ৰযুক্তিবিদ্যাৰ উচ্চতম বিকাশ হোৱা নাই বাবে মানুহৰ বিবিধ শাৰীৰিক-মানসিক অক্ষমতা দূৰ কৰাটো সম্পূৰ্ণ সম্ভৱ হোৱা নাই। প্ৰযুক্তিৰ উদ্ভাৱনেৰে অক্ষমতাৰ পৰিধি ভেদ কৰি যাবলৈ মানুহ সোনকালেই সক্ষম হ’ব বুলি তেওঁ জানিবলৈ দিয়ে।\nশাৰীৰিক বাধাগ্ৰস্তৰ বাবে বহু পূৰ্বৰে পৰা ঠায়ে ঠায়ে বিবিধ খেলৰ উপৰি অলিম্পিকৰ সমান্তৰালভাৱেও এখন খেল আয়োজন হৈ আহিছিল। ১৯৮৮ চনৰ পৰা সেই প্ৰতিযোগিতাক পেৰালিম্পিক নাম দিয়া হয়, আৰু অলিম্পিকৰ দৰেই সা-সুবিধা আৰু কাৰু-কাৰ্যৰে ইয়াক আয়োজন কৰা হয়। ক্ৰীড়া বিশেষজ্ঞৰ মতে, ২০১২ চনৰ পৰা পেৰালিম্পিক অধিক জনপ্ৰিয় হয় আৰু ইয়াৰ জনপ্ৰিয়তা বৃদ্ধিত অস্কাৰ পিষ্টুৰিয়াছ নামৰ দুভৰিত কৃত্ৰিম ভৰি লগাইয়ো তৰকা-দৌৰবিদত পৰিণত হোৱা খেলুৱৈজনৰ বহু অৱদান আছে। অস্কাৰ পিষ্টুৰিয়াছে ২০০৮ চনৰ টাইম আলোচনীৰ ১০০জন প্ৰভাৱশালী ব্যক্তিৰ তালিকাতো অন্তৰ্ভুক্ত হৈছিল। তেওঁ অক্ষমতা নথকা খেলুৱৈৰ সৈতেও প্ৰতিদ্বন্দ্বীতা আগবঢ়াবলৈ সক্ষম হৈছিল। অস্কাৰ পিষ্টুৰিয়াছে দৌৰিবলৈ ব্যৱহাৰ কৰা কৃত্ৰিম ভৰি দুখনৰ গৱেষণাৰ বাবে ছখন বিশ্ববিদ্যলয়ৰ পৰা বাচি গঠন কৰা সাতজন বিশেষজ্ঞৰ দলটোৰ এজন আছিল হিউ হাৰ্ৰ।\nহিউৰ উদ্ভাৱনৰ উন্নত কৃত্ৰিম হাত-ভৰি লগাই মডেল হিচাপে তৰকাত পৰিণত হোৱা দুটি উদাহৰণ Aimee Mullins, Rebekah Marine.\nবোমা বিস্ফোৰণে এখন ভৰি কাঢ়ি নিয়া এগৰাকী নৰ্তকীক এখন হস্পিটেলত লগ পাই হিউৱে, নচোনৰ সময়ত মানুহৰ চাল-চলন, অংগসমূহৰ ক্ৰিয়া আদিৰ সম্পৰ্কে অধ্যয়ন চলায়। তেওঁ আৰু তেওঁৰ গৱেষক দলটিয়ে দুশ দিনৰ ভিতৰতে এখন কৃত্ৰিম ভৰি সেই নৰ্তকীগৰাকীৰ ব্যৱহাৰযোগ্যকৈ গঢ়ি তুলিবলৈ সক্ষম হয়। নৰ্তকীগৰাকীক নতুন ভৰি দি পুনৰ মঞ্চলৈ উঠাই নি হিউৱে এটা খুৱ শক্তিশালী বাৰ্তাও আগবঢ়াই— “এজাক অপৰাধী, ভীৰু, দুবৃত্তই মঞ্চৰ পৰা চিৰদিনৰ বাবে ওফৰাই লৈ যোৱা নৰ্তকীগৰাকীক আমি কিন্তু দুশ দিনৰ ভিতৰতে পুনৰ ওভোটাই মঞ্চলৈ উঠাই আনিবলৈ সক্ষম হ’লোঁ। দৌৰাত্মক কাৰ্যই আমাক ভয়ত বিতত কৰাব নোৱাৰে, আমি ভাগি নিঃশেষ হৈ নাযাওঁ; এনে কাৰ্যত আমি টুটি নাযাওঁ, নাহাৰোঁ, কেতিয়াও ক্ষান্ত নহওঁ।”\nকিন্তু ষ্টিফেন হকিং, নিক ভয়িচিছ, হিউ হাৰ্ৰ —এইসকল সাংঘাটিক প্ৰতিভাৱান মানুহ। আনেও তেওঁলোকক সহায় কৰিছে; তেওঁলোকে নিজেও নিজৰ বাট কটাৰ উপৰি লক্ষ্য লক্ষ্য “সক্ষম” মানুহকেই সেই বাটত পোহৰ দি আগুৱাই নিছে। কিন্তু প্ৰাৰম্ভিক বাট কটাত সহায় নোপোৱা বাবেই অক্ষম বুলিয়েই কিমান প্ৰতিভা হেৰাই গৈছে কোনে জানে? প্ৰধানকৈ আমাৰ দৰে দেশত আৰ্থিক আৰু সামাজিক কাৰণত এনে সহায়ৰ পৰা মানুহ বঞ্চিত হয়। হিউৰ নিজৰ ভৰি দুখনেই কেইবাকোটি মূল্যৰ। তেওঁৰ নিজৰ লগতে বহুজনৰ দশকজোৰা শ্ৰমেৰে এই বিকাশ সাধন হৈছে। তেনে এখন ভৰি আমাৰ ইয়াৰ সাধাৰণ মানুহে ল’ব পৰাটো এতিয়াও সম্ভৱ হৈ উঠা নাই। একবিংশ শতিকাৰ সমান্তৰাল ভাৱেই আমাৰ মাজত চলি আছে বহু পুৰণি শতিকা। মানুহৰ বিবিধ শ্ৰম, আৰ্থিক সহায়ৰ উপযুক্ত ব্যৱস্থা, আমাৰ সামাজ একোখনৰ নিজৰ সামুহিক সামৰ্থ্য উপযুক্ত কামত খটুওৱাৰ মানসিকতা— এইবোৰেহে উন্নত সুবিধা সকলোৱে পোৱাৰ বাট মুকলি কৰিব।\nমহাভাৰতত লিখা হৈছিল— “ধৰ্ম, অৰ্থ, কাম আৰু মুক্তিৰ বিষয়ে ইয়াত যিখিনি আছে, সেইখিনি আনতো আছে; যিখিনি ইয়াত নাই, সেইখিনি ক’তো নাই”। ভূমিৰ অধিকাৰক লৈ সংঘাত, ৰাজনৈতিক মন্ত্ৰণা, প্ৰতিশোধ, চাতুৰ্য, প্ৰেম, অহংকাৰ, প্ৰত্যাখ্যান, পৰমোৎকৰ্যৰ বাবে সহিব লগা অসহ্য যাতনা, জুৱা, নাৰী নিৰ্যাতন, ছাত্ৰ উৎপীড়ন, মানৱীয়তা, আদৰ্শ ৰক্ষা, অতিমানৱীয়সুলভ বহু দক্ষতা, কাঠৰ শুকান মূঢ়াসদৃশ প্ৰভাৱহীন নমস্য শক্তিমন্ত-বৃদ্ধৰ অথৰ্ব জ্ঞান, ক্ল’নিং, বক্ৰ পথেৰে অস্ত্ৰ নিক্ষেপ, দূৰৰ দৃশ্য আহৰণ ইত্যাদি অলেখ স্থুল-বিমূৰ্ত কথাৰ চাকনৈয়াত পাঠকে হয়তো বিশ্বাস কৰিবলৈ বাধ্য হৈছিল— সঁচাকৈয়ে মহাভাৰতত যি আছে সেয়া সকলোতে আছে। কিন্তু সেই তাহানি যুগৰ মানুহৰ কল্পনাৰে ৰচিত “মহাকাব্য”ৰ পাততকৈ আজিৰ মানুহৰ বিচিত্ৰ জীৱনত বহু বেছি উপাদান যোগ হৈছে। মহাভাৰতত কল্পনা নকৰা তেনে এটি উপাদান হ’ল— কৃত্ৰিম অংগ। নহ’লে একলব্যৰ দৰে ছাত্ৰই কৃত্ৰিম অংগৰ সহায়েৰে প্ৰতাপী হৈ উঠিব পাৰিলেহেঁতেন, মহাভাৰতৰ কাহিনীও সলনি হৈ গ’লহেঁতেন। মহাভাৰতক আমাৰ সভ্যতা-সংস্কৃতিৰ-পৰম্পৰা-সাহিত্যৰ এটি মূল উৎস বুলি কোৱা হয়। “মহাৰথী” ৰচনা কৰি সাহিত্য অকাডেমী বঁটা লাভ কৰা চন্দ্ৰপ্ৰসাদ শইকীয়াই বিশ্লেষণেৰে সৈতে লিখি থৈ গৈছে— “মহাভাৰতৰ কাহিনীত এনে এখন সমাজৰ কথা আছে যিবোৰৰ একসংখ্যক আজিৰ আমাৰ দৃষ্টিত অসুস্থ বুলি ধাৰণা হয়,…।” গতিকে, আমাৰ এলান্ধুকলীয়া সংস্কৃতিক আমি কিমানখিনি বন্দনা কৰিম, কিমানখিনিক আমাৰ “সকলো” বুলি ভাবিম সেয়া নতুন বিচাৰ-বুদ্ধিৰে চোৱা প্ৰয়োজন। আৰু সেয়া নোচোৱা বাবেই, পশু-পখীৰ মাজত নিৰ্মম যুঁজ চলাই আসুৰিক তৃপ্তি আহৰণক সংস্কৃতি বুলি ধৰা হৈছে। পষেক জুৰি “ভেলাঘৰ” সাজি প্ৰদৰ্শন কৰি শেষত তাক জ্বলোৱাক সংস্কৃতি বুলি ভবা হৈছে। মানুহৰ মাজত সজাগতা আনি সমুহিক জুই জ্বলোৱা পৰম্পৰা উন্নত দেশত নাইকীয়া কৰা বুলি জানিবলৈ পোৱা যায়। জলবায়ুত উত্তাপৰ কিমান তাৰতম্য ঘটিছে সেয়া বৈজ্ঞানিক তথ্য নাচালেও পাৰ হৈ যোৱা দহটা বছৰ অনুভৱ কৰিলেই গম পোৱা যায়। আমাৰ জুইকুৰা ডাঙৰকৈ জ্বলিলে আমাৰ সংস্কৃতি বেছিকৈ “বিশ্বদৰবাৰ”লৈ নাযায়, বৰং বিশ্বৰ অনিষ্টহে হয়। কিছু পৰিমাণে পৰম্পৰা ৰক্ষা কৰাতো উলাই কৰিব নোৱাৰি। কিন্তু পৰিৱেশৰ অনিষ্ট সাধন কৰি ইমান জুই দিবলৈ একোটা অৰ্থহীন ঘৰ সাজিবলৈ ইমান সংখ্যক মানুহে ইমান দিন যে কষ্ট কৰে তাৰ পৰা গম পোৱা যায়— আমাৰ মানুহৰো ধৈৰ্যৰ বা কষ্টসহিঞ্চুতাৰ অভাৱ নাই; কিন্তু সেই ধৈৰ্য আৰু সামুহিক কষ্ট খৰচ কৰা হয় প্ৰায়ে অৰ্থহীন কামত, অনিষ্টকাৰী কামত, সংস্কৃতিৰ নামত অপসংস্কৃতিত। মানৱ-জাতিলৈ অনিষ্ট অনা কাম কেনেকৈ সংস্কৃতি হ’ব পাৰে! ইমানখিনি শক্তি মানৱ কল্যাণৰ কামত খৰচ কৰিব নোৱাৰিনে? নিৰীহ অক্ষমজনক সহায় কৰাতো, তেওঁলোকক কৃত্ৰিম অংগ যোগান ধৰাতো উদ্ধৱ ভৰালীয়ে ব্ৰত হিচাপে লৈছে। কৰুণাধাৰাৰ দৰে সংস্থা বৰঙণিৰ অভাৱত চালুকীয়া হৈ আছে। এনে কামত বা এনেধৰণৰ আন কামবোৰত বৰঙণি যোগাবলৈ, শ্ৰমদান কৰিবলৈ সেই সামুহিক সময়খিনিক নিঃসন্দেহে জড়িত কৰিব পাৰি।\nঅস্কাৰ পিষ্টুৰিয়াছ, ইনটেল, নিক ভয়িচিছ, ষ্টিফেন হকিং, হিউ হাৰ্ৰ


বিশ্ব পৰিৱেশ দিৱস আৰু পৰিৱেশ সুৰক্ষাৰ প্ৰাসংগিকতা — বিকাশপেডিয়া\nমূল পৃষ্ঠা / গ্ৰামীণ শক্তি / পৰিৱেশ / বিশ্ব পৰিৱেশ দিৱস আৰু পৰিৱেশ সুৰক্ষাৰ প্ৰাসংগিকতা\nপাঁচ জুন। বিশ্ব পৰিৱেশ দিৱস। পৰিৱেশ সুৰক্ষাৰ বাবে জীৱশ্ৰেষ্ঠ মানুহে বছৰটোৰ ভিতৰত এটা দিন বাছি লব লগা হৈছে। পৃথিৱীৰ জনসংখ্যা ব্যাপক হাৰত বৃদ্ধি হোৱাৰ বাবে বিভিন্ন কাৰণত পৰিৱেশ বিনষ্ট হব ধৰিছে। পৰিৱেশ যদি সুস্থ নহয় মানৱ জাতিৰ বাবেই বিপদ। কাৰণ মানৱ সভ্যতাটো পৰিৱেশৰে দাস হয়। প্ৰাকৃতিক সম্পদসমূহৰ ভিতৰত নিসন্দেহে গছে পৰিৱেশ সুস্থিৰ কৰি ৰখাত উল্লেখযোগ্য ভূমিকা পালন কৰে। আমি জীৱশ্ৰেষ্ঠ মানুহে সকলো জানিও অনাহকতে অৰণ্যৰ ধ্বংসযজ্ঞত নামি পৰিছো। কাৰণ আমাক বর্তমানক ভোগ কৰিব লাগে, ভৱিষ্যতক নালাগে। হয়তো পৃথিৱীৰ আটাইতকৈ জঘন্য তথা অতি নিকৃষ্ট প্ৰাণী আমি, এফালৰ পৰা সকলো গ্ৰাস কৰি গৈছো, সকলো ধ্বংস কৰি গৈছো। ভৱিষ্যতৰ কথা চিন্তা কৰিবৰ আমাৰ সময়ো নাই আৰু প্ৰয়োজনো নাই। মানৱ সৃষ্ট কিছুমান কার্য্যকলাপে আজি বিশ্বৰ পৰিৱেশ সলনি কৰাত সহায় কৰিছে। কিছু প্ৰকৃতিগত কাৰণো নথকা নহয়। বানপানী, ভূমিস্খলন, গৰাখহনীয়া, ব্যাপক হাৰত ৰাসায়নিক দ্ৰব্যৰ ব্যৱহাৰ আদি। এইবিলাকৰ লগত সহাৱস্থান কৰি বাছি থাকিবলৈ হ’লে আমি যিমান পাৰো প্ৰাকৃতিক পৰিৱেশ সুৰক্ষাৰ ওপৰত গুৰুত্ব দিব লাগিব। পৃথিৱীত সেউজীয়া কমি গৈছে। এই কথা পৃথিৱীৰ সকলো দেশেই এতিয়া মর্মে মর্মে উপলব্ধি কৰিছে।\nএক ঐতিহাসিক পটভূমিত ৰাষ্ট্ৰসংঘৰ পৃষ্ঠপোষকতাত ১৯৭২ চনত ৫-১৬ জুনলৈ পৰিৱেশ সন্মিলন আৰম্ভ হৈছিল ষ্টকহ’মত। বিশ্বৰ ১১৩০খন দেশৰ নেতৃবৰ্গই পৰিৱেশৰ সম্পর্কে বিতংভাৱে আলোচনা কৰে। পৃথিৱীখনক কেনেদৰে ভৱিষ্যৎ প্ৰজন্মৰ বাবে সুৰক্ষিত কৰিব পাৰি, ঔদ্যোগিক উন্নয়নৰ ফলত হোৱা পৰিৱেশ ক্ষতি কেনেদৰে ৰোধ কৰিব পাৰি – এই সন্দৰ্ভত সন্মিলনে ভালেমান সিদ্ধান্ত গ্ৰহণ কৰে। এইবাৰ মংগোলিয়াত বিশ্ব পৰিবেশ দিৱসৰ প্ৰধান কাৰ্য্যসূচী অনুষ্ঠিত হব।বিশ্ব পৰিৱেশ দিৱসৰ এইবাৰৰ প্ৰধান বাণী হ’ল- থিংক, ইট এণ্ড ছেভ। ৰাষ্ট্ৰসংঘৰ খাদ্য আৰু কৃষি সংস্থাৰ তথ্য মতে বিশ্বত বছৰি ১.৩ বিলিয়ন টন খাদ্য পেলাই দিয়া হয় কিন্তু একে সময়তে অনাহাৰে বহু লোকে মৃত্যুক সাৱটি লব লগা হৈছে। এই মুহূৰ্তত পৰিৱেশ দিৱসৰ থিংক, ইট এণ্ড ছেভৰ গুৰুত্বও যেন অসাৰ হৈ পৰে। তাৰোপৰি এই বিশেষ দিনটোতহে মাথো কিয় মানুহে পৰিৱেশ সুৰক্ষাৰ হকে কাম কৰিবলৈ অংগীকাৰবদ্ধ হ’ব লাগে?\nপৃথিৱীৰ আটাইতকৈ নিৰীহ জীৱই হৈছে গছ। যিয়ে প্ৰকৃতিৰ বহু উপকাৰ সাধে, কিন্তু বিনিময় একো নিবিচাৰে। চিত্ৰকৰ প্ৰণৱ দাসৰ এখন ছবি দেখিছিলো কৰবাত ‘বৃক্ষৰ খোজ’। মানে ভৰি থকা গছ। কল্পনা কৰিলে হাঁহিও উঠে আৰু ভালো লাগে। কি যে মজা হ’লহেতেন, যদি কোনোবাই কাটিব আহে হাতত কুঠাৰ বা কঁৰত লৈ খুউব দৌৰিলেহেঁতেন ছাগে। তেতিয়া হয়তো মানুহে প্ৰকৃতি সংৰক্ষণৰ বাবে ইমান বেছি চিঞৰ-বাখৰ কৰিব নালাগিলহেতেন।\nযিটো সময়ত বনজ সম্পদ সুৰক্ষাৰ ক্ষেত্ৰত ৰাষ্ট্ৰীয় তথা আন্তঃৰাষ্ট্ৰীয় পৰ্য্যায়ত জনজাগৰণৰ সৃষ্টি হৈছে সেই সময়ত কিন্তু চোৰাং বেপাৰীয়ে অবাধ লুণ্ঠন চলাইছে অসমৰ বিভিন্ন বনাঞ্চলৰ বনজ সম্পদৰ ওপৰত আৰু উদ্বেগজনকভাৱে বাঢ়ি অহা বেদখলকাৰীসকল আছেই। এই সকলোৱে লগলাগি এক ভয়ংকৰ পৰিস্থিতিৰ সৃষ্টি কৰাটো খাটাং হৈ পৰিছে। কিন্তু পৰিতাপৰ কথা যে এইবিলাকৰ ওপৰত যিমানেই চিঞৰ-বাখৰ কৰা নহওক কিয়, যিমানেই লিখা-মেলা কৰা নহওক কিয় আমাৰ জনপ্ৰতিনিধি সকলে দেখোন নেদেখা-নুশুনাৰ ভাও ধৰে, মৌন হৈ ৰয়। আচৰিত কথা। কিন্তু আমি নিজেও সচেতন হব লাগিব, কাৰণ তেওঁলোকক দোষ দিও লাভ নাই। কাৰণ প্ৰবাদ আছেযে, লংকালৈ যিয়ে যায় সিয়ে বোলে ৰাৱণ হয়। চেগাচোৰোকাকৈ চৰকাৰে বৃক্ষৰোপণৰ ব্যৱস্থা কৰিছে সামাজিক বনানীকৰণৰ দ্বাৰা। চৰকাৰৰ বন বিভাগৰ জৰিয়তে বিনামূলীয়া গছপুলি যোগানৰ ব্যৱস্থাও কৰা হৈছে। বহুতো স্বেস্বাসেৱী অনুষ্ঠান-প্ৰতিষ্ঠান, সংঘ-সমাজ আদিয়েও বিভিন্ন কাৰ্য্যসূচীৰে বৃক্ষৰোপণৰ অভিযান চলাইছে। কিন্তু সিমান ফলপ্ৰসূ হব পৰাগৈ নাই। কাৰণ জনসচেতনতাৰ অভাৱ। বহু ক্ষেত্ৰত দেখা যায় যে, গছপুলি এটা ৰোৱাৰ পাছত তাত অন্ততঃ কিছুদিনলৈ পানী দিয়াৰ প্ৰয়োজন। কিন্তু পানী দিব কোনে? কাষৰীয়া আমিবোৰেই দিব নালাগিব জানো! আৰু পুলিটো ৰোৱাৰ পাছত গৰু-ছাগলী ইত্যাদিৰ পৰা হাত সাৰিবলৈ যিটো বেৰ দিয়া হয়, কাষৰীয়া কিছু লোকে তাক এৰুৱাই নি খৰি হিচাপে ব্যৱহাৰ কৰা দেখা যায়। গতিকে এইসকল লোকে জানি কৰে নে নাজানি কৰে এই ভুল সচেতনসকলে তাক চোৱাৰ দৰকাৰ।মাত্ৰ গছ পুলিটো ৰুই দাই সাৰিলেই নহব, তাক ৰক্ষণাবেক্ষণো দিব লাগিব। ৰাইজ আৰু চৰকাৰ সকলোৰে যৌথ প্ৰচেষ্টাৰ ফলতহে পৰিৱেশ সুস্থ আৰু সবল হ’ব। লগতে ভৱিষ্যত প্ৰজন্মও সুৰক্ষিত হব।\nইফালে সত্ৰ নগৰী মাজুলী ক্ৰমাৎ লুইতৰ বুকুত হেৰাই যাব ধৰিছে। চাৰিওফালৰপৰা হোৱা গৰাখহনীয়াৰ ফলত সংকুচিত হৈ আহিছে মাজুলী। শেহতীয়া তথ্য অনুসৰী মাজুলীৰ ১২৬৫ বৰ্গ কিলোমিটাৰ ভূমিৰ পৰা নদীৰ বুকুত জাহ গৈ আছেগৈ মাথো ৫২৫ বৰ্গ কিলোমিটাৰহে। আৰু নিশ্চিহ্ন হৈ গ’ল ৩৪ খন সত্ৰ। এইয়া অতি পৰিতাপৰ কথা। প্ৰকৃতিৰ ৰাণী মাজুলীৰ প্ৰাকৃতিক সৌন্দৰ্য্য কেতিয়াবাই ম্লান হৈ গ’ল। এই মাজুলীতেই মহাপুৰুষ দুজনা শংকৰদেৱ আৰু মাধৱদেৱে একেলগে ধৰ্ম চৰ্চা কৰিছিল আঁহতগুৰি মৌজাৰ অন্তৰগত ধোৱাহাত-বেলগুৰি সত্ৰত। পৰিতাপৰ কথা যে এই সত্ৰ বৰ্তমান লুইতৰ বুকুত। ইমান এডোখৰ পবিত্ৰ স্থান ৰক্ষা কৰিব নোৱাৰাটো অসম চৰকাৰৰ বাবে লজ্জাজনক কথা। বৰ্তমানেও বিপদৰ সন্ধিক্ষণত থকা বেঙেনাআটি, দক্ষিণপাট, ভোগপুৰ আদি সত্ৰকেইখনক ৰক্ষাৰ বাবে একো বিশেষ পদক্ষেপ লোৱা দেখা নাই। যেতিয়া এই সত্ৰসমূহৰ সত্ৰাধিকাৰ সকলেই স্বয়ং চৰকাৰক অনুনয়-বিনয় কৰে সত্ৰসমূহ ৰক্ষা কৰিবৰ বাবে, অৱস্থান ধৰ্মঘট, অনশন আদি কৰে। ইয়াতকৈ পৰিতাপৰ আৰু লজ্জাজনক কথা আৰু কি থাকিব পাৰে বাৰু? মাজুলী সুৰক্ষাৰ দায়িত্বত কেন্দ্ৰীয় চৰকাৰৰ ব্ৰক্ষ্মপুত্ৰ বৰ্ডৰ দৰে এটা বৃহৎ বিভাগ আছে। যিখন ব্ৰক্ষ্মপুত্ৰ বৰ্ডে ২০০৪ চনৰ পৰা মাজুলী সুৰক্ষাৰ দায়িত্বত আছে। কিন্তু কামত লগাব পৰা নাই অসম চৰকাৰে। এইবিলাক সমস্যালৈ পিঠি দি তেওঁলোক মাত্ৰ ব্যস্ত ক্ষমতাৰ খোৱা-কামোৰাক লৈহে। নিঃচিহ্ন হৈ যাওক ঐতিহ্যমণ্ডিত মাজুলী, তাত তেওঁলোকৰ কি আহে যায়!! এনেদৰে থাকিলে হয়তো অতি সোনকালে মানচিত্ৰৰ বুকুৰ পৰা হেৰাই যাব ৰুপহী মাজুলী।\nপৃষ্ঠাৰ মান নিৰ্ধাৰণ (77 ভোট দিয়ক)\nবাপন দাস Oct 08, 2018 09:08 PM\nঅনুগ্ৰহ কৰি ৩০০-৫০০ শব্দৰ ভিতৰত বনানীকৰনৰ ওপৰত লিখিব চোন ।\nঅভিজিৎ গড় Jul 28, 2018 08:04 PM\nআপোনাৰ লিখনি পঢ়ি ভাল লাগিল।\nনিৰঞ্জন কোঁৱৰ Jun 05, 2018 07:03 AM\nমোৰ কবলগীয়া একো নাই মই এজন ছাত্র ।মইএই লিখনি পঢ়িছোঁ আৰু পঢ়ি উপকৃত হৈছোঁ । আপোনাৰ লিখনি পঢ়ি ভাল লাগিল।।\nআৰিফুৰ Jun 04, 2018 09:30 PM\nশেহতীয়া উন্নীতকৰণ: Jun 03, 2020


বিশ্লেষণঃ কৰ'নাৰ বিভীষিকাঃ কি, কিয়, কেনেকৈ? ::ডাঃ অজিত কুমাৰ পটঙ্গীয়া - অসমীয়াৰ সুখ-দুখ\nHome ANALYSIS ARTICLE DR.AJIT-KR-PANTANGIA RECENT ডাঃ অজিত কুমাৰ পটংগীয়া প্ৰৱন্ধ বিশ্লেষণ বিশ্লেষণঃ কৰ'নাৰ বিভীষিকাঃ কি, কিয়, কেনেকৈ? ::ডাঃ অজিত কুমাৰ পটঙ্গীয়া\nবিশ্লেষণঃ কৰ'নাৰ বিভীষিকাঃ কি, কিয়, কেনেকৈ? ::ডাঃ অজিত কুমাৰ পটঙ্গীয়া\nxukhdukh.com July 21, 2020 ANALYSIS, ARTICLE, DR.AJIT-KR-PANTANGIA, RECENT, ডাঃ অজিত কুমাৰ পটংগীয়া, প্ৰৱন্ধ, বিশ্লেষণ,\nকৰ'নাৰ বিভীষিকাঃ কি, কিয়, কেনেকৈ?\nআমি অসমৰ বাসিন্দাসকলে দেখি আহিছো কেনেকৈ মানুহে ক্ৰমান্বয়ে বনাঞ্চল ধ্বংস কৰি হস্তগত কৰাৰ লগে লগে খাদ্যৰ অভাৱত হস্তিকুলে আহাৰৰ সন্ধানত জনবসতিপূৰ্ণ অঞ্চললৈ সোমাই আহি খেতি-বাতিৰ লগতে মানুহৰ বাসস্থানৰো অনিষ্ট কৰিছে, কেতিয়াবা হয়তো মানুহৰো মৃত্যও ঘটাইছে। সেইদৰে বাঘেও জনাঞ্চললৈ আহাৰৰ সন্ধানত বিচৰণ কৰি ফুৰি পোহনীয়া জীৱ-জন্তু হত্যা কৰিছে, কেতিয়াবা মানুহকো আক্ৰমণ কৰিছে। বনাঞ্চলত অকল গছ-লতা বনৰীয়া জীৱ-জন্তুয়েই নাথাকে বিভিন্ন ধৰণৰ জীৱাণু, ভাইৰাছ আদিও থাকে, তাৰে কিছুমানে বনৰীয়া উদ্ভিদ আৰু জীৱ-জন্তুক পোষক হিচাবে অৱলম্বন কৰি জীয়াই থাকে।\nবিশ্বখ্যাত 'নেচাৰ' নামৰ বৈজ্ঞানিক আলোচনীত প্ৰকাশিত বিভিন্ন প্ৰৱন্ধ-পাতিত পৰিসংখ্যাৰ জৰিয়তে দেখুৱা হৈছে যে ১৯৬৬ চনৰ পৰা ২০০৫ চনৰ ভিতৰত ৩৫৫ টা নতুন ৰোগ পৃথিবীত দেখা দিছে। তাৰে ৬০ শতাংশৰ উৎস বন্যপ্ৰাণী। এই অধ্যয়নবোৰত উল্লেখ কৰা হৈছে যে বন্য জীৱজন্তুৰ পৰা অহা অতি সংক্ৰামক জীৱাণুৰ জৰিয়তে যি ১৭৫ বিধ নতুন ৰোগ যোৱা শতাব্দীৰ শেষৰ দুই দশকত মানুহৰ মাজলৈ আহিছে তাৰে ৭৫ শতাংশই আৰু ভয়াবহ আকাৰত আহিব ধৰা দিনবোৰত মানৱজাতিক শলঠেকত পেলাব পাৰে। তাৰে ভয়ানক ভাইৰাছ কেইটামান সকলোৰে চিনাকী - সেউজ বান্দৰৰ পৰা অহা এইছআইভি, বাদুলীৰ পৰা মাৰবাগ, উটৰ পৰা মাৰ্চ, বাদুলীৰ পৰা চাৰ্চ, বান্দৰৰ পৰা জিকা, এন্দুৰৰ পৰা প্লেগ আৰু লাছা জ্বৰ।\nআজিকালি নতুন ৰোগৰ আবিৰ্ভাৱৰ হাৰ আগৰ শতিকাবোৰৰ তুলনাত বেছি। ইয়াৰ কাৰন? উত্তৰ ৰাষ্ট্ৰসংঘৰ হাততেই আছে। ৰাষ্ট্ৰসংঘৰ ইন্টাৰগভৰ্মেন্টেল চাইন্স পলিছি প্লেটফৰ্ম অব বায়ডাইভাৰ্চিটি এণ্ড ইক'চিষ্টেম চাৰ্ভিছেচৰ মতে যোৱা দুটা দশকত ব্যৱসায়িক স্বাৰ্থত নজিৰবিহীন ভাৱে বনাঞ্চল আৰু জলাহভুমি ধ্বংস কৰা হৈছে,ব্যাপক হাৰত বন্যপ্ৰাণী হত্যা আৰু বন্যপ্ৰাণীকলৈ ব্যৱসায় চলিছে। সেয়েহে উদ্ভিদ আৰু প্ৰাণী জগতৰ প্ৰায় ১০লাখ প্ৰজাতি বিলুপ্তিৰ পথত। ২০১১ৰ পৰা ২০১৯ চনৰ ভিতৰত এটা সমীক্ষাত দেখা গৈছে যে ১২ হাজাৰ বৰ্গকিলোমিটাৰতকৈও অধিক বনভুমি ধ্বংস কৰা হৈছে। ঘন বনভূমি অঞ্চল ধ্বংস আৰু বহু প্ৰজাতিৰ বিলুপ্তিৰ কাৰনে মানুহ আৰু বন্যপ্ৰাণীৰ মাজৰ দূৰত্ব ক্ৰমান্বে হ্ৰাস পাইছে। এই পৰিস্থিতিত পৰজীৱি জীৱাণু আৰু ভাইৰাছ, যিবোৰে ঘন জংঘলৰ পৰিবেশত উদ্ভিদ আৰু জীৱজন্তুৰ দেহক পোষঁক হিচাবে ব্যৱহাৰ কৰি জীয়াই আহিছিল, সেইবোৰৰ বহুতেই এতিয়া মানুহৰ দেহকেই পোষক হিচাবে বাছি লৈছে আৰু মাৰাত্মক জীৱাণুঘটিত ৰোগৰ সৃষ্টি কৰিছে। মিউটেচনৰ ফলত যি জিনগত পৰিবৰ্তন হয়, তাৰ ফলত, তাৰ সংক্ৰমণ ক্ষমতা বহুগুণে বাঢ়ি গৈছে। এটা প্ৰাণীৰ শৰীৰত কোনো ৰোগৰ সৃষ্টি নকৰাকৈ কোনো ভাইৰাছ বা বেক্টেৰিয়া নথকা নহয়, পিছে সেই ভাইৰাছ বা বেক্টেৰিয়াই অন্য এটা প্ৰাণীৰ শৰীৰলৈ আহি বিপদজনক চৰিত্ৰ ধাৰণ কৰিব পাৰে। বিজ্ঞানৰ পৰিভাষাত ইয়াক কোৱা হয় 'ক্ৰছঅভাৰ অৱ ডিজিজেছ' বা 'ক্ৰছ স্পেছিছ ট্ৰেনছমিছন।'\nএই ধৰণে যিমানেই বেছি অবিবেচকৰ দৰে আৰু অনিয়ন্ত্ৰিতভাৱে প্ৰাকৃতিক পৰিবেশক বিপন্ন কৰা হ'ব, সিমানেই জীৱজন্তু আৰু উদ্ভিদৰ দেহত যিবোৰ ভাইৰাছ আৰু বেক্টেৰিয়াই আপাত দৃষ্টিত কোনো ক্ষতি নকৰে, সেইবোৰে মানুহৰ দেহ সংক্ৰমিত কৰি মানুহৰ জীৱন বিপন্ন কৰি তুলিব আৰু মানৱ সভ্যতাৰ ওচৰত বিভীষিকাময় হৈ উঠিব। ইয়াৰ বাহিৰেও ব্যৱসায়ীক কাৰনত যিবোৰ জীৱজন্তুৰ মাংস বা ছাল বিক্ৰী বা ৰপ্তানী কৰা হয় বা তাৰ চোৰাং চালান বা এঠাইৰ পৰা আন ঠাইলৈ নিয়া হয়, সেই জীৱজন্তুৰ দেহত থকা জীৱাণুবোৰ চাৰিওফালে বিয়পি পৰে। সেই সময়ত যিবোৰ মানুহ সেইবোৰৰ সংস্পৰ্শলৈ আহে, সেই মানুহবোৰৰ শৰীৰক এই জীৱাণুবোৰে সংক্ৰমিত কৰে আৰু বিভিন্ন ৰোগৰ সৃষ্টি কৰে।\nআমাৰ স্বাস্থ্য পাৰিপাৰ্শ্চিক পৰিবেশ আৰু চাৰিওফালে উপস্থিত থকা অসংখ্য আণুবীক্ষণিক জীৱাণুৰ ওপৰত নিৰ্ভৰ কৰে। কিন্তু বৰ্তমান সময়ত যিটো সকলোতকৈ ভয়ংকৰ সি হ'ল দেশে দেশে পুঁজিপতি গোষ্ঠীবোৰে সিহঁতৰ অৰ্থলিপ্সা পুৰণৰ স্বাৰ্থত তথাকথিত নগৰ সৃষ্টি আৰু উন্নয়নৰ নামত বেপৰোৱা হৈ বাধাহীন ভাৱে বনাঞ্চল ধংস কৰাত লিপ্ত হৈছে। শিল্প-উদ্যোগ, কল-কাৰখানাবোৰে বিষাক্ত গেছ আৰু বিভিন্ন বৰ্জ্য পদাৰ্থ উৎপন্নৰ জৰিয়তে ভীষণভাৱে পৰিবেশক দুষিত কৰি আহিছে। অথচ সেইয়া জানি-বুজিও বন্ধ বা বৈজ্ঞানীক উপায়েৰে নিয়ন্ত্ৰিত কৰা হোৱা নাই, কাৰন সেইয়া কৰিলে পুঁজিপতি মালিকৰ লাভৰ পৰিমাণ কমি যাব। খনিজ পদাৰ্থ খননৰ ক্ষেত্ৰতো পৰিবেশ ৰক্ষাৰ নিয়ম-নীতি মানি চলা নহয়, আমি দিহিং পাটকাইৰ ক্ষেত্ৰতে দেখিছো। যতে ততে বৰ্জ্য পদাৰ্থ জমা কৰা, জলাশয়বোৰক দূষিত কৰা, খনিৰ দূষিত পানী, আনকি খনিৰ পৰা ওলোৱা তেজস্ক্ৰিয় বিকিৰণে খনিৰ শ্ৰমিকসকল আৰু সংলগ্ন অঞ্চলৰ বসবাসকাৰীৰ প্ৰতি এক বিপদজনক স্বাস্থ্য সংকটৰ সৃষ্টি কৰি আহিছে। তাতোকৈ বিপদজনক হ'ল সাম্ৰাজ্যবাদী শক্তিসমূহে ক্ৰমবৰ্ধমান অৰ্থনীতিৰ সামৰিকীকৰণৰ বাবে আৰু স্থানীয় তথা আংশিক যুদ্ধৰ সৃষ্টি আৰু দখলদাৰী মানসিকতা কাৰ্য্যকৰী কৰাৰ বাবে ব্যাপকভাৱে পৰমাণু অস্ত্ৰ আৰু জীৱাণু অস্ত্ৰ তৈয়াৰ কৰি আহিছে।\nএইবোৰৰ বাহিৰেও গৱেষণগাৰবোৰত বিভিন্ন ধৰণৰ জৈৱাস্ত্ৰ তৈয়াৰ কৰাৰ লগতে ক্ষতিকাৰক ৰাসায়নিক পদাৰ্থ উৎপাদনৰ প্ৰক্ৰিয়াই পৰিবেশতন্ত্ৰৰ ভাৰাসাম্য নষ্ট কৰিছে। ভোগবাদী এই সমাজ ব্যৱস্থাত ব্যাপক হাৰত গ্ৰীন হাউচ গেছ উৎপন্ন হৈছে, বনাঞ্চলৰ মাটি দখল আৰু খনিজ পদাৰ্থ উত্তোলনৰ উদ্দেশ্যৰে ইচ্চাকৃত ভাৱে দাৱানলৰ সৃ্টি কৰা হৈছে। গোলকীয় উষ্ণতা বৃদ্ধিৰ ফলত হিমবাহ আৰু মেৰু অঞ্চলৰ বৰফ গলি যোৱা, জলসংকট, নদীদূষণ, ভুমিকম্প, খৰাং, ধুমুহা-বতাহ, বানপানী, চুনামীৰ দৰে ক্ৰমবৰ্ধমান প্ৰাকৃতিক দুৰ্য্যোগ আৰু বিপৰ্য্যয় ন ন ৰূপত দেখা দিছে। এই সকলোবোৰে সাধাৰণলোকসকলৰ জীৱনক বিপন্ন কৰি তুলিছে, প্ৰাণহানি ঘটাইছে আৰু সম্পত্তি নষ্ট কৰিছে। ইয়াৰ বাহিৰও জলবায়ু পৰিবৰ্তনৰ কাৰনে কৃষিত পোঁক-পৰুৱাৰ আক্ৰমণ বাঢ়িছে, অনিয়মিত বৃষ্টিপাতৰ ফলত কেতিয়াবা বানপানী, কেতিয়াবা খৰাং হৈছে, যিয়ে কৃষিজাত পণ্যৰ উৎপাদন নিম্মগামী কৰিছে। ইয়াৰ ফলত দৰিদ্ৰ কৃষিজীৱিসকলৰ জীৱন আৰু জীৱিকাৰ ওপৰত সৰ্বনাশীয় প্ৰভাৱ পৰিছে।\nপ্ৰকৃতিৰ ওপৰত আমি যি অত্যাচাৰ কৰিছো, ব্যহ্যিক দৃষ্টিত হয়তো লাগিব প্ৰকৃতিয়ে সেইয়া নীৰৱে সহ্য কৰি গৈছে ! কিন্তু সেইয়া নহয়। প্ৰকৃতিয়ে তাৰ সমুচিত প্ৰত্যুত্তৰো আমাক দিছে। যিদৰে আজি জলবায়ু সংকট হৈছে, ছাৰ্ছ, মাৰ্ছ, এইছআইভিৰ আদিৰ দৰে এটাৰ পাছত এটা মহামাৰিৰ আক্ৰমণ চলি আহিছে, এই দীৰ্ঘ তালিকাত অতি সংক্ৰামক কোভিদ ১৯ ব্যাধি নৱতম সংযোজন। নোভেল কৰ'না ভাইৰাছ যোৱা ৫-৬ মাহৰ ভিতৰত সমগ্ৰ বিশ্বত ব্যাপক ভাৱে বিয়পি পৰি ত্ৰাসৰ সৃষ্টি কৰিছে। অথচ ইয়াৰ আৰম্ভ হৈছিল চীনৰ উহান চহৰৰ এক নিৰ্দ্দিষ্ট স্থানৰ কিছুমান মানুহৰ মাজত। বিশ্বায়নৰ বাবে মূলত আকাশীপথেৰে পৰিভ্ৰমণ কৰা মাধ্যমৰে আজি সি সংক্ৰমিত হৈছে বিশ্বৰ প্ৰান্তে প্ৰান্তে। উহান চহৰ হৈছে চীনৰ অন্যতম গুৰুত্বপূৰ্ণ ইণ্ডাষ্ট্ৰিয়েল হাব। ইয়াত চীন সহ বিশ্বৰ অন্যান্য সাম্ৰাজ্যবাদী দেশৰ বহুতো শিল্প কল-কাৰখানা আছে। ফলত আকাশীপথ আৰু জলপথেদি অন্যান্য দেশৰ লগত এই চহৰৰ যোগাযোগ খুবেই সুদৃঢ়। সংক্ৰমণৰ লগতে মৃত্যুৰ সংখ্যাও ক্ৰমান্বে বাঢ়ি অহাত ২০ জানুৱাৰীৰ পৰা এই চহৰক অৱৰুদ্ধ কৰা হয় অৰ্থ্যাত দেশৰ অন্যান্য অঞ্চলৰ লগত সম্পৰ্ক বিছিন্ন কৰি দিয়া হয়। কিন্তু এই চহৰৰ লগত অন্যান্য দেশৰ আকাশীপথ আৰু জলপথৰ যোগাযোগ বাণিজ্যৰ স্বাৰ্থত, লাভৰ স্বাৰ্থত চলি থাকিব দিয়া হয়। আৰু তাৰ লগে লগে এই সংক্ৰামক ব্যাধি সংক্ৰমিত হৈছে বিশ্বৰ প্ৰান্তে প্ৰান্তে। প্ৰথমৰ পৰায়েই যদি চীনে এই ৰোগৰ সংক্ৰমণ প্ৰতিৰোধ কৰাৰ চেষ্টা কৰিলে হয়, তেনেহ'লে এই ৰোগ সমগ্ৰ বিশ্বত বিয়পি নপৰিলে হয়।\nসকলো ৰাজনৈতিক সচেতন লোকৰ এইটো জ্ঞাত যে চীনে বহুত দিন আগতেই সমাজতন্ত্ৰৰ পথ পৰিহাৰ কৰি পুঁজিবাদী অৰ্থনীতিৰ পথ গ্ৰহণ কৰিছে। অকল সেইয়াই নহয় চীন এতিয়া বিশ্বৰ অন্যতম শক্তিশালী সাম্ৰাজ্যবাদী ৰাষ্ট্ৰ আৰু আমেৰিকাৰ সমকক্ষ। গতিকে চীনে লকডাউন কৰি নিজৰ অৰ্থনীতিক মন্দা অৱস্থালৈ ঠেলি দিবলৈ বিছৰা নাছিল - তাৰ বাবে লাগে কিছু মানুহ মৰে যদি মৰক। বিশ্বৰ অধিকাংশ পুঁজিবাদী-সাম্ৰাজ্যবাদী দেশৰ ৰাষ্ট্ৰপ্ৰধানসকলেও এই ৰোগক প্ৰথমে বৰ সাধাৰণ ভাৱে লৈছিল। ৰোগ বেছিকৈ সংক্ৰমিত হোৱাৰ বহুত পিছত পৰিস্থতি আয়ত্বৰ বাহিৰলৈ গুছি যোৱাৰ আশংকা কৰি তেওঁলোকে লকডাউন ঘোষণা কৰিছিল। সমগ্ৰ বিশ্বতেই পুঁজিবাদী অৰ্থনীতি আজি ভীষণ মন্দা অৱস্থাত নিমৰ্জিত। গতিকে কোনো দেশেও লকডাউন বিছৰা নাছিল। পুঁজিবাদী সমাজত প্ৰকৃতিৰ পৰা পোৱা কেঁচামালৰ দৰে মানুহো এটা কেঁচামাল মাত্ৰ। পুঁজিবাদী শাসনব্যৱস্থাত যি যি ক্ষেত্ৰ বেছি লাভজনক সেই ক্ষেত্ৰবোৰত বেছি গুৰুত্ব দিয়া হয়, অৱহেলিত হয় চৰকাৰী পৰিসেৱা দিয়া ক্ষেত্ৰবোৰ। কভিদ ১৯য়ে দেখুৱাই দিছে তথাকথিত উন্নত পুঁজিবাদী দেশবোৰৰ চৰকাৰী স্বাস্থ্য পৰিসেৱাৰ কৰুণ অৱস্থা। স্বাস্থ্য কাঠামো দুৰ্বল, নাই উপযুক্ত সংখ্যক চিকিৎসালয়, নাই ঔষধৰ যোগান অথবা উন্নত মানৰ যন্ত্ৰপাতি। অথচ অতি ক্ষুদ্ৰ সমাজতান্ত্ৰিক ৰাষ্ট্ৰ কিউবাই আজি তাৰ উন্নত স্বাস্থ্য পৰিসেৱাৰে কভিদ-১৯ নিয়ন্ত্ৰণ কৰাৰ উপৰিও অন্য দেশলৈ সাহাৰ্য্যৰ হাত আগবঢ়াই দিছে।\nপ্ৰকৃতিত কোনো ঘটনা এনেই নঘটে, প্ৰতিটো ঘটনাৰ পাছত কাৰ্য্যকাৰণ সম্পৰ্ক থাকে। প্ৰত্যেকটো ঘটনাৰ দ্বাৰা অন্য ঘটনাবোৰ প্ৰভাৱিত হয়। প্ৰকৃতি সদায় দ্বন্দৰ মাজেদি অৱস্থান কৰে আৰু দ্বান্দিক ভাৱে কাম কৰে। সকলো জীৱ-জন্তুৰ দৰে মানুহেওঁ তাৰ অৱস্থান আৰু কাম-কাজৰ দ্বাৰা এই প্ৰাকৃতিক পৰিবেশক প্ৰভাৱিত কৰিছে আৰু দ্বান্দিক ভাৱে ইয়াৰ দ্বাৰা প্ৰভাৱিত হৈছে। যিক্ষেত্ৰত জীৱ-জন্তুয়ে পৰিবেশক অনিচ্ছাকৃত ভাৱে প্ৰভাৱিত কৰি আহিছে, সেই ক্ষেত্ৰত মানুহে পৰিকল্পনা অনুসৰি কৰা নিজৰ স্বাৰ্থত কাম-কাজৰ জৰিয়তে প্ৰকৃতিক প্ৰভাৱিত কৰি আহিছে। কিন্তু বিচাৰিলেও মানুহে প্ৰকৃতিক সম্পূৰ্ণভাৱে নিজৰ ইচ্ছা অনুসৰি চলাব পৰা নাই। দাৰ্শনিক এংগেলছে দেখুৱাইছে- যিদৰে এজন ৰজা বা সম্ৰাটে দেশক শাসন কৰে, তেনেদৰে মানুহে প্ৰকৃতিক শাসন কৰিব নোৱাৰে। মানুহে প্ৰকৃতিৰ নিয়মবোৰ সৃষ্টি কৰিব নোৱাৰে, বিজ্ঞানৰ সহায়ত মাত্ৰ সি নিয়মবোৰ আৱিস্কাৰ কৰিব পাৰে। ক্ষতিকাৰক প্ৰকৃতিৰ নিয়মক সি মাথোন সংযত কৰিব পাৰে, প্ৰকৃতিৰ নিয়মবোৰ ব্যৱহাৰ কৰাৰ উপায় উলিয়াব পাৰে, যাতে তাৰ দ্বাৰা মানুহৰ উপকাৰ হয়। এতিয়াও আমি প্ৰকৃতিৰ গঠন আৰু ধৰণৰ অন্তৰ্নিহিত নিয়মবোৰ জনাৰ চেষ্টা কৰি গৈছো। প্ৰকৃতিৰ মাজৰ বিভিন্ন উৎপাদন প্ৰক্ৰিয়াৰ তাৎক্ষণিক আৰু দীৰ্ঘস্থায়ী প্ৰভাৱ কি হ'ব পাৰে আৰু প্ৰকৃতিৰ কাৰ্য্যধাৰাত সি কি ভাৱে প্ৰভাৱ পেলাইছে - প্ৰতিদিনেই আমি এই নিয়মবোৰ আৰু সুন্দৰ ভাৱে বুজাৰ চেষ্টা কৰিছো। সেয়েহে দাৰ্শনিক মাৰ্ক্সে কৈছিল - ইতিহাস নিজেই প্ৰকৃতিৰ ইতিহাসৰ এটা বাস্তৱ অংশ, প্ৰকৃতিৰ পৰা মানুহ হৈ উঠাৰ ইতিহাস।\nদাৰ্শনিক এংগেলছে আজিৰ পৰা ১৩৭ বছৰ আগতেই সতৰ্কবাণী দিছিল-"প্ৰকৃতিৰ ওপৰত মানুহৰ এই জয়লাভত আমি যাতে বহুত বেছি আত্মপ্ৰসাদ লাভ নকৰো। কাৰণ এনেধৰণৰ প্ৰতিটো জয়লাভৰ বাবে প্ৰকৃতিয়েও আমাৰ ওপৰত প্ৰতিশোধ লয়। এটা কথা সত্য যে, প্ৰতিটো জয়ৰ ফলাফল প্ৰথমে আমাৰ ইপ্সিত আকাংখা অনুযায়ী ঘটে, কিন্তু দ্বিতীয় আৰু তৃতীয় ক্ষেত্ৰত ইয়াৰ ফলাফল সম্পূৰ্ণ পৃথক হয় আৰু সেইয়া অপ্ৰত্যাশিত। প্ৰায়েই সি প্ৰথম ফলাফলক ব্যৰ্থ কৰি দিয়ে। মেছোপটেমিয়া, গ্ৰীছ, এচিয়া মাইনৰ আৰু অনান্য ঠাইত এদিন মানুহে কৃষি উপযোগী মাটি উলিয়াবলৈ বনভূমিক নিৰ্মূল কৰি দিছিল। তেওঁলোকে সপোনতো ভৱা নাছিল যে আজি এই দেশবোৰৰ বিধ্বস্ত অৱস্থাৰ ভিত্তি তেওঁলোকেই স্থাপন কৰি গৈছিল। কাৰন বনভুমি নিৰ্মূল কৰাৰ লগে লগে সি জলীয় বাস্প সংগ্ৰহ আৰু ধাৰণ কৰাৰ কেন্দ্ৰবোৰ নি:শেষ কৰি দিয়ে। আল্পচৰ দক্ষিণ ঢালৰ পাইন অৰণ্যবোৰক ইটালীয়সকলে যেতিয়া ধ্বংস কৰি পেলালে, তেতিয়া তেওঁলোকৰ অলপমানো ধাৰণা হোৱা নাছিল যে ইয়াৰ ফলত তেওঁলোকে পশুপালনৰ মূলতেই কুঠাৰাঘাত কৰিছে। ইয়াৰ ফলত তেওঁলোকে গমেই নাপালে যে, বছৰৰ বেছিভাগ সময়ৰ বাবে পাৰ্বত্য অঞ্চলত পানী পোৱাৰ সম্ভাৱনা নষ্ট হৈ গ'ল আৰু ফলস্বৰূপে বাৰিষাকালত তলৰ সমতলভূমি আৰু ভয়ংকৰ বানত বিধস্ত হৈ যাব। আমাৰ প্ৰতিটো পদক্ষেপ আমি এনেধৰণে স্মৰণ কৰিব লাগিব যে, বিজেতা যিদৰে বিজিত জাতিৰ ওপৰত আধিপত্য বিস্তাৰ কৰে, আমিও কোনোপধ্যে সেই ধৰণে প্ৰকৃতিৰ ওপৰত প্ৰভূত্ব কৰিব নোৱাৰো। বৰং তেজ, মঙহ আৰু মগজুলৈ আমিও প্ৰকৃতিৰ ভিতৰৰে এটা অংশ, প্ৰকৃতিৰ মাজতে আমাৰ অস্তিত্ব। প্ৰকৃতিৰ ওপৰত আমাৰ যি প্ৰভুত্ব তাৰ কাৰন এই যে আমি প্ৰকৃতিৰ নিয়মবোৰ আয়ত্ব কৰিবলৈ আৰু নিৰ্ভূল ভাৱে প্ৰয়োগ কৰিবলৈ সক্ষম হৈছো.........যিসকল ব্যক্তিয়ে পুঁজিবাদী উৎপাদন আৰু বিনিময় ব্যৱস্থাৰ ওপৰত নিয়ন্ৰণ বিস্তাৰ কৰে, তেওঁলোকে তেওঁলোকৰ কাৰ্য্যৰ কেৱল মাত্ৰ প্ৰত্যক্ষ্তম উপযোগী ফলাফল লৈ ভাবিবলৈ সক্ষম।"(প্ৰকৃতিৰ দ্বান্দিকতা-Dialectics of Nature ) তেওঁৰ এই বক্তব্য কিমান সত্য আছিল সি আজি প্ৰমানিত।\nশেষ বিচাৰত আমি কবয়েই লাগিব যে পুঁজিবাদী সমাজৰ লোলুপ, বৰ্বৰ, অধিক লাভ অৰ্জ্জনৰ প্ৰবৃত্তিয়ে এই ভয়ংকৰ ভাইৰাছক উন্মুক্ত কৰিছে, মৃত্যুৰ দামামা বজাই আজি মানৱ সভ্যতাক ভয়লগাকৈ কঁপাই তুলিছে। পুঁজিবাদী সমাজ ব্যৱস্থাৰ শোষণ কিমান নিৰ্মম, নৃশংস, অমানৱিক, প্ৰতিক্ৰিয়াশীল, দুৰ্নীতিগ্ৰস্ত, সি লাগে আমেৰিকা-ইউৰোপৰ দৰে তথাকথিত উন্নত পুঁজিবাদী সমাজ ব্যৱস্থাই হওঁক, বা পচ্চাদপদ পুঁজিবাদী দেশেবোৰেই হওঁক, কোভিদ ১৯ মহামাৰীয়ে তাক আকৌ প্ৰমাণ কৰিলে। পুঁজিবাদৰ নীতিয়েই হ'ল সকলোতকৈ বেছি লাভ অৰ্জ্জন কৰা, কেৱল মাত্ৰ সাধাৰণ জনগণক নৃশংসভাৱে শোষণ কৰায়েই নহয়, সৰ্বতোপ্ৰকাৰে প্ৰকৃতিকো শোষণ কৰা। ফলত এই ধাৰাবাহিক মহামাৰিৰ প্ৰকোপ আৰু তাৰ ফলত জনগণৰ স্বাস্থ্যহানি, প্ৰাণহানিৰ বাবে আমি পুঁজিবাদী সমাজ ব্যৱস্থাকেই আজি বিচাৰৰ কাঠগড়াত থিয় কৰাব লাগিব।\n(লেখকৰ হোৱাটছআপ: ৯৪৩৫৭০৪০৯০)\nতেখেতৰ আন আন প্ৰকাশিত লেখা পঢ়িবৰ বাবে একত্ৰ লিংকঃ